
הכנסת העשרים
מושב ראשון
<פרוטוקול מס' 30>
מישיבת ועדת הכספים
יום שני, י"ט בתמוז התשע"ה (06 ביולי 2015), שעה 10:00
<סדר היום:>
<הצעת חוק-יסוד: תקציב המדינה לשנים 2009 עד 2014 (הוראות מיוחדות) (הוראת שעה) (תיקון מס' 4)>
נכחו:

<חברי הוועדה:> 
משה גפני – היו"ר
נאוה בוקר

דוד ביטן 
מיכל בירן

באסל גטאס

זהבה גלאון

יצחק וקנין

מכלוף מיקי זוהר

עבד אל חכים חאג' יחיא

אורן אסף חזן

אחמד טיבי

מנואל טרכטנברג

אלי כהן

אורלי לוי אבקסיס

אראל מרגלית

בצלאל סמוטריץ
רחל עזריה

רועי פולקמן

נורית קורן

יואב קיש

מיקי רוזנטל
חברי הכנסת:
קארין אלהרר

מירב בן ארי

זאב בנימין בגין

יעל גרמן

חיים ילין

מאיר כהן

מרב מיכאלי

איילת נחמיאס ורבין

עיסאווי פריג'
עפר שלח

סתיו שפיר
<מוזמנים:> 
	יואל בריס
	–
	היועץ המשפטי, משרד האוצר

	עודד גרינברג
	–
	עו'ד, לשכה משפטית, משרד האוצר

	אסי מסינג
	–
	עו"ד, לשכה משפטית, משרד האוצר

	אסי קליין
	–
	עו"ד, לשכה משפטית, משרד האוצר

	איתי טמקין
	–
	אגף התקציבים, משרד האוצר

	איל זנדברג
	–
	מחלקת ייעוץ וחקיקה, משרד המשפטים

	גיורא ואלה
	–
	יועץ מדיניות, שתי"ל

	דוד דהאן
	–
	יושב-ראש ודובר הארגונים החברתיים

	שאול בשור
	–
	פעיל, המשמר החברתי

	רומן גרביץ
	–
	לוביסט (פוליסי), נשיאות הארגונים הכלכליים, התאחדות התעשיינים

	חן אגא
	–
	לוביסט (פרילוג)

	זכריה רייך
	–
	לוביסט, פרילוג


<ייעוץ משפטי:>
שגית אפיק
אייל לב ארי
<מנהל הוועדה:>
טמיר כהן
ליאת קרפטי – מ"מ מנהל הוועדה
<רישום פרלמנטרי:>
טלי רם
<הצעת חוק-יסוד: תקציב המדינה לשנים 2009 עד 2014 (הוראות מיוחדות) (הוראת שעה) (תיקון מס' 4)>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אני מבקש להתנצל בפני חברי הוועדה. אני קיבלתי אתמול הודעה מראש הממשלה, כשהוא ביקש ממני כבר כמה שבועות לא להביא את הנושא הזה בגלל שהוא רצה לדון עם שר האוצר, והדיון הסתיים, והוא אמר לי שהוא ירד מהדרישה של תקציב תלת-שנתי, הייתה לו חוות דעת משפטית, אני לא נכנס לעניין משום שזה לא עניין אותי. מה שעניין אותי זה להעביר את החוק עד התאריך, שזה היום, ולא לעבור את התאריך הזה, ואני שמח שאנחנו מתכנסים כאן.
אני לא אהבתי את הרגע האחרון. לומר לכם את האמת, אני לא נוהג ככה, אבל אני לא יכול - - -
<עפר שלח:>
אדוני, חבר הכנסת גפני היה אומר בימים שהוא היה באופוזיציה: לא ידעתי שראש הממשלה מנהל את ועדת הכספים.
<היו"ר משה גפני:>
הוא לא מנהל את ועדת הכספים. הוא עומד בראש הממשלה, והנושא הזה של התקציב הוא בדיון עם שר האוצר. הם הביאו לנו את זה, זה חוק ממשלתי, והוא ביקש ממני להמתין בגלל שהממשלה, יכול להיות משנה את דעתה ובמקום תקציב דו-שנתי הם רוצים תקציב תלת-שנתי או חד-שנתי, לא משנה מה, וכאשר - - -
<קריאות:>
- - -

<אראל מרגלית:>
אדוני היושב-ראש, אנחנו פה קבענו נוהל של עבודה. 
<היו"ר משה גפני:>
דקה, דקה.

<אראל מרגלית:>
לא, אבל קבענו פה נוהל של עבודה יחד אתך - - 

<עיסאווי פריג':>
גפני, לא נוח לך בכיסא, כנראה שאילצו אותך. 

<אראל מרגלית:>
- - שהיה בו נוהל עבודה שבכבוד, ונוהל העבודה שבכבוד אומר שאנחנו לא מפתיעים אחד את השני בתשע, עשר בלילה לגבי דברים שלמחרת בבוקר, שהם הרי-גורל. אנחנו בסך הכול עברנו פה מהפעם הראשונה שדנו בזה, כמה עברו? שלושה שבועות?
<מנואל טרכטנברג:>
יותר. חודש.

<אראל מרגלית:>
שלושה שבועות או אפילו יותר, אז אנחנו מבינים שיכולה להיות בינינו מחלוקת. אנחנו השמענו את המחלוקת הזאת בצורה מפורטת, אבל אנשים פה עסוקים - - -
<היו"ר משה גפני:>
תן לי רק להשלים את הדברים. 

<אראל מרגלית:>
לעשות את הדברים האלה מהרגע להרגע ברגע האחרון, מבחינתנו זה - - -
<היו"ר משה גפני:>
אראל, תן לי רגע להשלים. 
<אורלי לוי אבקסיס:>
מישהו רוצה לרוקן את ועדת הכלכלה מהדיון שם, אז תופסים - - -

<אראל מרגלית:>
כספים.

<אורלי לוי אבקסיס:>
לא, לא, לא.

<עיסאווי פריג':>
לא. כלכלה.

<אורלי לוי אבקסיס:>
ועדת הכלכלה, אני לא טעיתי. 

<איילת נחמיאס ורבין:>
אורלי לא התבלבלה.

<עיסאווי פריג':>
נכון. אני הייתי אמור להיות בוועדת הכלכלה.

<אורלי לוי אבקסיס:>
ולכן, יוצרים את זה פה, שחברי הכנסת - - -
<עיסאווי פריג':>
הייתי אמור להיות שם. 

<אראל מרגלית:>
עיסאווי, למה החלטת להגיע הנה אם היית אמור להיות שם?

<עיסאווי פריג':>
התראה של גפני, אתה חייב להיות בוועדת הכספים. 
<אראל מרגלית:>
אבל בוא תפרט. 

<היו"ר משה גפני:>
אראל, אני מבקש לא להפריע. תן לי להשלים את האמירה. אנחנו למעשה אמרנו כל הזמן שסביר להניח שהיום תהיינה הצבעות על החוק הזה מכיוון שהיום זה המועד האחרון. אמרתי, אגב לא הסתרתי דבר וחצי דבר, גם כאשר חבר הכנסת מיקי לוי בשבוע שעבר העלה את זה כהצעה לסדר, אמרתי את הדברים האלה.

אני לא אוהב את זה, אני גם אומר את זה עכשיו, אבל בסופו של דבר מדובר בראש הממשלה ושר האוצר, שהם קיימו ביניהם דיון. הם קיימו ביניהם דיון גם לגבי הרפורמות, לגבי חוק ההסדרים, לגבי התקציב.

בסופו של דבר, אני רציתי שזה יהיה הרבה יותר מוקדם. לצערי, זה לא היה הרבה יותר מוקדם, אין בעניין הזה אבל הפתעה, נודה על האמת. בסופו של דבר כולם ידעו. חששו שיגיע לכאן תקציב תלת-שנתי, אבל כולם ידעו - - -

<אראל מרגלית:>
מה קרה באמת?

<היו"ר משה גפני:>
אני לא יודע, אין לי מושג.

<אראל מרגלית:>
תספר, כי אנחנו היינו עדים לחלק מהשיחות. 
<היו"ר משה גפני:>
נכון להיום, אני לא ראש ממשלה. נכון להיום, אני לא מתחייב על העתיד שום דבר.
<עיסאווי פריג':>
נכון להיום, אומרים לך מה לעשות - - -

<אראל מרגלית:>
אנחנו היינו עדים לשיחה בינך לבין שר האוצר לבין ראש הממשלה. 

<היו"ר משה גפני:>
אראל, תן לי לסיים. 

<אראל מרגלית:>
אבל אנחנו מוכנים לשמוע למה תקציב תלת-שנתי. הרי ראש הממשלה, הייתה לו איזה נקודה, אז מה הייתה הנקודה שלו, אנחנו רוצים לשמוע. אנחנו רוצים לשמוע למה הוא רצה תקציב תלת-שנתי.
<היו"ר משה גפני:>
אני מבקש להעמיד את הדברים הטכניים על מקומם. אנחנו לפני כחודש קיימנו דיון. קיימנו דיון גם בחוק עצמו וגם בנושא של ההסתייגויות. אנחנו בעצם אמורים להצביע. 

אבל, אנחנו ביקשנו כמה דברים. ביקשנו ממשרד האוצר, הם לא נתנו לנו תשובות. אני מבקש שהם ייתנו תשובות. אני מבקש מהיועצת המשפטית שתאמר את הדברים שהעלינו בישיבה הקודמת.

<מרב מיכאלי:>
סליחה, אדוני, בכל זאת הצעה לסדר, אני מצטערת, לפני שאתה מתחיל בתכנים.
<היו"ר משה גפני:>
שנייה. בסדר.

<מרב מיכאלי:>
אני רוצה לדבר על סדר העניינים, בכל זאת, לפני שמתחילים לדבר על העניין עצמו.

<היו"ר משה גפני:>
בסדר. אני אאפשר. 

<מרב מיכאלי:>
אדוני, אני מצטערת מאוד - - -

<היו"ר משה גפני:>
אני אאפשר הצעה לסדר אבל רק שנדע איפה אנחנו עומדים מבחינת הוועדה. יש כמה נושאים שצריך להציג בפני משרד האוצר, שהוא צריך להשיב. 

<מרב מיכאלי:>
לא, אבל יש דברים שנוגעים להתכנסות הוועדה. חברי פה אמרו, גם לא ברור שהדיון - - -
<היו"ר משה גפני:>
אבל מרב, אני הולך לתת, אבל אני מבקש שזה יהיה בקצרה.

<מרב מיכאלי:>
כי בכל הכבוד לכך - - -
<היו"ר משה גפני:>
אבל שנייה, את לא קיבלת רשות דיבור. 

<מרב מיכאלי:>
זה נכון. 

<היו"ר משה גפני:>
ביקש אראל מרגלית. אתה רוצה הצעה לסדר, הצעה לסדר, שתהיה דקה. 

<מרב מיכאלי:>
אני נרשמתי, הקדמתי להירשם. 

<היו"ר משה גפני:>
לא, אבל נרשמת לדבר.
<מרב מיכאלי:>
בהחלט. בהחלט. בגלל שצריך להגיד, אדוני היושב-ראש, שבאמת אתה יודע שהכבוד שאני רוחשת לך הוא רב מאוד, אבל אל"ף, למיטב ידיעתי, אם אני לא שוגה, זה היה היושב-ראש ששוחח אתי אתמול בסביבות השעה שלוש בצהרים - - 
<היו"ר משה גפני:>
נכון.

<מרב מיכאלי:>
- -  אודות הזמנים שבהם תעלה ההצעה הזאת, שיעלה כבר החוק להצבעה במליאה.

<היו"ר משה גפני:>
אם תעלה. 

<מרב מיכאלי:>
זאת אומרת, למה היה צריך? גם אם היה ברור - - -

<היו"ר משה גפני:>
מרב, רק תדייקי. אמרתי שאני לא יודע אם זה יעלה. אם זה יעלה, אני אצטרך מה שביקשתי ממך. בשעה שלוש זה היה.
<מרב מיכאלי:>
זאת אומרת עד השעה שלוש.
<היו"ר משה גפני:>
אם זה יעלה. עד השעה שמונה וחצי לא ידעתי. 

<מרב מיכאלי:>
לא חשוב. דיון בשעה שיעלה או לא יעלה החוק להצבעה במליאה. זאת אומרת שכבר בצהרים אפשר היה לשלוח לחברים פה ולחברות בוועדת הכספים, ואגב, ראוי לשלוח גם לממלאי וממלאות המקום, דבר שהם לא קיבלו עד עצם הרגע הזה, ממלאי המקום לא קיבלו.

<ליאת קרפטי:>
קיבלו. 

<מרב מיכאלי:>
קיבלו היום בשמונה וחצי בבוקר אימייל. באמת תודה רבה, שבשמונה וחצי בבוקר הבוקר יצא אימייל, אבל בחמש דקות לתשע אתמול יצא אס.אם.אס, ולא לממלאי המקום של הוועדה. אדוני, בכל הכבוד, לא מעניין אותי כמה נסחבו ראש הממשלה ושר האוצר - - -
<היו"ר משה גפני:>
אומרת ליאת ששלחו גם לממלאי מקום, אתמול. 
<מרב מיכאלי:>
באורח פלא הם לא קיבלו אותו, מה לעשות. 

<אראל מרגלית:>
יש הבדל בין לקבל אס.אם.אס ספורדי לבין לקבל הודעה מפורטת. 

<מכלוף מיקי זוהר:>
למה, מישהו תכנן לא לבוא היום לכנסת?

<מרב מיכאלי:>
מה זה קשור?
<עיסאווי פריג':>
מה זה קשור?

<מרב מיכאלי:>
מה זה קשור, אנשים צריכים להתכונן לדיונים, והכנסת צריכה להתנהל בצורה ראויה.

<מכלוף מיקי זוהר:>
אני רוצה להבין את מהות הדיון - -
<עיסאווי פריג':>
המהות, שאתה מקבל בדקה ה-90 הזמנה לאירוע כזה.

<מכלוף מיקי זוהר:>
- - האם זה תקציב דו-שנתי או האם - - - 
<קריאות:>
- - -

<מכלוף מיקי זוהר:>
הרי כולכם בעד תקציב דו-שנתי. 

<איילת נחמיאס ורבין:>
המהות היא רמאות.

<היו"ר משה גפני:>
רק רגע, אני לא אסכים לזה, אני פשוט אוציא חברים. מרב, את יכולה להגיד מה שאת רוצה בקצרה, אני רק שאלתי את הבנות כאן. הראתה לי עכשיו ליאת.
<ליאת קרפטי:>
זה אס.אם.אס שאני שלחתי.
<היו"ר משה גפני:>
אתמול לפני השעה תשע.

<מרב מיכאלי:>
חמש דקות לתשע, למעשה. אכן, חמש דקות לפני השעה תשע.
<היו"ר משה גפני:>
אבל שלחו גם לממלאי מקום, למה לא לשלוח. 

<מרב מיכאלי:>
אדוני, אני רוצה להסביר לחבר הכנסת מיקי מכלוף זוהר על מה מדובר.

<היו"ר משה גפני:>
לא, רגע, את לא צריכה. תאמרי הצעה לסדר.
<מרב מיכאלי:>
הדיון הוא בכבודו של אדוני כחבר כנסת. 

<מכלוף מיקי זוהר:>
את מרגישה ממש לא מכובדת.

<היו"ר משה גפני:>
עזוב, מיקי. 

<מכלוף מיקי זוהר:>
אני לא מאמין למילה.

<מרב מיכאלי:>
אז חבל לי, בגלל שאני חושבת - - -
<היו"ר משה גפני:>
מיקי, אבל בשביל מה?
<מכלוף מיקי זוהר:>
לא מאמין.

<היו"ר משה גפני:>
מיקי, למה אתה מתערב בזה? 

<קארין אלהרר:>
היא לא ברשות דיבור? אני לא מבינה. 

<מרב מיכאלי:>
אני חושבת שחקיקה של כנסת ישראל לא צריכה להתבצע במחטפים. 

<מכלוף מיקי זוהר:>
אנחנו עכשיו מחוקקים חוק שאף פעם לא חוקק בכנסת ישראל, מעולם הוא לא נדון - - -
<מרב מיכאלי:>
אבל אדוני, אני ברשות דיבור, אם לא אכפת לך.
<עיסאווי פריג':>
נכון. תקציב תלת-שנתי אף פעם לא היה, עצם הרעיון לא היה.
<קריאות:>
- - -

<היו"ר משה גפני:>
מיקי, אתה עושה נזק. אני מבקש לא לדבר. מרב, אז מה את רוצה לומר?

<מרב מיכאלי:>
שוב, אני שמחה שחבר הכנסת החדש זוהר מעלה דברים כל כך חשובים לדיון.

<היו"ר משה גפני:>
תעשה לי טובה, תפסיק לענות. לפחות שחברי הקואליציה לא יענו, מספיק אני עם - - -

<עיסאווי פריג':>
לא נעים לך, נכון גפני?

<היו"ר משה גפני:>
בסדר. כן, מרב.

<מרב מיכאלי:>
קודם כול, אני מסכימה אתך. זה חוק - - -
<היו"ר משה גפני:>
אבל את לא מדברת אתו, עם כל הכבוד. זה הצעה לסדר.
<מרב מיכאלי:>
זה נכון.

<היו"ר משה גפני:>
את רוצה, תצאו שניכם החוצה, תדברו בחוץ. 

<מרב מיכאלי:>
אני לא ידעתי שאסור להתייחס להערות של חברי הוועדה.

<היו"ר משה גפני:>
לא, אסור. עכשיו אסור, זה הצעה לסדר.

<מרב מיכאלי:>
בסדר גמור. אז אני מבקשת, אדוני, אם לא אכפת לך. אני קודם כול רוצה להגיד - - 

<היו"ר משה גפני:>
לדחות את הישיבה?

<מרב מיכאלי:>
- - וצריך להגיד את זה לפרוטוקול. אני רוצה להגיד לפרוטוקול שזו צורת התנהלות לא ראויה, שאני מצרה על כך שאתה נותן את ידך אליה כי זה דבר אחד מה ראש הממשלה רוצה לעשות, וזה דבר אחד מה אנחנו כחברות וחברי כנסת – שבאמת, אני חושבת שכולנו, יש לנו פה כבוד לבית הזה ולתפקיד שלנו ולאחריות שלנו כלפי הציבור ולאופן שבו חקיקה צריכה להתנהל.
אני רוצה לבקש את חוות דעתה של היועצת המשפטית, ברשותך, בשביל לדעת האם באמת יש משמעות או אין משמעות, ואפשר לשלוח הזמנות או לא לשלוח הזמנות בכל שעה, לכל דבר ועניין, אני רוצה לדעת.

<יעל גרמן:>
יש מינימום זמן.

<היו"ר משה גפני:>
רגע, יעל. 

<מרב מיכאלי:>
אני רוצה לבקש את חוות דעתה של היועצת המשפטית על ההתנהלות של הוועדה, גם אם זה תוצאה של גחמות ושיגעונות של ראש הממשלה.

<היו"ר משה גפני:>
תודה רבה. 

<עפר שלח:>
אפשר להוסיף? 

<היו"ר משה גפני:>
שנייה. אני אאפשר לך.

<אראל מרגלית:>
אני רגע מזכיר לעצמנו את הדיון גם מהפעם שעברה, ואני רוצה לדבר גם על פרוצדורה, כמו שחברתי חברת הכנסת מרב מיכאלי דיברה, שזו פרוצדורה שנותנת לי תחושה שמפריעים לנו לעשות את העבודה ולא נותנים לנו להתכונן כמו שצריך כי כל אחד מאתנו היה צריך להיות במקומות אחרים. והדבר השני זה ברמת המהות. 

<היו"ר משה גפני:>
מה זה מקומות אחרים?

<אראל מרגלית:>
יש דיונים אחרים. 

<אורן אסף חזן:>
זו פעם ראשונה שיש ועדות מתנגשות בכנסת. מה ההיתממות הזאת? באמת.
<קריאות:>
- - -

<היו"ר משה גפני:>
אבל עם כל הכבוד, בעשר הייתה ישיבה של ועדת הכספים.

<מרב מיכאלי:>
אבל בנושאים אחרים. 

<אראל מרגלית:>
אבל יש דיונים אחרים, יש הלוויה של אחד מחברי הכנסת של מפלגת העבודה, ברושי היה צריך להיות בצפון. בקיצור, יש פה הרבה מאוד דברים שצריך לעשות.

<היו"ר משה גפני:>
נכון. מאה אחוז.

<אראל מרגלית:>
זה דבר אחד. דבר שני לגבי המהות. אנחנו אמרנו לכם, אנחנו הראינו לכם שאנחנו מסוגלים ורוצים לעבוד אתכם בנושאים של מהות. ולכן אמרנו לכם, תפרידו בין הדברים.

<היו"ר משה גפני:>
נכון.

<אראל מרגלית:>
תיקחו את תקציב המדינה של 2015. היה לנו דיון מאוד נרחב לגבי האופן שבו המשק הישראלי משותק ב-1 חלקי 12, וסקטור אחרי סקטור, יש לנו הרבה מאוד דוגמאות ואנחנו נאמר אותן עוד מעט - גם במגזר החקלאי, גם בצפון, גם בדרום, גם במגזר התעשייתי, גם במגזר הטכנולוגי, גם בתנועות הנוער – גורם אחרי גורם שנפגע באופן אנוש מזה שהוא לא נמצא בבסיס התקציב, ולכן ה-1 חלקי 12 בעצם משאיר אותו ריק לחלוטין.
הצענו לכם את הדבר הבא. תיקחו את השנה הזאת, אתם רוצים לעשות רפורמות גדולות בכל תקציב המדינה, אתם רוצים לעשות דברים גדולים, אנחנו בחלק מהדברים אפילו רוצים לעבוד אתכם.
<היו"ר משה גפני:>
אראל, אני לא נכנס לזה. 

<אראל מרגלית:>
רק שנייה. 

<היו"ר משה גפני:>
הגשתם הסתייגויות, אפשר להצביע על ההסתייגות.

<אראל מרגלית:>
נכון, אבל רק שנייה. אנחנו אומרים לכם עוד פעם. ערב הכניסה הבהולה הזאת, שהיא רק סממן למהות, אנחנו אומרים לכם עוד פעם – תיקחו את תקציב המדינה של 2015, אנחנו מוכנים לעבוד אתכם ולסגור אותו ב-30 יום על-ידי זה שייתנו למשק בחזרה את האוויר שהוא זקוק לו בכל רחובות ישראל. 
דבר שני, תיקחו ותפרידו את תקציב 2016, שם אתם רוצים לעשות רפורמות, תעשו רפורמות – בחלק נסכים, בחלק לא נסכים, בחלק נעבוד ביחד, בחלק לא נעבוד ביחד – 175 יום, שמשאיר חודש אחד לשנת 2015 שבה יהיה תקציב מוסדר ומתוקן, זאת שערורייה, וזה בא כשערורייה אחרי שנתיים ששם היו עוד פעם בחירות ועוד פעם היה תקציב של 1 חלקי 12, ולכן אי אפשר ככה להתקיים ולקיים את סדרי העדיפויות של נבחרי הציבור. 

<היו"ר משה גפני:>
מאה אחוז.

<אראל מרגלית:>
והמדינה הזאת בסופו של דבר צריכה להתנהל על-ידי נבחרי הציבור, חברי הכנסת, שרים בממשלה, ולא על-ידי פקידים שעושים את הדברים בצורה אוטומטית. 

<היו"ר משה גפני:>
תודה. עפר שלח, אחרי כן מנואל טרכטנברג. רק הצעה לסדר.

<עפר שלח:>
היושב-ראש, אם אנחנו כבר מדברים על פרוצדורה אני רוצה להזכיר את הפרוצדורה של הדבר הזה מתחילתו. החוק הזה הגיע לכנסת תוך בקשה לפטור מחובת הנחה.

<קארין אלהרר:>
נכון.

<עפר שלח:>
בטענה שהאוצר צריך את זה כדי לתכנן מכיוון שמדובר בתקציב דו-שנתי, צריך לדעת, שתהיה לו ודאות שאכן יש לו את תקופת הזמן הזאת ולא תקופת זמן יותר קצרה, הוא חייב את הוודאות הזאת, ולכן היו חייבים את ה-48 שעות של פטור מחובת הנחה. זה עבר בוועדת הכנסת, וכן הלאה, הגיע לפה.

אתה יודע, אדוני היושב-ראש, שדיברת גם עם חבר הכנסת מרגלית וגם אתי על סדרי דיון. אנחנו היינו מוכנים לדבר הזה שיהיה יום אחד של דיונים, היה אז יום שני, וביום שלישי תהיה הצבעה.
<היו"ר משה גפני:>
נכון. 

<עפר שלח:>
מאותו רגע, הדבר הזה עומד אך ורק בגלל ראש הממשלה. אני לא יודע אם זה התקציב התלת-שנתי, ואנחנו נדבר על זה כשנגיע לפרק התוכני, או משהו אחר. אך ורק. ומשרד האוצר, שהיה חייב את הדבר הזה, 48 שעות, לא היה יכול לחיות אם לא תהיה לו את הוודאות הזאת. אני לא יודע אם הוא חי בלי הוודאות הזאת בארבעה-חמישה שבועות האחרונים, אני לא יודע אם הוא לא היה צריך אותם מלכתחילה, ועכשיו זה חייב להיות עכשיו, מתשע בערב אתמול, להיום, כדי לא להגיע לאי נעימות שכרוכה בהפרת החוק.
<היו"ר משה גפני:>
נכון.

<עפר שלח:>
אז הדבר הזה, מתחיל דיון בתקציב שהוא לא לכבודה של הוועדה וגם לא לכבודך, היושב-ראש, כי אם אנחנו מתחילים את זה בפרוצדורה שבה אנחנו מתנודדים ככה עם הגחמות של ראש הממשלה, תאר לך מה יהיה כשנבוא לדון בתקציב עצמו.

<היו"ר משה גפני:>
הבנתי.

<עפר שלח:>
ולכן אני חושב שזה זמן, מבחינת הוועדה, לא חשוב קואליציה-אופוזיציה, לבוא ולהגיד, את זה אנחנו לא מקבלים.

<היו"ר משה גפני:>
תודה רבה. מנואל טרכטנברג. 

<מנואל טרכטנברג:>
לגופו, אני לא רוצה לדבר כרגע על הפרוצדורה.
<היו"ר משה גפני:>
כן, אבל בקצרה.

<מנואל טרכטנברג:>
כן, כמה שצריך.
<היו"ר משה גפני:>
הדיון כבר התקיים.

<מנואל טרכטנברג:>
תראו, אני רוצה להגיד קודם כול, קוראים לזה תקציב דו-שנתי. קוראים לזה תקציב דו-שנתי. זה לא. זה פעם ראשונה בהיסטוריה של מדינת ישראל שמדובר על כך ששנה תמימה תחלוף ללא תקציב. תקציב זה לא כלי בדיעבד, תקציב זה קדימה, ואנחנו עומדים לקבל פה הצעת חוק שעל-פיה אנחנו נחוקק את חוק תקציב 2015 בדיעבד לשנה תמימה.
אדוני היושב-ראש, צריך להבין שלדברים האלה יש חשיבות מעבר למה שקורה כיום. זה תקדימי, ולא ייתכן שאנחנו ניתן יד לדבר הזה. אף פעם לא היה ואף פעם לא צריך להיות דבר כזה.

<היו"ר משה גפני:>
אני לא נותן לחברי קואליציה, בצלאל. אני לא נותן.

<בצלאל סמוטריץ:>
הצעה לסדר.

<היו"ר משה גפני:>
לא. הצעה לסדר, בסדר. אני נותן רק הצעות לסדר. אם יש לך הצעה לסדר על העניין הזה, אז בסדר.

<מנואל טרכטנברג:>
מעבר לכך, צריך לשים את זה בפרספקטיבה. בשבע השנים האחרונות אנחנו כל פעם במשטר דו-שנתי, פעם אחת בלבד לפני מעשה, וכל פעם בדיעבד. אבל בדיעבד, לפחות באמצע שנה, לא בסוף השנה.
אני רוצה שנבין שכיום, התקציב שבפועל אנחנו פועלים על-פיו, 1 חלקי 12, ההחלטות התקבלו לפני שנתיים, אדוני היושב-ראש.

<היו"ר משה גפני:>
היה דיון על זה.

<מנואל טרכטנברג:>
ביולי 2013 התקבל התקציב שעל-פיו אנחנו מתנהלים כיום, 1 חלקי 12.

<אורלי לוי אבקסיס:>
לא, זה אפילו לא זה.

<עיסאווי פריג':>
לא. זה לא זה.

<היו"ר משה גפני:>
בכל הכבוד, אני לא פותח את הדיון הזה. עם כל הכבוד, לא נקיים 16 דיונים על אותו דבר.
<קארין אלהרר:>
זה נושא חשוב, מה זאת אומרת. 

<היו"ר משה גפני:>
באמת? טוב שאת אומרת שזה נושא  חשוב, חשבתי שלא.

<קארין אלהרר:>
אז צריך לדבר על זה.

<היו"ר משה גפני:>
חשבתי שזה לא נושא חשוב.

<מנואל טרכטנברג:>
אדוני היושב-ראש, אי אפשר. באמת, אני אומר לך ככלכלן שהרבה מאוד שנים אני עוסק בתקציב המדינה, אנחנו לא יכולים לתת יד לדבר הזה. אם זה נראה טכני, זה לא טכני, זה מהותי, זה שינוי סדרי שלטון. אני קורא לזה הפיכת חצר שקטה, זה מה שקורה כאן, שאנחנו הופכים את סדרי השלטון.
אני מציע, כפי שאמר חבר הכנסת אראל, שהממשלה תבוא לכאן עם תקציב 2015 תוך 30 יום, אנחנו נהיה קואופרטיבים, אנחנו נעזור בעניין הזה, ולאחר מכן נדון על תקציב 2016.

<היו"ר משה גפני:>
תודה רבה. יעל גרמן. הצעה לסדר. 

<עיסאווי פריג':>
אני ביקשתי, אדוני היושב-ראש.

<היו"ר משה גפני:>
רשום. 

<יעל גרמן:>
אני רוצה לשאול שאלה פשוטה את היועצת המשפטית. האם בכלל ניתן לקיים דיון בפחות מ-24 שעות הודעה, על תקציב המדינה. האם זה בכלל ניתן, מה דעתה של היועצת המשפטית, אני רוצה לשמוע חוות דעת משפטית. 
<היו"ר משה גפני:>
חוות דעת על מה?

<יעל גרמן:>
האם ניתן לקיים דיון על תקציב המדינה - -

<היו"ר משה גפני:>
זה לא דיון על תקציב המדינה.

<יעל גרמן:>
- - בהודעה של פחות מ-24 שעות?

<היו"ר משה גפני:>
אבל זה לא דיון על תקציב המדינה.

<קריאות:>
- - -

<עפר שלח:>
זה כן דיון על תקציב המדינה. מועדים זה גם דיון על תקציב המדינה. כמה זמן יהיה לכנסת לדון בו, זה גם דיון על תקציב המדינה.
<קארין אלהרר:>
ודאי שזה תקציב המדינה.

<היו"ר משה גפני:>
תודה רבה.

<יעל גרמן:>
אני רוצה לשמוע את היועצת המשפטית. 

<היו"ר משה גפני:>
בסדר. אמרת. תודה רבה. חברת הכנסת אורלי לוי. 

<אורלי לוי אבקסיס:>
תודה, אדוני היושב-ראש. 

<היו"ר משה גפני:>
רק הצעה לסדר. אין דיון. הדיון התקיים.

<אראל מרגלית:>
ברור. הצעות לסדר, חברי האופוזיציה.

<אורלי לוי אבקסיס:>
אני רוצה לחזור ולהזכיר כמה נקודות שהעלינו בדיון הקודם ולא קיבלנו עליהן תשובות. אחת, לגבי הרזרבות. 

<היו"ר משה גפני:>
בסדר. אז תיכף היועצת המשפטית תגיד את הדברים, משרד האוצר ישיב.

<אורלי לוי אבקסיס:>
אני חוזרת על הדברים כדי שיהיו תשובות, מאחר שמדובר בעצם על רזרבות של 2014, אפילו לא על רזרבות של 2015, שנצטרך לעשות אותן בחודש אחד, ולאן הן יעברו ואיך אנחנו כחברי כנסת נוכל לעשות פיקוח אמיתי מה קורה. ועדיין להזכיר לאדוני היושב-ראש, שאנחנו היום לא עובדים, אפילו לא על תקציב של 2014 מאחר שנזכרו באוצר שזו שנה שפתאום שכחו שסך ההתחייבויות של מדינת ישראל כלפי חוץ זה הרבה פחות בכמה מיליארדי שקלים ממה שיש בדרך כלל בשנים שוטפות. 

ולכן, החליטה החשבת להוריד מראש את התקציב של 2015, אפילו לא ל-2014, אלא פחות אותו סך ההתחייבויות. האם זה תקין מבחינת ניהול שלטון? 

ואני רוצה לשאול עוד שאלה אחת פשוטה. מי נתן, ואיך אנחנו בעצם מתנהלים על חשבון, שאף אחד לא קבע אותו, אף אחד לא הצביע עליו? זה אפילו לא 2014, זה לא 2015, זה לא 2013, זה פתאום מין סך התחייבויות מסוימות שנעלמו. סבבה, מצוין, אני בעד שנבזבז פחות כספים, השאלה אם אנחנו מעבירים את זה לעניינים חברתיים או לא, האם בכלל זה תקני להתנהל ככה, ואנחנו רוצים תשובות.
<היו"ר משה גפני:>
תודה רבה. חבר הכנסת אחמד טיבי.
<אחמד טיבי:>
בקצרה, אדוני. אני חבר כנסת ותיק, אני רוצה לומר לך אבל גם לחברי הכנסת החדשים. אני לא זוכר מקרה שבו ישיבה כזאת חשובה בנושא תקציב המדינה, גם אם מדובר במועדים, מוזמנת מהלילה להבוקר, בהתרעה קצרה כל כך, מה שמעיד על חוסר רצינות בולט, מביך, גם של מבקשי הבקשה וגם חוסר רספקט לחברי ועדת הכספים.
לכן אני מבקש מהיועצת המשפטית לתת לנו חוות דעת, בדיוק כמו שאמרה חברתי, לגבי תקינות - - -
<מרב מיכאלי:>
כמו שאני.

<אחמד טיבי:>
כל חברותי. לגבי תקינות הבקשה הזאת. אני מכיר אותך הרבה שנים, אני הייתי בטוח שלא כל מה שראש הממשלה מבקש ממך, חבר הכנסת גפני, אתה עושה מייד. תודה רבה.

<היו"ר משה גפני:>
זו האמת. תודה. חבר הכנסת עיסאווי פריג'. 

<עיסאווי פריג':>
שלום, אדוני היושב-ראש, אני מסתכל על הפנים שלך, לא נוח לך, ואני מבין אותך.

<היו"ר משה גפני:>
נכון. אמרתי את זה. 

<עיסאווי פריג':>
רואים את זה ממש.

<אחמד טיבי:>
אגב, עיסאווי בהשכלתו הקודמת היה פסיכיאטר.

<קריאה:>
מאבחן. 

<היו"ר משה גפני:>
עיסאווי, אני רוצה לבקש ממך חוות דעת על עוד כמה.

<אראל מרגלית:>
הוא היה פסיכולוג ועכשיו הוא נעשה גם פסיכיאטר.

<עפר שלח:>
עם קשיי הלידה של הדבר הזה, אחמד, נדמה לי שדווקא ההתמחות שלך נדרשת פה. 

<אחמד טיבי:>
זה בכלל לידת עכוז, מה שקורה.

<אראל מרגלית:>
מה שקורה בוועדה זה לידת עכוז.

<עיסאווי פריג':>
אני מכיר את גפני לא מאתמול. 

<היו"ר משה גפני:>
זה נכון, אני אמרתי את זה.

<עיסאווי פריג':>
אני מסתכל על פניך ומנסה להבין, באמת לא נוח לך, ואתה עושה דבר, כנראה שאנסו אותך לעשות את זה – סליחה, אילצו אותך לעשות את הדבר הזה.
<אראל מרגלית:>
"אנסו", מלשון אנוסים בספרד.

<עיסאווי פריג':>
אני עכשיו אומר לך, אנחנו כחברי כנסת – אני שואל אותך, גפני, שאלה מאוד חשובה. האם אנחנו, כמו שאמר חבר הכנסת טרכטנברג, שמאשרים תקציב, כשהלכה למעשה הכול יצא - -

<היו"ר משה גפני:>
רטרואקטיבי. 

<עיסאווי פריג':>
- - איך ניראה בעיני הציבור? רואה החשבון שצריך מחר ללכת למס הכנסה ולעשות את הקומבינה בתקציב רטרו, איך הוא ינמק את זה? הסוגיה הזו, יש לה השלכות הרבה מעבר, הרבה מעבר לאישור תקציב, אחי. 
<היו"ר משה גפני:>
אני אשיב לך אחרי ששאר הדוברים יסיימו.

<עיסאווי פריג':>
זה אחד. הדבר השני שאנחנו צריכים לתת את הדעת עליו, הזמני הפך להיות קבוע. מ-2009 עד היום, עם האוכל בא התיאבון. היה דו-שנתי, עכשיו מותר לי, מר ביטחון, שיהיה שלוש שנים, שיהיה תלת-שנתי. טוב שהדברים חזרו בהם. זו סוגיה שנייה שצריכים להביע את הדעה עליה.

אי אפשר לתת יד לזמני שיהפוך קבוע בחוק-יסוד. אתה מדבר על תקציב. למדנו, תקציב עושים 12 חודשים. גפני, תלך עם המצפון, עם הראש.
<היו"ר משה גפני:>
בסדר, בסדר. אני תכף אענה לך. 

<עיסאווי פריג':>
אל תאלץ את עצמך כי זה לא טוב לרזומה שלך. 

<היו"ר משה גפני:>
טוב.

<עיסאווי פריג':>
אני אומר לך, לעשות תקציב בתשעה חודשים רטרו, זה לא בריא. 
<אראל מרגלית:>
הוא רוצה להתקבל לחברת היי-טק. גפני רוצה להתקבל לחברת היי-טק מובילה, וצריך לשפץ לו את הרזומה גם עם ליבה וגם עם ועדת הכספים.

<קריאות:>
- - -

<עיסאווי פריג':>
הוא הרי מורה שלי. אתה מורה שלי.
<היו"ר משה גפני:>
עיסאווי, אני לא יכול להתמודד אתך. 

<עיסאווי פריג':>
אתה מורה שלי. 

<היו"ר משה גפני:>
טוב. תודה. אני אשיב.

<עיסאווי פריג':>
אני לא רוצה שהמורה שלי יעשה - - -

<היו"ר משה גפני:>
ייכשל. אתה לא רוצה שאני אכשל. 

<עיסאווי פריג':>
יעשה שטויות. 

<היו"ר משה גפני:>
שטויות. תודה. חיים ילין. 
<יצחק וקנין:>
אני חושב שדווקא עיסאווי, יש לו איזה ידיעה לגביך שאתה לא יודע.

<אראל מרגלית:>
זה הפורום ליזמים חרדים. אני לא יודע אם אתה יודע את זה.
<חיים ילין:>
כבוד היושב-ראש, אפילו בדיחות לא יוצאות לך היום, כנראה שמצבך, אצלנו בעוטף קוראים לזה שראש הממשלה שם לך קסאם על השולחן ואתה צריך להסתדר. אין מה לעשות עם החיים האלה. באותו רגע שהפוליטיקה נכנסת לניהול, וזה מה שקורה, ככה אתה נראה, כי אתה לא שלם עם כל מה שאתה צריך לנהל.

<היו"ר משה גפני:>
בוא לא ניסחף. אני אשיב תכף. עם כל הכבוד, יש פה סדרי עדיפויות. אי אפשר לעבור על החוק. בבקשה.
<חיים ילין:>
גפני, יש לך תכונה טובה.

<היו"ר משה גפני:>
כן, אני אומר את האמת.

<חיים ילין:>
כתוב לך פה על המצח. הכול.

<היו"ר משה גפני:>
בסדר, אין בעיה.

<חיים ילין:>
גם כשאתה שמח,  גם כשאתה עצוב. מה לעשות. 

<היו"ר משה גפני:>
נכון.

<חיים ילין:>
לגבי תקציב דו-שנתי, אני אומר לך את זה עכשיו. במקום – ואני מתחבר פה לכל חברי – במקום שיביאו תוספת תקציבית ל-1 חלקי 12 ב-2015, עכשיו תראה מה אתה גורם. לא אתה. ועדת הכספים, ראש הממשלה גורם. הרי התקציב לא יהיה עד נובמבר, נכון?

<היו"ר משה גפני:>
כן.

<חיים ילין:>
לא יהיה. בנובמבר, עד שכל התקציבים – תשאל את האוצר פה – יעברו למרכבה, ויתחילו לתת הרשאות תקציביות לשלטון המקומי שהוא המבצע ולכל המשרדים, נגמרה השנה, ואז אתה מכריח את כולם - - 
<היו"ר משה גפני:>
חיים, אבל זה היה כבר בדיון. מה ההצעה לסדר?

<חיים ילין:>
- - לתחמן. 

<עיסאווי פריג':>
אנחנו מתחברים עם מה שאראל ביקש.
<קריאות:>
- - -

<חיים ילין:>
כבוד היושב-ראש, אני לא הפרעתי לאף אחד.

<היו"ר משה גפני:>
בבקשה.

<חיים ילין:>
אתה מכריח את המשרדים לתחמן את המערכת, להוציא הרשאות שאף אחד - - -

<היו"ר משה גפני:>
תשאל את המשרדים מה הם רוצים, הלוואי והיו שומעים.

<חיים ילין:>
לא, הם יכתבו הרשאות שהן לא ניתנות לביצוע ב-2015.

<היו"ר משה גפני:>
הבנתי, אבל זה היה בדיון עם החשבת. מה ההצעה לסדר עכשיו? 
<חיים ילין:>
מה שאני מבקש ממך, תוך 30 יום להביא תוספת תקציבית - - -

<אראל מרגלית:>
יפה מאוד. זאת ההצעה. יפה מאוד. 

<חיים ילין:>
להביא מנועי צמיחה. אתה יודע מה? הגדר, המכשול ששר הביטחון רוצה לעשות עכשיו בעוטף עזה, הוא לא יכול, אין לו כסף. אין לו כסף. 

<אראל מרגלית:>
תנועות הנוער, אין להן כסף. הצפון, אין לו כסף. הרבה מאוד מהמקומות, אין להם כסף. מחקר ופיתוח לחקלאות, אין לו כסף. מחקר ופיתוח לתעשייה, אין לו כסף. 

<אורן אסף חזן:>
מי שישמע יחשוב שכל המדינה משותקת. 

<עיסאווי פריג':>
אם תלך על הפרדת תקציב, תיפול הממשלה, תגיד?

<חיים ילין:>
יהיה לך גם זמן לדון על מנועי הצמיחה שאתה רוצה ל-2016. 

<היו"ר משה גפני:>
תודה רבה. בצלאל סמוטריץ, הצעה לסדר.
<עיסאווי פריג':>
אסור לחברי קואליציה, אמרת. 

<בצלאל סמוטריץ:>
שוב עלה פה במסגרת הדיונים הקודמים איך הממשלה מתנהלת בהיעדר תקציב עד נובמבר, שזה בעצם - - -
<אראל מרגלית:>
בצלאל, לקראת התקציב עשית תספורת?

<בצלאל סמוטריץ:>
אתה רואה? שלושת השבועות, אנחנו נסביר לך אחר כך מה זה. 

<אראל מרגלית:>
הלו, הלו, הלו. 
<היו"ר משה גפני:>
תירגע, תירגע, בצלאל.

<אראל מרגלית:>
הלו, הלו, לירושלמי לא מסבירים מי הרס את ירושלים ולא מסבירים מי בנה את ירושלים. אוקיי? הלו, אל תתפוס פה - - -
<בצלאל סמוטריץ:>
חוזר בי. 

<רחל עזריה:>
רגע, אני מצטרפת לאראל. 

<אראל מרגלית:>
הוא יסביר לי על ירושלים? 

<בצלאל סמוטריץ:>
חוזר בי, אראל, מחילה. 

<היו"ר משה גפני:>
בצלאל, בבקשה.

<בצלאל סמוטריץ:>
שוב, במסגרת הדיונים על התוכן, שאלנו את עצמנו איך הממשלה אמורה להתנהל בהיעדר תקציב עד נובמבר, והייתה כאן החשבת הכללית והבטיחה ש-1 חלקי 12 - - -

<היו"ר משה גפני:>
בסדר, מה ההצעה לסדר?

<בצלאל סמוטריץ:>
לא קיבלנו תשובות. 

<היו"ר משה גפני:>
קיבלנו תשובות באותה ישיבה.
<עיסאווי פריג':>
מה, אתה אופוזיציה או קואליציה?

<קריאות:>
- - -

<עיסאווי פריג':>
גפני בסך הכול חבר גם. 
<אורלי לוי אבקסיס:>
אני יודעת שאתה שומר על האינטרסים של גפני.

<אראל מרגלית:>
וגם בין הבתרים להחליט על תקציב?

<היו"ר משה גפני:>
מה אתה מציע לעשות עכשיו? לא להצביע.

<בצלאל סמוטריץ:>
אני מציע שלא נצביע עד שלא נקבל תשובות מהאוצר. 

<היו"ר משה גפני:>
הבנתי. 

<בצלאל סמוטריץ:>
רגע, הייתה כאן החשכ"לית.
<היו"ר משה גפני:>
אין בעיה. 
<בצלאל סמוטריץ:>
רגע, אפשר לסיים?

<היו"ר משה גפני:>
אין בעיה. אפשר לא להצביע, אפשר לקבל את יאיר לפיד שר האוצר. 

<אראל מרגלית:>
אני מציע לעשות פה הפסקה. 

<היו"ר משה גפני:>
אין צורך בהפסקה. 

<בצלאל סמוטריץ:>
אפשר לסיים משפט? רק לסיים משפט. הייתה אמירה ברורה של החשבת הכללית, שה-1 חלקי 12 הוא מביצוע תקציב 2014 ולא מבסיס התקציב. אני העברתי לאדוני רשימה.

<היו"ר משה גפני:>
נכון, אני מטפל בזה.

<בצלאל סמוטריץ:>
אז השאלה אם מישהו פה יודע לתת תשובה או התחייבות. אני מאוד רוצה להצביע.

<היו"ר משה גפני:>
הם צריכים לתת תשובה. 

<עיסאווי פריג':>
אתה לא מחויב לקבל תשובה - - -
<היו"ר משה גפני:>
אבל בצלאל, הם צריכים לתת תשובה.

<בצלאל סמוטריץ:>
אז הם ייתנו.

<היו"ר משה גפני:>
כן. 

<עיסאווי פריג':>
אחרי ההצבעה. 

<היו"ר משה גפני:>
אגב, אני לא מדבר בשמם. אני פניתי, והם צריכים לתת תשובה. זה היה פה בישיבה.

<בצלאל סמוטריץ:>
אני חושב שמן הראוי. אני אגב, בשונה מכל הדברים שנאמרו פה, חושב שאין שום בעיה להצביע על זה היום. לכולם היה ברור שזה הולך להגיע היום לדיון, זה עלה כאן בדיון הקודם באמת עם חבר הכנסת לוי.

<אורלי לוי אבקסיס:>
עד אתמול בתשע בערב - - -

<בצלאל סמוטריץ:>
היה ברור לכולם שזה יגיע ביום שני, זה היום האחרון. היושב-ראש אמר את זה בצורה מפורשת.
<אורלי לוי אבקסיס:>
אתה, יש לך יכולות על-טבעיות?
<בצלאל סמוטריץ:>
אני פשוט הילד הקטן שצועק "המלך הוא עירום". 

<עפר שלח:>
בצלאל, אבל זה פשוט לא נכון. 
<אראל מרגלית:>
אתה הילד הקטן שאומר המלך העירום, אבל תסתכל על המלכה.

<עפר שלח:>
בצלאל, זה פשוט לא נכון. 

<היו"ר משה גפני:>
תודה רבה. 

<עפר שלח:>
זה פשוט לא נכון. בסדרי הדיון שסוכמו עם היושב-ראש זה לא היה אמור להגיע היום.

<היו"ר משה גפני:>
עפר, עפר. חבר הכנסת באסל גטאס. רק הצעה לסדר.
<אורן אסף חזן:>
הוא חזר. הבאת מתנות מהדיוטי פרי?

<היו"ר משה גפני:>
חבר'ה, תעשו לי טובה.

<באסל גטאס:>
הרבה דברים, מהים. יש לי שאלה אליך, ואז הצעה לסדר. מאז אותו דיון, כבוד היושב-ראש, הראשוני והיחידי שהייתה בו החשבת הכללית, האם התקיימו בוועדת הכספים עוד דיונים בעניין?
<היו"ר משה גפני:>
לא. 

<באסל גטאס:>
אם אתה זוכר טוב, היינו אמורים להתכנס ביום שלישי. 

<היו"ר משה גפני:>
נכון. זה נאמר קודם, לפני שבאת. 

<אראל מרגלית:>
כי ביום שלישי פעמיים כי טוב.

<באסל גטאס:>
ואז אתה ביקשת מהנציגים של האוצר באותה ישיבה - -

<היו"ר משה גפני:>
נכון.

<באסל גטאס:>
- - להשיב לך על כמה שאלות ולהכניס תיקונים בהצעת החוק.

<היו"ר משה גפני:>
נכון.

<באסל גטאס:>
האם הייתה היענות?

<היו"ר משה גפני:>
אני הולך לבקש מאנשי משרד האוצר שייתנו תשובות. 

<באסל גטאס:>
גם על השאלות שאתה העלית באותה ישיבה.

<היו"ר משה גפני:>
כן. 

<באסל גטאס:>
בנוסף לכך יש לי הערה אחת. לאחרונה יש ממש המצאות כלכליות ייחודיות לישראל. עושים דואופול של הגז, שהוא לא דואופול, שיש בו "דואופול מזווג", אני קורא לזה.
<היו"ר משה גפני:>
על מה אתה מדבר?

<עיסאווי פריג':>
הוא משווה. משווה את הגז לתקציב.

<עיסאווי פריג':>
עיסאווי, בגלל שלא רוצים שנהיה בכלכלה, מאחדים את הדיונים.

<קריאות:>
- - -

<באסל גטאס:>
תראה איזה מצב הכנסת נמצאת בו. שמו אותנו בניגוד עניינים. מצד אחד, אנחנו צריכים כמה שיותר זמן באמת בשביל לדון ולאשר את התקציב, כמה שאפשר יותר. מצד שני, ככל שאנחנו נלך בכיוון של יותר, אנחנו מאריכים את אורך החיים של מדינה ללא תקציב. כלומר, יש מצב בלתי אפשרי שהפתרון שלו היה להביא תקציב של חצי שנה ל-2015 ולגמור את העניין. קצת התאמצות של האוצר, היה אפשר להביא היום. 
<עיסאווי פריג':>
גפני, לך על תקציב 2015 בנפרד. תלך על נוהל תקין. 

<היו"ר משה גפני:>
בסדר. בסדר. זה היה פה בדיון, הכול בסדר.
<עיסאווי פריג':>
הממשלה לא תיפול. לא תיפול.

<היו"ר משה גפני:>
אני אשיב תכף. תודה. חבר הכנסת מאיר כהן, הצעה לסדר. אחרונה, קארין אלהרר, הצעה לסדר.

<קארין אלהרר:>
שאלה.

<היו"ר משה גפני:>
שאלה, זה הכי טוב.

<מאיר כהן:>
אדוני היושב-ראש, כולם פה מתייחסים אליך בכזאת נחמדות ומשתתפים. אני לא משתתף בצערך, אני שמח שאתה מתייסר בכיסא שלך. אני באמת מבסוט שאתה מתייסר. אני רק לא מבין - - -
<עיסאווי פריג':>
למה, למה, למה?

<מאיר כהן:>
ככה. מותר. 

<עיסאווי פריג':>
למה להיות רע?

<מאיר כהן:>
אני רע. עם גפני אני רע ואני רוצה שהוא יתייסר.

<היו"ר משה גפני:>
זה לא נכון, מאיר כהן לא רע.

<אראל מרגלית:>
נחמו נחמו עמי. 

<מאיר כהן:>
אתה יודע, מה שאני לומד ממך היום – ואני אומר לך את זה בסוגריים.

<היו"ר משה גפני:>
בארבע עיניים.

<מאיר כהן:>
בארבע עיניים.

<אראל מרגלית:>
תגיד לנו מתי לפקוח את העיניים.

<מאיר כהן:>
אתה כמו איזה מפתח שוודי. אתה מתאם את עצמך לכל אחד. שנה שעברה ישבת פה, ירית בליסטראות - - -

<אראל מרגלית:>
אתה קורא לגפני שוודי?

<עפר שלח:>
אתה קורא לו מפתח?

<היו"ר משה גפני:>
מתאים את עצמי, כן. לא מפתח שוודי. 

<מאיר כהן:>
ישבת, ושמעתי אותך מדבר וכל כך הערכתי. וכן, הקשבתי ברוב קשב לכל מילה, אתה איש נבון, על כך שדברים נעשו במחשכים ובחוטפים. ואתה יושב כאן היום, ואתה פותח את הישיבה ואומר: אני מתנצל, אבל אתם יודעים, אין לי ברירה.
<היו"ר משה גפני:>
סיפרתי לכם הכול, לא הסתרתי כלום.

<מאיר כהן:>
אני מציע לך, אדוני - -
<היו"ר משה גפני:>
בישיבות הקודמות והיום.

<מאיר כהן:>
- -  אתמול ישבתי עם אנשי "שמע", עמותה ש-60 מילדיה - - 
<היו"ר משה גפני:>
לקויי שמיעה.

<מאיר כהן:>
- - לא מתחילים קייטנות כי אין להם תקציב בגלל ה-1 חלקי 12, ואין תקציב ל-2015. מרגלית הזכיר עוד - - -
<היו"ר משה גפני:>
ראיתי ששר הרווחה תומך בחוק שלך על חד-הוריות שיוצאות לעבודה.

<אראל מרגלית:>
גם אני הייתי ב"שמע" לפני שלושה ימים.
<מאיר כהן:>
אמרו לי.

<אראל מרגלית:>
הם לא יכולים לגמור את השנה. 

<מאיר כהן:>
אתה יודע, עמותות המזון, אף אחד לא חושב עליהן. אני מציע אדוני, להביא את תקציב 2015, אני חוזר על ההצעה של חברי.
<היו"ר משה גפני:>
כן, זה נאמר.

<עיסאווי פריג':>
זה מאוד הגיוני. 

<מאיר כהן:>
וב-2 באוגוסט לא נצא, אנחנו נדאג שאנחנו לא נצא לפגרה ונשב כאן כמה שצריך, 30 יום. 
<עיסאווי פריג':>
למה? יש לנו עד מרס. עד מרס 2016. 

<מאיר כהן:>
30 יום ונעביר את התקציב הזה, זו באמת ישועה לאנשים שחלק מהם כמובן זה האנשים שלך ושלי. 
<היו"ר משה גפני:>
אין אנשים שלי. כל העם. 

<מאיר כהן:>
שלך ושלי, אמרתי. 

<היו"ר משה גפני:>
תודה רבה. 

<אראל מרגלית:>
כלומר, אתה מציע שאת התקציב של ה-30 יום נגמור תוך חודש.

<מאיר כהן:>
תוך חודש מעכשיו. 

<היו"ר משה גפני:>
לא הבנת. כל הכבוד שלא הבנת. אתה הצעת את זה.

<עפר שלח:>
הוא לא הבין מה הוא מציע עד שמאיר הסביר לו.

<אראל מרגלית:>
אני רוצה לחזור על זה. 

<היו"ר משה גפני:>
תודה. 

<קארין אלהרר:>
תודה, אדוני היושב-ראש, רק שאלה. אני פשוט לא מבינה מה התבהר למשרד האוצר אתמול בתשע בערב שלא היה ברור קודם. 

<חיים ילין:>
השמש זרחה היום בבוקר.

<קארין אלהרר:>
לא, באמת. אני לא מצליחה להבין.

<היו"ר משה גפני:>
בלילה היה ירח. 

<קארין אלהרר:>
לא. באמת אני לא מצליחה להבין. 

<אורלי לוי אבקסיס:>
הם גילו שאיתן כבל קבע דיון בוועדת הכלכלה על נושא הגז - - 
<קארין אלהרר:>
אז הבנתי. אז ככה זה עובד? 

<אורלי לוי אבקסיס:>
- - אז למה למשוך לשם את האש, יביאו לכאן את התקשורת ושם ייתנו להוציא רוח. 

<היו"ר משה גפני:>
אורלי, לא.

<חיים ילין:>
דרך אגב, זה קרוב.

<היו"ר משה גפני:>
לא חשוב. הלוואי וזה היה נכון.

<חיים ילין:>
תביא צינור גז מכלכלה לפה. 

<היו"ר משה גפני:>
לא להפריע לקארין אלהרר. אז מה השאלה? איזה שמש זרחה? מה הולך פה? אם אפשר לא להפריע לקארין אלהרר.

<קארין אלהרר:>
אני באמת מנסה להבין. היה פה דיון וויכוחים קשים על הפטור מחובת הנחה.

<היו"ר משה גפני:>
אז מה השאלה?

<קארין אלהרר:>
לא, אני לא מבינה מה קרה, תסבירו לי. אני אשמח לתשובה מה השתנה אתמול בלילה.
<היו"ר משה גפני:>
טוב. לפני שהיועצת המשפטית תשיב על מה ששאלו, אני מבקש להשיב על כמה דברים. עיסאווי, עכשיו אתה צריך להקשיב.

<עיסאווי פריג':>
בא קולגה רואה חשבון, שאני גם רוצה שיגיד את דעתו למרות שהוא מהקואליציה, על התקציב בדיעבד. 
<אראל מרגלית:>
יש דעה מקצועית ויש דעה פוליטית. 

<עיסאווי פריג':>
לא, לא, הוא רואה חשבון - - -

<קריאות:>
- - -

<היו"ר משה גפני:>
אלי, טוב שבאת. עם כל הכבוד. עיסאווי, אבל עם כל הכבוד, אנחנו שנינו היינו באופוזיציה, עכשיו אני, מה לעשות, בקואליציה ואני מנהל את הישיבה.

<אראל מרגלית:>
תגידו, לוועדת כספים יש תכנון מס?

<עפר שלח:>
יש תכנון מס אגרסיבי. 

<היו"ר משה גפני:>
אני מבקש להשיב. רבותי, שום דבר ממה שנעשה כאן בעניין הזה לא היה נסתר. אני, אולי בניגוד לאחרים – בניגוד לראשי ועדות אחרים מהקואליציה, אולי בניגוד לשרים בממשלה – הכול היה כאן על השולחן. אמרתי, לא הסתרתי דבר וחצי דבר.

אני ביקשתי מראשי סיעות האופוזיציה כאן בוועדה שנקיים דיון ביום שני ונקיים דיון על ההסתייגויות. ביקשו ממני לא להצביע באותו יום. הייתי יכול להצביע, פיליבסטר, אבל לא רציתי. רציתי שיתנהל מכובד. 
הסכמתי שההצבעה תהיה למחרת. זאת הייתה דרישה של האופוזיציה וקיבלתי אותה והיה דיון על החוק, היה דיון על ההסתייגויות, היו כמה שאלות ששאלנו את משרד האוצר והוא לא נתן תשובות. הוא היה צריך לתת תשובות למחרת.
בערב קרא לי ראש הממשלה ואמר לי, מתקיים דיון ביני לבין שר האוצר, אני מבקש – שמעתי שאתה הולך להצביע – אני מבקש שלא תצביע, זה חוק של הממשלה. הוא ביקש שלא להצביע, אני לא אלך נגד ראש ממשלה בשעה שהוא אומר לי. 
כאן בדיון עלו ההצעות האלה.

<אורלי לוי אבקסיס:>
התלת-שנתי בעצם היה הסיבה שנאמר אל תצביע?

<היו"ר משה גפני:>
הוא לא אמר. אורלי, הוא לא אמר בדיוק. זאת הייתה ההערכה שלי. אחרי זה התחלנו לדבר כבר על התלת-שנתי, שאמרתי שאני מתנגד. את עמדתי הבעתי גם בגלוי וגם בשיחות אתו וגם בשיחות עם שר האוצר, שגם התנגד לתקציב התלת-שנתי. לא חשוב, הכול היה כאן על השולחן. לא באתי ואמרתי, תדעו, קרה משהו דרמטי. לא קרה שום דבר דרמטי. 
אמרתי את הדבר הזה, הרגשתי לא נוח עם החברים באופוזיציה שהגעתי אתם לסיכום. אמרתי, לא תהיה הצבעה, תהיה הצבעה במועד אחר.

אמרתי את הכול, והתקיימו על העניין הזה דיונים, ודיונים קשים. המציאות הייתה שבא בפניי, אחרי שלא התקבלה ההצעה להצביע על תקציב 2015 – בלי חוק הסדרים, בלי כלום – ואחרי זה בנובמבר להביא 2016 עם חוק הסדרים, אחרי שלא התקבלה, ולא התקבלה בגלל שר האוצר, שר האוצר אמר: אני לא קבלן של תקציבים, אני רוצה עם התקציב להביא רפורמות – בדיור, בבנקאות, בכל מיני נושאים – הוא אמר לי את הדברים האלה. 
הוא לא קיבל את עמדתי. עם כל הכבוד לעמדה שלי, שר האוצר הוא זה שמביא את העניין, זאת עמדתו, יכול להיות שהרפורמות יהיו רפורמות טובות שכולנו נשמח עליהן. לכן, לא הייתה הצבעה על תקציב 2015. הוא לא רצה תקציב תלת-שנתי, אבל הוא רצה תקציב דו-שנתי, שזה בעצם תקציב לחודש, חודש וחצי, שבמקביל הולכות יחד אתו רפורמות. 

עיסאווי, תדע לך, לי הייתה התלבטות. מכיוון שאני גם נגד תקציב דו-שנתי ואני נגד כל מה שהתנהל פה, אנחנו נמצאים בבניין שצריך לקבוע סדרי עדיפויות. מה אתה מעדיף, האם אתה מעדיף ממשלה קודמת שיאיר לפיד הוא שר אוצר?

<מאיר כהן:>
כן.

<היו"ר משה גפני:>
בסדר. אני מספר לך בארבע עיניים את ההתלבטות. או אתה מעדיף את המצב הזה הלא נעים, באמת לא נעים, עם שר אוצר בשם כחלון.

<עיסאווי פריג':>
אתה שואל אותי בעקיפין אם אני מעדיף סלומינסקי או גפני.

<היו"ר משה גפני:>
אי אפשר עליו. 

<חיים ילין:>
גפני, למה אתה הולך לגופו של אדם ולא לגופו של עניין?
<היו"ר משה גפני:>
לא משנה. אי אפשר לעשות דברים בבניין הזה שאתה עושה בדיוק את מה שאתה רוצה. אין מציאות כזאת.

אני, לא נוח לי עם העניין הזה. לא רק שרואים את זה עלי, אלא אני אומר את זה. לא היה צריך להודיע לי אתמול בלילה, היה אפשר להודיע אתמול בצהרים, היה אפשר להודיע – אתה יודע, גם לא היה נוח לי, זה היה באמצע צום, בעצם בסוף הצום, היה לא נוח. 
<אחמד טיבי:>
האם אתה מרגיש שראש הממשלה הביך אותך, אדוני היושב-ראש? 

<מנואל טרכטנברג:>
אבל אמרת משהו שהוא לא מדויק, עם כל הכבוד, והוא מהותי. 
<היו"ר משה גפני:>
שמה?

<מנואל טרכטנברג:>
אמרת את הדבר הבא. אמרת, שר האוצר לא רצה.

<היו"ר משה גפני:>
נכון. מה לא נכון?

<מנואל טרכטנברג:>
זה לא רצונו של שר האוצר, יש חוק בישראל. 

<היו"ר משה גפני:>
ביקש להעביר חוק.

<מנואל טרכטנברג:>
לא. אדוני היושב-ראש, זה בדיוק ההבדל המהותי שנמצא כאן על השולחן. שר האוצר חייב לפעול על-פי החוק.

<היו"ר משה גפני:>
בסדר.

<מנואל טרכטנברג:>
החוק אומר שכל שנה צריך להביא תקציב.

<מרב מיכאלי:>
גם ראש הממשלה, אגב, צריך לפעול לפי החוק.

<מנואל טרכטנברג:>
אבל בוא נשאיר בצד. אני רוצה את שר האוצר שימשיך להיות משה כחלון, שיפעל על-פי החוק. 

<היו"ר משה גפני:>
לכן אנחנו מביאים את זה עכשיו. 

<מנואל טרכטנברג:>
וזה אחריות של הכנסת למנוע ממנו לסטות מזה.

<היו"ר משה גפני:>
לא יכול לערב - - -

<שגית אפיק:>
יכול, אבל הוא אומר שזה לא רצונו. אם יש חוק אז זה לא עניין של רצון. 

<מנואל טרכטנברג:>
נכון, זה לא עניין של רצון, יש חוק. 
<היו"ר משה גפני:>
את הרצון הוא מממש על-ידי הבאת חוק. 

<מנואל טרכטנברג:>
אם שר האוצר בכל רגע נתון יכול להזיז את הדבר הזה, המשמעות שאין חוק. 

<היו"ר משה גפני:>
הרוב בכנסת יכולים להזיז, לא שר האוצר. הרוב בכנסת. 

<קריאות:>
- - -

<היו"ר משה גפני:>
הבנו. תודה. היועצת המשפטית, בבקשה.

<באסל גטאס:>
זה שיטת הממשל. אין כבוד לחוקי-יסוד. 

<אורן אסף חזן:>
אתה, אין לך כבוד לחוק בכלל. אתה מדבר על כבוד לחוקי-יסוד? 

<באסל גטאס:>
אין כבוד לכנסת. 

<אורן אסף חזן:>
אתה, אין לך כבוד לחוקים בכלל.

<באסל גטאס:>
אני, אין לי כבוד אליך. 

<היו"ר משה גפני:>
יתחיל דיון עכשיו? 

<קריאות:>
- - -

<היו"ר משה גפני:>
ביקשתם את היועצת המשפטית, אתם לא נותנים לה לדבר. 

<עפר שלח:>
השאלה היא מתי די, זה הכול. מתי אנחנו אומרים "די". 

<אורן אסף חזן:>
גם אנחנו חברי כנסת וגם אנחנו יכולים - - -

<באסל גטאס:>
חזן, אל תתעסק אתי, חזן. אל תתעסק.

<אורן אסף חזן:>
איימת עלי?

<באסל גטאס:>
אל תתעסק.

<אורן אסף חזן:>
תוריד את האצבע, ומהר, ואל תאיים עלי. 

<קריאות:>
- - -

<באסל גטאס:>
אל תתעסק אתי. 

<אורן אסף חזן:>
בפינה שלך תשב ואל תאיים. חוצפן. 

<היו"ר משה גפני:>
בבקשה, שגית. רבותי, זה לא בסדר. אתם ביקשתם את היועצת המשפטית ואתם מפריעים לה. 

<שגית אפיק:>
אין ספק שמה שקורה כאן, לקבוע בשעה תשע בערב ישיבה על הצבעה על חוק לקריאה שנייה ושלישית לשעה עשר בבוקר למחרת, הוא דבר מאוד בעייתי. 

<עפר שלח:>
אז תגידו לא. 
<אראל מרגלית:>
מאוד בעייתי. 

<שגית אפיק:>
אתה צודק, ואני אגיד את השיקולים גם. 
<היו"ר משה גפני:>
אבל אי אפשר. זה לא דיאלוג, היא עונה.

<עפר שלח:>
לא תיפול הממשלה.

<קארין אלהרר:>
היא אמרה שזה בעייתי. 

<שגית אפיק:>
אתם לא צריכים את חוות הדעת שלי כדי לדעת שזה בעייתי וגם היושב-ראש לא צריך את חוות הדעת שלי בשביל זה.
<אורלי לוי אבקסיס:>
אבל מה משקלה אם את טוענת שזה בעייתי? מה המשקל, מה היכולת שלך - - -

<שגית אפיק:>
אני אתייחס. אני אתייחס, אני מבטיחה לך. 

השאלה היא שאלה בסוף של סבירות. שאלה חברת הכנסת יעל גרמן האם פחות מ-24 שעות זה סביר. אני חושבת שצריך להסתכל על נסיבות מכלול העניין, ובמקרה הזה אני מודה שגם אני קיבלתי הודעה טלפונית מהיושב-ראש כשבע דקות לפני שקיבלתי את האס.אם.אס שבו הייתה ההודעה על הישיבה הזאת, ובשבע הדקות האלה אני התלבטתי ביני לביני מה הדבר הנכון לעשות. האם נכון לומר שאי אפשר לקיים את הישיבה היום ולבטל אותה, או שמא, כיוון שמדובר בהצעת חוק שהמועד הקיים בחוק היום הוא קבוע לעוד יומיים, לצורך של הממשלה להגיש את התקציב לכנסת הזאת, והוא מועד סמוך מאוד, ומדובר באמת בהצעה חשובה – לא בהצעת התקציב אומנם, אבל גם הצעה שקובעת תקציב דו-שנתי, גם הצעה שקובעת את המועדים – מדובר בהצעה שהיא חשובה. וחשבתי שזה יהיה - - -
<אורלי לוי אבקסיס:>
רגע, שאלה. שאלה. 

<היו"ר משה גפני:>
רגע, תני לה להשלים.

<אורלי לוי אבקסיס:>
המועד עד יום רביעי הוא מועד 2015, הוא הדד ליין?
<שגית אפיק:>
כן. 

<אורלי לוי אבקסיס:>
לא לגבי 2016.

<שגית אפיק:>
2015. 

<אורלי לוי אבקסיס:>
אז בואו נפצל. אז בואו נפצל. 
<שגית אפיק:>
וחשבתי שזה יהיה נכון יותר לא להפיל את זה על הנושא הפרוצדורלי אלא לאפשר לכם להגיע לכאן ולהגיד את הטענות שלכם, מתוך ההנחה שיש עד יום רביעי במקרה ויימצא שזה לא נכון להצביע או שתרצו להכניס תיקונים נוספים. 
<קארין אלהרר:>
בטוח לא נכון להצביע היום.

<שגית אפיק:>
ושוב אני מתייחסת לשאלה של הסבירות. מתי צריך לפסול דיון כזה, אני חושבת כשההרגשה היא שבאמת מדובר בסוג של תרגיל שנועד לפגוע בכם, לפגוע בחברי הכנסת מהאופוזיציה, לפגוע בוועדה הזאת. אני לא הגעתי למסקנה שמדובר בתרגיל כזה ושצריך לפסול את הישיבה הזאת.

יחד עם זאת, אני כן מתחייבת לכם, ואני חושבת שדבר כזה לא קרה בשנים האחרונות, שקובעים ישיבה מהלילה לבוקר, ואני כן הסכמתי לזה באמת מפאת חשיבותה של הצעת החוק ומפאת המועדים שקבועים בחוק הקיים, חשבתי שזה נכון יותר שאתם תגיעו לכאן, תביעו את העמדות שלכם, גם מבחינה פרוצדורלית, גם מבחינה מהותית.
<אורלי לוי אבקסיס:>
ומה לגבי הצבעות?

<עפר שלח:>
שגית, האם אני מבין מדברייך - -
<עיסאווי פריג':>
מחזקת את הטענות שלנו. 

<עפר שלח:>
- - שאם היום יישמעו הטיעונים, וההצבעה תהיה ביום רביעי, מבחינתך זה עולה יותר נכון עם הסיטואציה המשפטית? 
<שגית אפיק:>
בוודאי. 
<היו"ר משה גפני:>
עפר, היא אמרה את דעתה. 

<עפר שלח:>
בסדר, אני שואל לדעתה.

<שגית אפיק:>
כן. התשובה היא בוודאי שכן. התשובה היא בוודאי שכן. 
<אראל מרגלית:>
הצעה לסדר. אני מציע שנצביע על זה.

<שגית אפיק:>
אני רק רוצה לומר עוד עניין אחד. כיוון שבאמת זה עניין חריג וכיוון שגם העליתם את השאלה מה מידת ההתערבות שלנו כייעוץ שלנו בנושא הזה, אני באמת כן נותנת לכם את ההתחייבות שלי, שדבר כזה לא יחזור על עצמו.

<עיסאווי פריג':>
איך? 

<עפר שלח:>
ב-2018?

<היו"ר משה גפני:>
תודה רבה. 

<קריאות:>
- - -

<עפר שלח:>
אבל תעני בבקשה על השאלה.

<שגית אפיק:>
התשובה היא כן. התשובה היא כן. 

<אראל מרגלית:>
אנחנו רוצים התייעצות של האופוזיציה.

<עפר שלח:>
יירשם בבקשה. עמדת היועצת המשפטית היא שאם אנחנו נדון היום ונצביע ביום רביעי, זה יספק את התהיות המשפטיות שיש לה לגבי הישיבה של היום.
<היו"ר משה גפני:>
בסדר. אני הבנתי. 

<אורלי לוי אבקסיס:>
ואולי לפצל את 2015 מ-2016. 

<היו"ר משה גפני:>
מאה אחוז. מה הדברים שאנחנו ביקשנו ממשרד האוצר, את רוצה לחזור?

<יעל גרמן:>
רגע, אבל היו הצעות לסדר. הן לא עולות להצבעה?

<היו"ר משה גפני:>
אז מה אם היה?

<יעל גרמן:>
לא מעלים אותן להצבעה?

<היו"ר משה גפני:>
אני מציע שתקראי את תקנון הכנסת. 

<יעל גרמן:>
אז אני שואלת.

<היו"ר משה גפני:>
לא מעלים את זה להצבעה אלא אם כן היושב-ראש מחליט. 
<יעל גרמן:>
ואתה מחליט לא. 

<היו"ר משה גפני:>
אני מחליט לא.

<עפר שלח:>
או ראש הממשלה. מה שבא קודם. 

<היו"ר משה גפני:>
לא. ראש הממשלה לא יכול להחליט פה.

<אורלי לוי אבקסיס:>
לא, הוא יכול להרים לך טלפון ולהגיד לך, אדוני היושב-ראש - - -

<עפר שלח:>
הוא יכול להרים לך טלפון. אוקיי. 
<היו"ר משה גפני:>
בדיוק. ראש הממשלה גם הרים לי טלפון על התלת-שנתי, ואמרתי לו לא. שכחתם את זה. אני רוצה לראות אם שר האוצר הקודם היה מביא משהו שהוא רוצה, מישהו מכם היה אומר לו לא. 

<עיסאווי פריג':>
זה נכון. אני אתך. 

<היו"ר משה גפני:>
אני רוצה לראות. גיבורים גדולים עלי. 

<עפר שלח:>
אפרופו. אתה רוצה שאני אזכיר לך?

<קריאות:>
- - -

<אורלי לוי אבקסיס:>
חבר הכנסת גפני, רוצה לפרק לנו את האופוזיציה?

<עפר שלח:>
בשלוש לפנות בוקר, בדיון על התקציב הקודם, אתה רוצה שאני אזכיר לך? 

<היו"ר משה גפני:>
לא, אל תזכיר. 

<עפר שלח:>
כשיש משהו שאני חשבתי שהוא לא לכבודה של הוועדה הזאת, אתה יודע בדיוק מה עשיתי. אתה יודע בדיוק מה עשיתי. וזה היה ראש ממשלה מהמפלגה שלי, לא מפלגה אחרת, שאני מחזיק אותו  - - -
<היו"ר משה גפני:>
מאה אחוז. מה הנושאים?
<אורן אסף חזן:>
לפי מה שבדקתי, לא היה לך ראש ממשלה מהמפלגה שלך. התבלבלת. 

<היו"ר משה גפני:>
ההיסטוריה תשפוט. בבקשה.

<שגית אפיק:>
הדבר הראשון, למעשה הבקשה המקורית שלך הייתה שיביאו את הצעת חוק ההתאמות, שהיא בעצם חקיקה רגילה שהגיעה במשך כל שנה לצדו של תיקון חוק-היסוד - -
<היו"ר משה גפני:>
תרשמו. אני רוצה תשובות. 

<שגית אפיק:>
- - וזאת החקיקה שבעצם עושה תיקונים בחוק יסודות התקציב ומתאימה אותו לחוק תקציב דו-שנתי. 

<היו"ר משה גפני:>
הדבר השני.

<שגית אפיק:>
אתה ביקשת לכל הפחות לראות את הנוסח שלו, אבל ביקשת שזה יגיע לכאן וההצבעה תהיה משולבת, גם את הנוסח למיטב ידיעתי - - -
<באסל גטאס:>
ואז היה - - -
<היו"ר משה גפני:>
לא להפריע. אני מאוד מבקש. הדבר השני.

<שגית אפיק:>
ביקשת דיווח מטעם החשכ"לית על מנת שהיא תביא מניסיונה וממסקנותיה לאחר שהיא ניהלה תקציב מדינה במשך עשרה חודשים. אתה ביקשת שבתחילת שנת 2016 החשכ"לית תגיע לכאן, תדווח ותאמר את הסיכומים והמסקנות שלה מפעמיים תקציב שבו היא ניהלה 1 ל-12, פעם אחת שבעה חודשים, פעם אחת עשרה חודשים.
<היו"ר משה גפני:>
סליחה. מי ישיב מהאוצר?

<יואל בריס:>
אני.

<היו"ר משה גפני:>
בבקשה.

<שגית אפיק:>
אתה ביקשת ששר האוצר או הממשלה יגיעו לכאן בתחילת שנת 2016 וידווחו לוועדה לגבי החלטתה הסופית ביחס להוראת קבע, האם מעתה ואילך יהיה לנו תקציב חד-שנתי, דו-שנתי, ארבע-שנתי, וכולי. 
<היו"ר משה גפני:>
או עד 2040.

<שגית אפיק:>
לרבות התייחסות לגבי הבחנה בין שנת בחירות לבין - - -
<מרב מיכאלי:>
למי את פונה?

<שגית אפיק:>
לאוצר. בין שנת בחירות לבין שנת תקציב רגילה. והדבר האחרון, החוק הקיים מדבר על התפזרות הכנסת לאחר 100 ימים בשנת בחירות אם לא עובר תקציב. אתה ביקשת לחזור למועד של 45 ימים כפי שהיה לפני הכנסת הקודמת, שבו נעשה התיקון הזה בוועדת חוקה, וטרם הוא נכנס לחיים, הוא כבר בעצם מתוקן עכשיו על-ידיכם בהוראת שעה.
<אראל מרגלית:>
אדוני, אנחנו מבקשים להתייעץ.

<אורלי לוי אבקסיס:>
אדוני היושב-ראש, רק להבהיר.

<היו"ר משה גפני:>
רגע, אני רוצה תשובות. 

<אורלי לוי אבקסיס:>
לפני כן, אדוני היושב-ראש. הייתה שאלה עם החשכ"לית פה - -

<היו"ר משה גפני:>
שנייה. אורלי, שנייה. 

<אורלי לוי אבקסיס:>
- - שהם עובדים לא לפי 2014.

<היו"ר משה גפני:>
אבל עם כל הכבוד, אני רוצה רגע להשלים את העניין הזה. מה שהיה מדובר בפעם הקודמת, בישיבה הקודמת, לגבי ארבעת הדברים שהעלתה היועצת המשפטית, שאת זה ביקשנו. לגבי הנושא של 45 ימים, אני רוצה להזכיר לכולם, חברת הכנסת אורלי לוי, שבממשלה הקודמת מה שקרה, היו 45 ימים בשנה שיש בחירות. 
בא ראש המפלגה שלך, שר החוץ לשעבר, ואמר שצריך משילות, וכדי לעשות משילות, 45 יום - - -

<אורלי לוי אבקסיס:>
גפני, אל תעשה את זה. אל תעשה את המניפולציות האלה. 

<היו"ר משה גפני:>
עלי לא עושים מניפולציות. 

<אורלי לוי אבקסיס:>
אתה עושה עלי. 

<היו"ר משה גפני:>
אני לא עושה עלייך. 

<אורלי לוי אבקסיס:>
אתה מנסה לעשות פה. אני עכשיו באופוזיציה.

<היו"ר משה גפני:>
אין לי בעיה.

<אורלי לוי אבקסיס:>
וגם כשהייתי בקואליציה ידעתי להעביר ביקורת על הקואליציה. אני שואלת - - -

<היו"ר משה גפני:>
אורלי, כשמעבירים ביקורת על הקואליציה צריך לקבל ביקורת חזרה.

<אורלי לוי אבקסיס:>
אל תגיד לי עכשיו, היושב-ראש שלך אמר כך או אחרת. אני אזכיר לך שוב פעם, כשאתה היית באופוזיציה - - 

<היו"ר משה גפני:>
נכון.

<אורלי לוי אבקסיס:>
- - מה אמרתם ואיך התנהלתם, גם אתה וגם ליצמן פה בוועדה.

<היו"ר משה גפני:>
נכון. נכון.

<אורלי לוי אבקסיס:>
מפאת כבודכם אני לא מצטטת. אני רוצה לשאול אותך שאלה פשוטה. גם לגבי המסגרת של 2014, למה אנחנו מתנהלים עם מינוס כמה מיליארדים.
<היו"ר משה גפני:>
אבל עם כל הכבוד, אורלי, אני עכשיו באמצע רשות דיבור.
<אורלי לוי אבקסיס:>
איפה נעלמו כמה מיליארדים מהתקציב של 2014?

<היו"ר משה גפני:>
מאה אחוז.

<אורלי לוי אבקסיס:>
אם הם מחושבים או לא מחושבים.

<היו"ר משה גפני:>
אני מבקש לומר, וזאת הייתה השאלה שלנו לאוצר. מכיוון ששר החוץ רצה לעשות משילות, הוא אמר לא 45 יום אלא 100 ימים, אמרה היועצת המשפטית בישיבה הקודמת, שהתחלנו מה-100 ימים והגענו להרבה ימים נוספים. האם אפשר לחזור ל-45 יום, אפילו אם זה לא מעשי, כדי שנתחיל מ-45 יום? אגב, אני לא מבין מה הפגיעה בעניין הזה. מה הפגיעה בזה?
<אורלי לוי אבקסיס:>
מה שרלוונטי, רלוונטי. מה שפחות רלוונטי, פחות רלוונטי. אל תחליש את הטיעונים שלי מאיזושהי ציטטה מהיושב-ראש שלי, שהוא היה חלק מהקואליציה.
<היו"ר משה גפני:>
לא עומדים מאחורי העניין הזה? 

<אורלי לוי אבקסיס:>
בוא, בוא תצטט אותי. למה אתה מצטט אותו? אתה רוצה שאני אצטט לך את ליצמן? 
<היו"ר משה גפני:>
לא. איך נולד ה-100 ימים, אני רק אומר לחברי הוועדה, אני אומר לאוצר איך זה נולד. בבקשה.
<אראל מרגלית:>
לא רק נצטט אותך. נלחין זמירות. 

<היו"ר משה גפני:>
בבקשה.

<יואל בריס:>
אני אענה על ארבע השאלות בסדרן. לעניין חוק ההתאמות. מאותה סיבה שהדיון הזה התעכב, גם חוק ההתאמות, אי אפשר היה להפיץ אותו כתזכיר חוק. בזמן אמת אני דיווחתי על זה ליועצת המשפטית של הוועדה, ואף ביקשתי שהיא תעביר את זה גם ליושב-ראש. כשהייתה אי בהירות לעניין מתכונת הדברים, לא היה מקום להביא את חוק ההתאמות.

<אראל מרגלית:>
למה לא?

<באסל גטאס:>
אבל עכשיו יש זמן.

<היו"ר משה גפני:>
לא שמעתי.

<אראל מרגלית:>
למה לא? אבל ההתאמות האלה, זה מה שנותן לנו לדעת מה קורה.

<היו"ר משה גפני:>
רגע. יואל, בבקשה.

<אראל מרגלית:>
אתה מבין מה הוא אומר? 

<היו"ר משה גפני:>
שנייה. הוא יגיד. יואל, תחזור ברשותך. אני מתנצל. 

<יואל בריס:>
חוק ההתאמות, בזמן אמת, מאותה סיבה שהדיון היום בוועדה התעכב, גם חוק ההתאמות התעכב כי חוק ההתאמות צריך להתייחס להתאמות בחקיקות השונות, בשים לב למתכונת של החוק שיוגש. כשהייתה אי בהירות מסוימת לעניין מתכונת התקציב, התקשרתי ליועצת המשפטית של הוועדה ועדכנתי אותה שבשל כך אנחנו גם מתעכבים בחוק ההתאמות.
כרגע, כמו שהשתחרר הדיון לוועדה הזאת, אנחנו גם מוכנים עם נוסח של תזכיר החוק לעניין חוק ההתאמות, שכעת אנחנו יודעים שהוא מתייחס לשנים 2015 ו-2016.

<היו"ר משה גפני:>
יש לכם את התזכיר הזה? 

<יואל בריס:>
יש לנו נוסח.

<היו"ר משה גפני:>
אם אפשר להעביר ליועצת המשפטית. 

<שגית אפיק:>
אפשר לחלק אותו ולראות אותו?

<אראל מרגלית:>
רק תזכיר לנו שחוק ההתאמות זה החוק שמראה איך מתאימים את ה-1 חלקי 12 - - -
<היו"ר משה גפני:>
לא, לא. 

<יואל בריס:>
לא. חוק ההתאמות, בכל מיני דברי חקיקה שונים יש התייחסות לתקציב המדינה. הבאתי את הדוגמה, למשל בחוק ביטוח בריאות כתוב שמדי שנה תעביר מתוך התקציב. אז כדי להבהיר שגם בתקציב דו-שנתי, מדי שנה הוא לא פעם בשנתיים אלא באמת נשאר מדי שנה, יש התאמות בכל מיני.
<היו"ר משה גפני:>
אם אפשר להעביר ליועצת המשפטית את התזכיר.

<שגית אפיק:>
יש הוראות על דיווח, דברים שהם התאמה לתקציב דו-שנתי.

<היו"ר משה גפני:>
התאמה לתקציב דו-שנתי. 

<שגית אפיק:>
מה שאין בכל החקיקה הקיימת שהיא תקציב - - - 

<יואל בריס:>
התאמה של החקיקה הכללית למצב שבו יש תקציב דו-שנתי. כל החקיקה בנויה על תקציב שנתי.

<אורלי לוי אבקסיס:>
מדוע אנחנו עובדים עכשיו על 1 חלקי 12, שהוא פחות משנת 2014?

<היו"ר משה גפני:>
לא, אורלי, לא זה מה שהוא אמר.

<אורלי לוי אבקסיס:>
לא, לפי מסגרת התקציב. אני רוצה לדעת למה.

<יואל בריס:>
אני עונה רגע לשאלות של היושב-ראש. 

<היו"ר משה גפני:>
לא זאת הייתה השאלה. השאלה הייתה על תקציב התאמות, שזה משהו אחר.

<אורלי לוי אבקסיס:>
אני יודעת. אני שואלת למה אנחנו עובדים על 1 חלקי 12 לא לפי 2014. 

<קריאה:>
כי זה מה שאומר החוק.

<באסל גטאס:>
זה היה שימושי רק פעם אחת, נכון?

<יואל בריס:>
אני בכל זאת אבקש לענות לפי הסדר. הנושא השני הוא קשור ויונק. ביקש אדוני שבתחילת שנת 2016 תהיה סקירה של החשבת הכללית - - 

<היו"ר משה גפני:>
נכון.

<יואל בריס:>
- -  לעניין ביצוע תקציב המשכי, בשים לב לכך שהשנה שברנו את השיא מבחינת משך התקופה של תקציב המשכי. הדבר הזה הופיע - - -
<אראל מרגלית:>
זה לא דבר טוב. זה כמו לשבור את השיא בעוני. זה לא דבר טוב. 
<עפר שלח:>
נשאר לנו עוד חודש, וזהו, ואנחנו בשיא של כל הזמנים. 

<היו"ר משה גפני:>
אז מה התשובה?

<אראל מרגלית:>
אתה מדבר כאילו זה המדליה השלישית באליפות אירופה. 

<יואל בריס:>
אני סימנתי באצבעות שלי ככה -  מירכאות.

<היו"ר משה גפני:>
יואל, אז מה התשובה?

<יואל בריס:>
התשובה היא שכבר בתזכיר החוק שאנחנו נפיץ תופיע התייחסות. יש לנו נוסח שהציעה היועצת המשפטית של הוועדה. יש שני עניינים קטנטנים שהחשבת הכללית מבקשת לשנות למול הנוסח שהציעה היועצת המשפטית של הוועדה.
הדבר הראשון הוא מבחינה חשבונאית ומבחינת המחשוב, המועד שבו סוגרים את המחשבים בתקציב 2015 הוא ב-31 בינואר. וכיוון שכך, 30 יום מתחילת שנה, יוצא שהיא תצטרך לעשות את שני הדברים האלה בימים עוקבים, ולכן היא מבקשת שזה יהיה 45 ימים מתחילת השנה, שהיא תגיע לוועדת הכספים, כדי שהיא תוכל קודם לעשות את הסגירה מבחינה חשבונאית, חשבית וגם מבחינת המחשוב בסוף חודש ינואר, ואז היא תיערך ותגיע לכאן שבועיים אחר כך. 

והעניין שהוא ניואנס לשוני, החשבת הכללית מדווחת כמובן לממשלה, היא תיתן סקירה לוועדת הכספים. זה פשוט עניין לשוני. 
<יעל גרמן:>
היא לא מדווחת. היא נותנת סקירה.

<יואל בריס:>
זה עניינים טכניים אבל זה יופיע בתזכיר שאנחנו נפיץ. 

<שגית אפיק:>
זאת אומרת, אתה רוצה רק דיווח, בלי המלצות ובלי מסקנות. 
<יואל בריס:>
סקירה. סקירה.
<שגית אפיק:>
אה. רק סקירה. 
<אורלי לוי אבקסיס:>
אדוני היושב-ראש, מחלישים לך פה את הוועדה בזמן שאתה יושב על הכיסא. 

<היו"ר משה גפני:>
למה לא דיווח? 

<יואל בריס:>
זה עניין לשוני. היא מדווחת כי חובת הדיווח - - -
<היו"ר משה גפני:>
בסדר, אז אנחנו מבקשים שיהיה דיווח. 

<יואל בריס:>
אז אני אומר, בתזכיר שאנחנו נפיץ הלילה יופיע 45 יום - - 
<היו"ר משה גפני:>
אנחנו מבקשים שיהיה דיווח. 

<יואל בריס:>
- - וסקירה. אחר כך בכל מקרה גם החוק הזה מגיע לדיון בוועדה ואפשר יהיה לדון בשאלה.
<היו"ר משה גפני:>
יואל, אנחנו מבקשים דיווח. אני רק מציע, אל תבזו אותי יותר מדי. 

<יואל בריס:>
לא, לא, חלילה.

<היו"ר משה גפני:>
לא, בסדר, תבזו אבל לא יותר מדי. 

<עיסאווי פריג':>
כבר ביזו. 

<היו"ר משה גפני:>
אנחנו מבקשים שיהיה דיווח. 

<יואל בריס:>
אם אתה מרגיש כך, יהיה כתוב דיווח. 

<היו"ר משה גפני:>
אני מרגיש.

<יואל בריס:>
אם אתה מרגיש כך, יהיה כתוב דיווח. 

<היו"ר משה גפני:>
אני לא מרגיש. אגב, אני איש שלא מתרגש ממה שמבזים אותי, אבל צריך שיהיה כבוד גם לוועדה. אני לא אומר לך, אני סתם עכשיו מדבר אתך אבל זה לא אתה. דיווח. 

<שגית אפיק:>
כיוון שזה נכנס לנוסח שלך אני אקריא את מה שאני הצעתי לכם, תגיד מה אתם רוצים לתקן. אני משנה את ה-30 ימים שאצלי כתוב ל-45.
<קריאה:>
איפה את קוראת?

<שגית אפיק:>
אני קוראת מאצלי. זה נוסח שהצעתי בהתאם לבקשות הוועדה לגבי דיווח החשכ"לית. זה ייכנס לתזכיר חוק ההתאמות, זה לא יהיה כאן בהצבעות אבל אני מקריאה את זה כדי שתראו את זה, אפשר יהיה אחרי זה להפיץ לכם את זה, אם תרצו.

<היו"ר משה גפני:>
זו הייתה הדרישה שלנו.

<שגית אפיק:>
אני אקריא את הנוסח שלי, הוא יגיד את התיקונים שהוא רוצה על הנוסח הזה. אני כתבתי "בתוך 30 ימים", בקשה ראשונה זה "בתוך 45 ימים". 

	
	"בתוך 45 ימים מתחילת שנת הכספים 2016 ידווח החשב הכללי במשרד האוצר לוועדת הכספים של הכנסת על המלצותיו ומסקנותיו לגבי ניהול הוצאות הממשלה כאשר לא התקבל חוק תקציב לפני תחילתה של שנת הכספים, בשים לב לניסיון והידע בניהול ההוצאות כאמור במהלך שנות הכספים 2013 ו-2015", שתי שנים שבהן היא ניהלה תקציב 1 ל-12, ב-2013 שנת בחירות שבעה חודשים, 2015 עשרה חודשים. 
 


<היו"ר משה גפני:>
קיבלנו את זה.

<אורלי לוי אבקסיס:>
1 חלקי 12 לפי מה? 

<שגית אפיק:>
אז הם מבקשים - - -

<היו"ר משה גפני:>
לא, לא, לא. לא משנים. 

<שגית אפיק:>
ככה.

<היו"ר משה גפני:>
ככה. 

<אראל מרגלית:>
מה יוצא התאריך על 30 יום ומה על 45?

<שגית אפיק:>
הם מבקשים 45 ימים כדי שהיא תספיק. 

<היו"ר משה גפני:>
בסדר. 

<אורלי לוי אבקסיס:>
הם בכוונה לא עונים, יש להם אינטרס לא לענות. 

<היו"ר משה גפני:>
יואל, מקובל עלי שתשב עם היועצת המשפטית. 

<אורלי לוי אבקסיס:>
יואל, 1 חלקי 12 מאיזה תקציב? אתם הרי לא עונים על זה כי יש לכם אינטרס לא לענות. 
<יואל בריס:>
לא. אין לי שום אינטרס להסתיר מידע. 

<קריאה:>
תענה לה, זה פשוט. 

<אורלי לוי אבקסיס:>
מה הייתה מסגרת התקציב ב-2014?

<יואל בריס:>
האינטרס הוא לענות ליושב-ראש על ארבע השאלות. 

<היו"ר משה גפני:>
יואל. אני מבקש.
<אורלי לוי אבקסיס:>
אנחנו לא נעבור הלאה עד שלא תיתנו תשובה. לפי איזה 12 חודשים? 1 חלקי 12 לפי איזה תקציב?
<עיסאווי פריג':>
למה הוא לא נותן לה תשובה,  מעניין.

<אורלי לוי אבקסיס:>
הרי זה לא לפי 2014. 

<היו"ר משה גפני:>
אבל זה לא הנושא, אורלי. 

<אורלי לוי אבקסיס:>
חסרים מיליארדי שקלים באותו תקציב, 1 חלקי 12, אני רוצה לדעת לפי מה הם מתנהלים.

<היו"ר משה גפני:>
מה את רוצה מיואל? יואל לא יודע.

<אורלי לוי אבקסיס:>
הוא צריך לתת תשובה.

<היו"ר משה גפני:>
החשבת הכללית.

<אורלי לוי אבקסיס:>
אז למה היא לא העבירה? אז בואו נעצור את זה עד שיעבירו לנו תשובה. אדוני היושב-ראש, אי אפשר להתעלם מזה.

<היו"ר משה גפני:>
הבאנו אותה. הבאנו אותה.

<אורלי לוי אבקסיס:>
לפי איזה מסגרת של 1 חלקי 12 מבחינה - - -

<היו"ר משה גפני:>
לגבי 45 יום, זה הנוסח שאנחנו מקבלים. אוקיי.

<שגית אפיק:>
לפני 45 יום יש לך את הדיווח על תקציב דו-שנתי. 

<יואל בריס:>
שנייה. אדוני שאל שתי שאלות שנוגעות להסדר הקבע של התקציב. אני רוצה להזכיר שכבר בדברי ההסבר להצעת החוק - - -
<אראל מרגלית:>
מה זה הסדר הקבע?

<שגית אפיק:>
האם יהיה תקציב דו-שנתי לנצח. 

<יואל בריס:>
לגבי הסדר הקבע שאל היושב-ראש, חבר הכנסת גפני, שתי שאלות. האחת, הוא רצה שיהיה דיווח לוועדה האם חוזרים למתכונת של תקציב חד-שנתי, האם עוברים למתכונת של תקציב דו-שנתי, או שמא עוברים למתכונת שבה פעמים התקציב הוא חד-שנתי ופעמים דו-שנתי. זו השאלה הראשונה.
והשאלה השנייה הייתה האם בדרך קבע, מספר הימים במצב שבו כנסת נבחרת תוך כדי תקציב המשכי, מספר הימים שיש לממשלה שקמה להגיש את התקציב, האם הוא יהיה 45 ימים או 100 ימים. אלה שתי השאלות ששאל היושב-ראש. 

<אראל מרגלית:>
עם הסדר קבע כזה, אדוני יואל, אני רוצה התנתקות. התנתקות, וניקח הפסקה. 
<אורלי לוי אבקסיס:>
יואל, לפי איזה תקציב אנחנו עובדים עכשיו חלקי 12? אני לא אוותר עד שאני אקבל תשובה. 

<יואל בריס:>
אני אענה לך. קודם אני עונה לשאלה - - -

<עיסאווי פריג':>
14'. 

<אורלי לוי אבקסיס:>
אבל זה לא לפי אותה מסגרת תקציב. תשאלו אותו, הוא לא סתם לא עונה. הוא לא סתם לא עונה. 
<באסל גטאס:>
לא, הודיעה החשכ"לית פעם שעברה. 

<אראל מרגלית:>
לקחו 497 מיליארד, הורידו את זה באיזה discount, זה יצא 480 ומשהו. נכון?
<באסל גטאס:>
זוכרת? אמרה את זה החשכ"לית. 

<אורלי לוי אבקסיס:>
לפחות בין שמונה לעשרה מיליארד שקלים הורידו. איפה זה? 
<היו"ר משה גפני:>
אוקיי. הלאה. 

<באסל גטאס:>
קיצצו. כבר יש קיצוץ. 

<אורלי לוי אבקסיס:>
לא, זה איזשהו משהו, אני רוצה לדעת למה.
<היו"ר משה גפני:>
אורלי. שאלת, הוא לא יודע לענות. הוא לא הכתובת.
<אורלי לוי אבקסיס:>
אז בוא נעצור עד שיביאו לנו תשובה.

<היו"ר משה גפני:>
בסדר, אז אני צריך להחליט אם לעצור או לא. 

<אורלי לוי אבקסיס:>
זו חובתנו.

<היו"ר משה גפני:>
זה כסף שעבר לביטחון. 

<אורלי לוי אבקסיס:>
אז שיגידו לנו שזה כסף, יגידו לפרוטוקול. 

<היו"ר משה גפני:>
הם מסתירים את זה. 

<אורלי לוי אבקסיס:>
אז בוא נעצור עד שנקבל תשובה.

<זהבה גלאון:>
זה בוועדה הזאת שלא שיתפו אותך. 

<קריאה:>
לא שיתפו אותו?

<היו"ר משה גפני:>
סתם, אורלי, אמרתי בדיחה. לפרוטוקול, עוד יחשבו שאמרתי את זה ברצינות. בבקשה.

<יואל בריס:>
לגבי הדיווח, אני רוצה להזכיר שכבר בהצעת החוק הוטל על שר האוצר ושרת המשפטים - - -

<שגית אפיק:>
בהחלטת ממשלה אתה מתכוון. לא בהצעת החוק. 
<יואל בריס:>
בדברי ההסבר.
<שגית אפיק:>
כן, אבל לא בנוסח. 

<יואל בריס:>
בדברי ההסבר, אמרתי. דברי ההסבר להצעת החוק מפנים לכך שהוטל על שר האוצר ושרת המשפטים להגיש הצעה לגבי השאלה מתי התקציב הוא חד-שנתי ומתי הוא דו-שנתי, וגם לגבי המועדים שנגזרים מכך, בדגש על המצב הייחודי שבו ממשלה נבחרת – כנסת נבחרת, ליתר דיוק – במצב שבו אין תקציב, בתוך שנה שבה - - -
<אורלי לוי אבקסיס:>
אם בדברי ההסבר זה לא מחייב אף אחד – בוא נאמר את הדברים, בוא לא נבלבל פה את החברים, לפחות את חברי הכנסת החדשים.

<היו"ר משה גפני:>
אורלי, אבל מה את רוצה ממנו? הוא נותן את התשובות המקצועיות של משרד האוצר. את יכולה לפנות לשר האוצר, לא אליו. 
<אורלי לוי אבקסיס:>
אז משרד האוצר בעצם מתחמק מלתת לנו את התשובות?

<היו"ר משה גפני:>
בסדר, אבל זה התשובות שהוא נותן, על דעת המשרד.
<אורלי לוי אבקסיס:>
אז בוא נעצור עד שנקבל תשובות. 

<אראל מרגלית:>
אולי אפשר לענות לאורלי מה בסיס התקציב של 2014 שעליו אתה עושה discount.
<היו"ר משה גפני:>
לא, לא, אני מבקש לא לענות. אני מבקש לענות רק על השאלות האלה. עם כל הכבוד. יש לי עוד אלף שאלות. זה השאלות היחידות שיש?

<יואל בריס:>
מכיוון שכך, אין גם התנגדות שיהיה עיגון להתחייבות הזאת שהופיעה בדברי ההסבר, כחלק מהחוק. בסך הכול מעלים את ההתחייבות של הממשלה בדברי ההסבר אל החוק.

יש כאן להקשר הזה שני עניינים. אחד אני אגיד עכשיו, אחד אני אשאיר לאגף התקציבים בעוד רגע. האחד, להבנתי יותר נכון שהדיווח לוועדה יהיה של הממשלה ולא של שר האוצר. היה לנו את זה גם בפעם הקודמת שהוטל על שר האוצר לדווח בשאלה האם לעבור לחד-שנתי או דו-שנתי, שהממשלה הזדעקה מה שר האוצר מדווח לכנסת, הוא צריך קודם להגיע אלינו, יש את עיקרון הקולגיאליות שבין שרי הממשלה. ולכן אני מציע שהפעם הדיווח יהיה של הממשלה. 
<זהבה גלאון:>
לא הבנתי את המושג דיווח של ממשלה. ממשלה זה דבר אמורפי. מי זה מהממשלה? מי הפונקציה?

<יואל בריס:>
לא. הממשלה היא לא אמורפית. זה אומר שתהיה החלטת ממשלה שתובא אל הוועדה. יש דברים כאלה, ואז בוודאי מזכיר הממשלה הוא זה שמוסר את ההודעה הפורמלית ואז כמובן מזמנים את הנציגים, הדרג הפוליטי או הדרג הפקידותי, ואנחנו משלימים ומבארים את הדבר.
הנקודה השנייה, היא נוגעת למועד שבו יהיה הדיווח הזה בוועדה, ולעניין הזה עוד רגע אני אעביר את השרביט ברשותכם לאגף התקציבים. 

<אראל מרגלית:>
המועד מה? אני מאבד אותך, יואל. השאלה השנייה הייתה לגבי המועד. 

<יואל בריס:>
שבו הממשלה תמסור את הדיווח לוועדה. 

<היו"ר משה גפני:>
אין דיווח של ממשלה. יהיה שר האוצר. 

<שגית אפיק:>
אנחנו ביקשנו שהדיווח יהיה 30 ימים לאחר תחילת שנת הכספים. 

<זהבה גלאון:>
הם מבקשים 45. 

<שגית אפיק:>
לא, לא. הם מבקשים מועד אחר, הוא לא אמר מה המועד.

<יואל בריס:>
הממשלה יכולה לדווח, ודאי שהיא יכולה לדווח לפני הוועדה ולהביא את החלטתה. הרי בסוף ההחלטה - - -

<אראל מרגלית:>
רק רגע. יואל, היועצת המשפטית יכולה לסכם לנו את הדברים המאוד מלומדים שאמרת. אנחנו ירושלמים. 

<אורלי לוי אבקסיס:>
לשפה של חברי כנסת?

<אראל מרגלית:>
בואי רגע תגידי. מה הם מבקשים?

<שגית אפיק:>
הבקשה של הוועדה הייתה שבתוך 30 ימים מתחילת שנת הכספים 2016 ידווח שר האוצר על ההחלטה האם יש תוכנית ללכת לתקציב דו-שנתי באופן קבוע או לתקציב חד-שנתי, ועל כל ההסתברויות שבין זה לבין זה.

הם מבקשים למעשה שני דברים. הדבר האחד, הם מבקשים שלא יהיה זה שר האוצר שידווח לוועדה - -
<אורלי לוי אבקסיס:>
זה יכול להיות גם פקיד.

<שגית אפיק:>
- - אלא הממשלה. הסיבה לכך, לפי מה שאני מבינה - - -

<היו"ר משה גפני:>
שנייה, שנייה, שגית. אתם עומדים על כך שזה הממשלה ולא שר האוצר?

<יואל בריס:>
לדעתי, זה לא - - -

<היו"ר משה גפני:>
לנו יותר טוב שזה שר אוצר. זה כתובת, כי שר אוצר מופיע בוועדה. 

<איל זנדברג:>
אפשר שר אוצר בשם הממשלה.

<היו"ר משה גפני:>
כן. 

<איל זנדברג:>
שיהיה ברור – אני מבין נכון – שהממשלה היא המחליטה, ולכן יש אותו, והוא המדווח. 

<היו"ר משה גפני:>
כן. שר אוצר בשם הממשלה. שר אוצר הוא כתובת. 
<קריאה:>
רצינו את שר התקשורת. 

<יואל בריס:>
שר האוצר בשם הממשלה, אפשר. אני רוצה להזכיר שגם החלטת הממשלה מטילה – בגלל שמדובר בעניין חוקתי, הממשלה הטילה את זה על שני שרים. לא אכפת לי ששר האוצר ייקח את הבכורה כמובן בעניין הזה.
<היו"ר משה גפני:>
כמה זמן?

<יואל בריס:>
לעניין הזמן, עוד שנייה אני אעביר את השרביט לאגף התקציבים. הנקודה האחרונה שהעלה אדוני זה השאלה של החזרה דרך קבע מ-100 ימים ל-45 ימים. 

בעניין הזה, כפי שאדוני יודע, עמדתו של שר האוצר היא שאין לו התנגדות לחזור ל-45 ימים. אני חייב מייד להגיד, זה לא משהו שהבאנו בהצעת החוק המקורית, זה לא משהו שהיה עליו דיון בממשלה, אבל אדוני ביקש לדעת מהי עמדתו של שר האוצר, וזוהי עמדתו. 
<אראל מרגלית:>
45 ימים? הוא לא מסכם. 
<קריאות:>
- - -

<היו"ר משה גפני:>
יואל, אני רוצה לדעת. אפשר להכניס 45 יום בחוק או אי אפשר? תגיד את התשובה.
<זהבה גלאון:>
אפשר. 

<קריאה:>
בוודאי שאפשר.

<זהבה גלאון:>
ברגע שהשר, אין לו התנגדות, אז אפשר. 

<יואל בריס:>
מה זאת אומרת אפשר? עמדתו של שר האוצר היא שאין לו התנגדות.
<היו"ר משה גפני:>
מה לעשות עכשיו בחוק? אנחנו צריכים להצביע על החוק. 

<זהבה גלאון:>
אני אומרת מה לעשות. 

<היו"ר משה גפני:>
רגע, שנייה. אפשר להכניס 45 או אי אפשר? 

<אורלי לוי אבקסיס:>
כיועץ משפטי, יואל. 

<יואל בריס:>
אני היועץ המשפטי של משרד האוצר. אני לא היועץ המשפטי לממשלה.
<אורלי לוי אבקסיס:>
יואל, מה עמדתך המשפטית בנוגע ל-1 חלקי 12 של מה? אני רוצה לדעת אם זה הליך תקין.

<יואל בריס:>
אני היועץ המשפטי של משרד האוצר. 

<אורלי לוי אבקסיס:>
נכון. 

<יואל בריס:>
ואני יכול לדבר בשם משרד האוצר. בדרך כלל הוא מגיע לכאן. 
<אורלי לוי אבקסיס:>
אז תנו תשובה. 1 חלקי 12 מאיזה שנה?

<יואל בריס:>
בדרך כלל, סדר הדברים הוא - - -
<אורלי לוי אבקסיס:>
למה זה לא 1 חלקי 12 מ-2014?
<היו"ר משה גפני:>
אורלי. אורלי.

<אורלי לוי אבקסיס:>
הם בכוונה מתחמקים, אדוני היושב-ראש.

<היו"ר משה גפני:>
אז מתחמקים, מה לעשות.

<אורלי לוי אבקסיס:>
אבל אנחנו לא יכולים לקבל את זה, זו חובה שלנו כלפי הציבור.

<היו"ר משה גפני:>
אבל זה לא נושא הדיון, עם כל הכבוד.

<אורלי לוי אבקסיס:>
יש חוסר של מיליארדי שקלים, אני רוצה לדעת מה קורה אתם - -
<היו"ר משה גפני:>
בסוף נישאר עם השאלה שלך, שאף אחד פה לא ייתן תשובה - -
<אורלי לוי אבקסיס:>
- - האם זה בכלל תקין מבחינה משפטית. 

<היו"ר משה גפני:>
- - ולא נגיע לשום סיכום. בבקשה.

<אורלי לוי אבקסיס:>
- - - 1 חלקי 12 - - -
<היו"ר משה גפני:>
בסדר, אורלי. זהבה, דקה.
<זהבה גלאון:>
אני מבקשת להעיר. 

<אורלי לוי אבקסיס:>
למה לא לפי שנה קודמת?

<היו"ר משה גפני:>
בבקשה. 

<איתי טמקין:>
איתי טמקין, אגף תקציבים. אני חוזר ברשותכם לעניין שעלה פה קודם, הדיווח אם עוברים כהוראת קבע לתקציב דו-שנתי או לתקציב חד-שנתי. 
מהוועדה עלתה דרישה שהדיווח הזה יתבצע 30 ימים לאחר תחילת שנת הכספים 2016. אנחנו רוצים לצאת יחד עם משרד המשפטים, כמו שהחלטת הממשלה בעצם החליטה, לעבודה מעמיקה בנושא. 

בעולם חלו בשנים האחרונות תמורות די גדולות בנושא הזה. כל המדינות המתקדמות עדיין אומנם מאשרות תקציב שנתי בכנסת, אבל הן כן עוברות לנושא שנקרא בשפה המקצועית "מסגרות תקציב לטווח הבינוני". 

<אראל מרגלית:>
זה אחרי ההצלחה הפנומנלית של ישראל עם התקציב הדו-שנתי?
<היו"ר משה גפני:>
אראל, אראל.

<אראל מרגלית:>
לא, כי הגענו ל-50 מיליארד - - - 

<עפר שלח:>
פרס נובל. 

<איתי טמקין:>
אנחנו כן רוצים לבדוק את הנושא לעומק ולכן אנחנו חושבים שמסגרת הזמן שהוועדה ביקשה, שזה עד סוף החודש הראשון, לא תספיק, ובגלל שאנחנו רוצים להביא עבודה מעמיקה אחרי שבחנו את כל האספקטים של הסיפור הזה, אנחנו רוצים לבקש מהוועדה שתאפשר לנו להגיש את המסקנות האלה בתחילת המחצית השנייה, כלומר עד ה-30 ביוני להביא את המסקנות לוועדה.
<היו"ר משה גפני:>
כמה, כמה?

<אראל מרגלית:>
מה? תגיד לי, אין לכם זמן לעשות מחקר בקיץ?
<קריאות:>
- - -

<יעל גרמן:>
שנה מהיום - - -

<מנואל טרכטנברג:>
אני חייב לדבר.

<היו"ר משה גפני:>
אתה לא חייב. 

<מנואל טרכטנברג:>
אני חייב.

<היו"ר משה גפני:>
אתה לא חייב, עם כל הכבוד. אני רוצה לדעת. במקום 30 יום אתם מבקשים - - -
<אראל מרגלית:>
תעשו על זה דוקטורט, תחזרו בעוד חמש שנים. 

<היו"ר משה גפני:>
אי אפשר ככה. במקום 30 יום, מה?

<יעל גרמן:>
חצי שנה. 

<איתי טמקין:>
חצי שנה מתחילת שנת הכספים 2016. זאת הבקשה.

<אורלי לוי אבקסיס:>
זה אפילו לא 45 יום. 

<קריאה:>
בשום פנים ואופן לא. 

<איתי טמקין:>
רק חשוב לי להבהיר. מדובר בהמלצת הממשלה האם לעבור להסדר קבע בנושא או לא להסדר קבע בנושא. לא מדובר בהחלטה עצמה האם לעבור. 
<זהבה גלאון:>
אדוני, קודם חבר הכנסת טרכטנברג ואחר כך - - -

<מנואל טרכטנברג:>
אני רוצה להתייחס.

<היו"ר משה גפני:>
לא, לא, אני לא מאפשר.

<מנואל טרכטנברג:>
אבל אדוני היושב-ראש, יש פה משהו מהותי - - -

<היו"ר משה גפני:>
שנייה. אז מהותי, מה לעשות. תאמין לי שאני הבנתי את המהותי.
<מנואל טרכטנברג:>
לא. שחורג מהנושא של היום. אני רוצה להתייחס.

<היו"ר משה גפני:>
לגבי ה-45 יום. 

<איתי טמקין:>
היועץ המשפטי של האוצר אמר את דעתנו בעניין. 

<היו"ר משה גפני:>
שמה דעתכם?

<יואל בריס:>
כמו שאמרתי. עמדת שר האוצר היא שאין התנגדות לחזור ל-45 יום, אבל זו לא עמדת ממשלה שאני יכול להגיד שזו עמדת הממשלה כיוון שלא היה דיון בממשלה על העניין הזה. שר האוצר מסר שלעמדתו אין התנגדות לחזור ל-45 יום.

<אורלי לוי אבקסיס:>
טמקין, מה קורה? 1 חלקי 12 ממה?

<היו"ר משה גפני:>
אני הבנתי. תקשיבו לי טוב. עם כל הכבוד - - -

<אורלי לוי אבקסיס:>
זה לא מ-2014. 

<קריאה:>
2014.

<היו"ר משה גפני:>
אורלי, תעשי לי טובה, ריבונו של עולם. אני לא כדור משחק של אף אחד, עם כל הכבוד. אני לא יכול לקבל טלפונים כל רגע ממישהו אחר בממשלה. אני לא הולך לשנות עכשיו שום דבר. אני הולך להצביע על החוק כמות שהוא. 
יש פה הסתייגויות. יש הסתייגויות על 45 יום, יש הסתייגויות על הנושא של מועד הדיווח, יש הרבה הסתייגויות בעניין הזה. 

אני הולך להצביע על החוק עד הדיון במליאה, שזה יכול להיות מתי שזה יהיה. תבואו עם החלטה של ממשלה. אתם לא יכולים להעמיד אותי במצב הזה, אני עוד פעם אהיה בין ראש הממשלה לבין שר האוצר, בין משרד האוצר לבין משרד המשפטים. אני לא יכול, אי אפשר ככה לנהל את הדיון הזה.
תבואו עם תשובה. שר האוצר כך, והממשלה אחרת. מה אתם רוצים שאני אעשה? אני נציג הקואליציה, מה אתם רוצים שאני אעשה, תגידו. 
<אראל מרגלית:>
מילא הוא. אני נציג האופוזיציה, מה אתם רוצים שאני אעשה? 

<היו"ר משה גפני:>
הפסקה. האופוזיציה ביקשה התייעצות חמש דקות. 

<זהבה גלאון:>
רגע, אנחנו רוצים להתייחס. 

<היו"ר משה גפני:>
הפסקה חמש דקות. 

<זהבה גלאון:>
אנחנו רוצים שתי דקות התייחסות. 

<אורלי לוי אבקסיס:>
תנו עשר דקות. 

<היו"ר משה גפני:>
בבקשה, שתי דקות התייחסות לפני. מנואל, בבקשה.

<מנואל טרכטנברג:>
תראו, אני רוצה להגיד פה, אני נדהמתי ממה ששמעתי כאן, ואני רוצה להסביר למה, ואתם מכירים אותי מספיק כדי לדעת שאני נדהם מדברים שהם באמת יוצאי דופן.

אני סברתי שהדיון הוא האם להצביע על הוראת שעה שמאפשרת לממשלה להגיש תוכנית חד-שנתי ל-2016 ותוכנית בדיעבד ל-2015, כדבר יוצא דופן, לא תקין, שבשום מדינה בעולם, בשום מדינה בעולם לא קורה דבר כזה. 

זה מספיק גרוע, אלא מה? עכשיו גיליתי שמה שקורה זה משהו אחר. מה שכתוב כאן, אדוני היושב-ראש, זה פתח להסדר קבע על עניין שהוא פסול במהותו ומכניסים את זה בדלת האחורית. 
אני רוצה להגיד לך בצורה מאוד ברורה. תראה, אנחנו כנראה נפסיד בהצבעה על התקציב ה"סו קולד" דו-שנתי שהוא חד-שנתי, ובדיעבד. אבל, לא יכול להיות שאתה תיתן יד לכך שיכניסו לך בדלת האחורית את האפשרות להפוך את האנומליה הזאת להסדר קבע. 

על מנת שבכלל יהיה משהו סביר, צריך להגיד – אוקיי, הפעם אתם לא בסדר, זה לא צריך להיות אבל אתם תצביעו בעד ואנחנו נפסיד. אבל סוגרים את האפשרות הזאת לתמיד. אם הממשלה רוצה בעתיד לעשות עבודה - - 
<אראל מרגלית:>
שתגיד.

<מנואל טרכטנברג:>
- - לעשות עבודת מחקר על האפשרות לעשות – אתם מתבלבלים – תכנון רב-שנתי, תכנון רב-שנתי אפשר לעשות וצריך לעשות. תקציב שנתי לא נוגע לתכנון. 

<היו"ר משה גפני:>
תודה, מנואל. זהבה.

<מנואל טרכטנברג:>
אבל אל תשאיר פתח.

<היו"ר משה גפני:>
הבנתי. בסדר. 

<מנואל טרכטנברג:>
אל תשאיר פתח למה שהם מציעים.

<היו"ר משה גפני:>
לפי דעתי אין, אבל זה לא משנה, אפשר לשנות את זה. בבקשה, זהבה.
<זהבה גלאון:>
אדוני, אני רוצה ברשותך שתי הערות קצרות. הדיון בפעם הקודמת וגם הפעם – הגעתי מעט באיחור – חשבתי שהוא נסוב על אישור תקציב 2015 שאנחנו לא מרוצים שעושים אותו בהליך מהיר, ותהיה התארגנות בצורה דמוקרטית תקינה לגבי הליך 2016.

אני מתחברת לדברים של פרופ' חבר הכנסת טרכטנברג. מה שקרה כאן כרגע, קוראים לזה חוצפה. לא, זה שיא החוצפה, אדוני. זה שיא החוצפה. זה פשוט זלזול בוועדה. אני רוצה לומר, זה זלזול ביושב-ראש הוועדה, אני אומרת את זה מתוך הגנה על כבודו, אני לא אומרת את זה בציניות. 

תראה, בעצם מדברים אתנו עכשיו על הוראת קבע. על מה אנחנו מדברים, על התאמות להוראת קבע לדו-שנתי או חד-שנתי. 
אנחנו בכלל בדיון הקודם דיברנו על 30 ימים. אומרת היועצת המשפטית – אפשר לדבר על 45 ימים נניח. עכשיו, בכלל השיטה הזאת שבאים נציגי הממשלה וצד אחד אומר: השר הוא האיש הטוב, אז השר, ממש אין לו בעיה שזה יהיה 45 ימים. אבל הממשלה, בכל זאת יש ממשלה, הממשלה רוצה החלטת ממשלה. היא גם לא שולחת את השר לעמוד בקו האש ולספוג את הביקורת.
אז מציבים משקולות, שתי משקולות מבקשים. האחת אומרת החלטת ממשלה ולא שר שמדווח, או שנסכים שהממשלה תשלח את שר האוצר אחרי שהממשלה תחליט - - 
<אורלי לוי אבקסיס:>
או פקיד.

<זהבה גלאון:>
- - או מישהו מטעמו, וזה כבר לא השר שנמצא בחזית האש.

<היו"ר משה גפני:>
לא, לא. שר האוצר. מדובר על שר האוצר בשם הממשלה.

<אורלי לוי אבקסיס:>
לא. הם אמרו, או פקיד.

<זהבה גלאון:>
והדבר השני – תראו, אנחנו הרי מתכווננים לתהליך קבע של תקציב דו-שנתי, אז תנו לנו לעשות מחקר משווה. 

קוראים לזה משקולות. זה שיא החוצפה, אדוני. לא ראיתי ממשלה שמתנהגת בצורה כזאת. כבר חשבתי שראיתי הכול, מתברר שלא ראיתי הכול. 

אתה רצית להכריז על הפסקה, אדוני. 

<היו"ר משה גפני:>
כן.

<זהבה גלאון:>
אני מציעה שההפסקה תהיה לשני צרכים, ברשותך, if I may. אחד, אנחנו באופוזיציה רצינו – לא יודעת למה אראל רצה, אבל בטח ללא סיבה - - -

<אראל מרגלית:>
סליחה? זהבה.

<היו"ר משה גפני:>
לא חשוב. בסדר.

<אראל מרגלית:>
זה מה שנקרא – I kill everybody for two peso, you're my friend, I kill you for nothing.
<זהבה גלאון:>
והסיבה השנייה, שאדוני בתור ראש הוועדה, תעביר את המסר למי שצריך להעביר.
<היו"ר משה גפני:>
הבנתי. אני נעתר לבקשתך רק בחלק הראשון. החלק הראשון, אראל ביקש התייעצות של האופוזיציה ואני מכבד את זה, אני בינתיים אעשה עוד טלפונים.

אני לא מתכוון לטפל בצד השני של מה שביקשת. נגמר, מבחינתי. 

<זהבה גלאון:>
נשבר לך מהם.

<היו"ר משה גפני:>
לא נשבר לי. נגמר הסיפור. אני מתנהל פה כבר שבועות ארוכים בדרך שאני מתנהל, אני מוכן לספוג את זה. לא סופג יותר. יש הצבעות. שיצביעו, ידברו במליאה, יגידו מה שרוצים. 

<זהבה גלאון:>
מאה אחוז.

<היו"ר משה גפני:>
מבחינתי, נגמר הסיפור. אני רוצה לגמור את זה היום מכיוון שאני חושב שאחרת אנחנו גם מתבזים עם חוק-יסוד. לא רוצה את זה.

<אורלי לוי אבקסיס:>
אדוני היושב-ראש, אתה שמת לב - - -
<היו"ר משה גפני:>
אז לי הייתה עמדה, הבעתי אותה בישיבות הקודמות, אמרתי אותה גם בחדרים סגורים – גם עם ראש הממשלה, גם עם שר האוצר, גם עם אחרים – הבעתי את דעתי. היועצת המשפטית אמרה את דעתה. אמרתי את זה כמוה. 
אלה התשובות, עם זה אני חי. יש לי עכשיו אפשרות לעזוב את הקואליציה. אין לי תוכנית בשבוע הקרוב. אין לי תוכנית כזאת. הפסקה חמש דקות.
<אורלי לוי אבקסיס:>
ואם שמת לב, אדוני היושב-ראש, ביולי הם רק רוצים להגיש לך את הדיווח כשנתחיל לדבר על התקציב הבא, על התקציב של 2017.
<היו"ר משה גפני:>
בסדר. הפסקה חמש דקות.
<(הישיבה נפסקה בשעה 11:25 ונתחדשה בשעה 11:45.)>
<היו"ר משה גפני:>
אנחנו עוברים להצבעות.

<אורלי לוי אבקסיס:>
אדוני - - -
<היו"ר משה גפני:>
לא. אני לא נותן. גמרנו, היה דיון.

<אורלי לוי אבקסיס:>
אז צריך חוות דעת של יועץ משפטי לכנסת. 

<היו"ר משה גפני:>
בסדר. ביקשתם חוות דעת, היא נתנה חוות דעת.

<אורלי לוי אבקסיס:>
לא, אבל היא לא נתנה על השאלה ששאלתי.

<היו"ר משה גפני:>
לא, לא, זה לא עומד לדיון.

<אורלי לוי אבקסיס:>
אם חוק משק המדינה גובר על הכלל הפיסקלי.

<היו"ר משה גפני:>
זה לא עומד לדיון אבל.

<עפר שלח:>
יש פה משהו מאוד מהותי שעולה בדיון.

<היו"ר משה גפני:>
אבל לא עומד לדיון. הייתה פה החשבת הכללית, זה לא קשור לחוק הזה.

<אורלי לוי אבקסיס:>
אבל החשבת הכללית היא לא משפטנית, אדוני היושב-ראש.

<היו"ר משה גפני:>
אורלי, אני לא נותן את זה.

<אורלי לוי אבקסיס:>
אדוני היושב-ראש, יש פה חוק משק המדינה - -

<היו"ר משה גפני:>
לא, אני עובר להצבעה. אני מבקש להקריא את ההסתייגויות. 
<אורלי לוי אבקסיס:>
- - שהוא חוק-יסוד לעומת הכלל הפיסקלי. 

<היו"ר משה גפני:>
אני מצטער. זה לא קשור ליועצת המשפטית. 

<אורלי לוי אבקסיס:>
זה מאוד קשור ליועצת המשפטית.

<היו"ר משה גפני:>
זה לא רלוונטי, זה לא הדיון שעומד כאן.

<אורלי לוי אבקסיס:>
אבל אדוני היושב-ראש, לא תהיה לנו תחנה אחרת. ברגע שאישרנו, אנחנו מאשרים הכול.

<היו"ר משה גפני:>
למה? יהיה תקציב, יהיה מה שיהיה. 

<אורלי לוי אבקסיס:>
זה בדיוק כמו הנושא של הגז. הצבעה טכנית - - -
<היו"ר משה גפני:>
אבל אורלי, אני לא מקבל את זה. זה לא עומד לדיון. תאמיני לי שאכפת לי מזה כמוך.
<אורלי לוי אבקסיס:>
צריך שזה יעמוד לדיון.

<היו"ר משה גפני:>
זה לא עומד לדיון. אם אפשר להקריא את ההסתייגויות. 
<זהבה גלאון:>
אבל אם אורלי לא תדבר על זה עכשיו, לא תהיה לה הזדמנות לדבר על זה.

<היו"ר משה גפני:>
יש מליאה, היא יכולה לדבר על זה במליאה. יש הסתייגויות.
<אורלי לוי אבקסיס:>
לא, לא, לא, לא. הרי זה יבטל את כל הדיון פה היום. יש חוק-יסוד: משק המדינה - -

<היו"ר משה גפני:>
זהבה, זה לא קשור לחוק. 

<אורלי לוי אבקסיס:>
- - ויש הכלל הפיסקלי, והם רוצים שהכלל הפיסקלי יעבור על חוק-יסוד, וחוק-יסוד פה אמור לגבור, אדוני היושב-ראש. ולכן אנחנו צריכים לעשות את העצירה הזו, ללכת ליועץ המשפטי לכנסת ולשאול אותו איזה חוק גובר, חוק משק המדינה שזה 1 חלקי 12 מבסיס התקציב של 2014, או הכלל הפיסקלי שהוא בכלל לא חוק-יסוד.
<אראל מרגלית:>
אנחנו התייעצנו ויש לי הצעה לסדר.
<היו"ר משה גפני:>
מה ההצעה לסדר?

<אראל מרגלית:>
כבוד היושב-ראש, אנחנו חברי האופוזיציה פה התייעצנו ויש לנו כמה שאלות לגבי החוקיות של חלק מהדברים שמועלים.

דבר ראשון, חברת הכנסת אורלי לוי דיברה על בסיס התקציב של 1 חלקי 12, היא רוצה לקבל על זה תשובה מכיוון שהדבר הזה הוא בבסיס ההצבעה.

<היו"ר משה גפני:>
אבל היא אמרה את זה. אני אמרתי שזה לא נוגע לחוק, ואתה יודע שזה לא נוגע לחוק.

<אורלי לוי אבקסיס:>
זה נוגע.

<אראל מרגלית:>
לא, לא, זה כן נוגע כי היא רוצה - - -
<היו"ר משה גפני:>
אוקיי. מה הדבר השני?

<אראל מרגלית:>
הדבר השני זה הדבר המאוד מאוד בעייתי שמר טמקין העלה ושחברי חבר הכנסת מנו טרכטנברג העלה, וזאת העובדה שאנחנו הבנו שמה שהממשלה מבקשת – ועם זה היה לנו ויכוח; היה לנו ויכוח אם אנחנו רוצים לשחרר את התקציב של 2015 תוך 30 יום ולהתדיין ב-100 יום או 175 יום או 150 לגבי התקציב של 2016 – או לכרוך את שניהם ביחד.

אז אנחנו ביקשנו לא לכרוך את שניהם ביחד, וידענו שיש לנו על זה ויכוח. מה שלא ידענו שיש עליו ויכוח זה העובדה שאתם מכניסים פה בהערות - -
<עפר שלח:>
בדברי ההסבר.

<אראל מרגלית:>
- - בדברי הסבר, כדרך אגב, את הזכות שלכם לבוא כל שנה עם תקציב דו-שנתי, ויתרה מכך, לקחת שישה חודשים כדי לחשוב על זה אם זה מה שאתם רוצים. 

זה לא דבר שהיה בכלל בקלפים, כמו שאומרים, זה לא דבר שדובר פה וזה דבר שמשנה את כל המתווה שעליו אתם ביקשתם אישור מיוחד לעבוד, ועל זה היה לנו את הוויכוח.

וזה ויכוח חדש וזה נושא חדש, ועל זה אנחנו רוצים שהיועצת המשפטית תגיד לנו מאיפה הדבר הזה בא ולמה אנחנו צריכים למצוא את עצמנו בתוך דברי הסבר של הדבר הזה, שזה בכלל לא הדיון המרכזי וזה לא החוק שעליו חשבנו שאנחנו דנים.
<היו"ר משה גפני:>
מאה אחוז.

<אראל מרגלית:>
אז אנחנו יודעים את זה כדרך אגב. זה צורה נחמדה, 30 יום, 45 יום, 50 יום. 
<היו"ר משה גפני:>
תודה רבה. אני מבקש להקריא את ההסתייגויות. 

<זהבה גלאון:>
רגע, אדוני.

<היו"ר משה גפני:>
אני לא רוצה לשמוע יותר.

<זהבה גלאון:>
לפני כן, עוד תוספת רק לדברים של אראל. אדוני, כל מה שמופיע כאן בדברי ההסבר, אנחנו מבקשים להתייחס לזה כהסתייגויות.

<היו"ר משה גפני:>
בסדר.

<זהבה גלאון:>
אין דבר כזה שמחוקקים בדברי ההסבר, זה עוד לא היה בוועדה הזאת, אדוני, ואתה יודע את זה.
<היו"ר משה גפני:>
טוב. אתם מבקשים שזה יהיה בהסתייגויות, נצביע על זה.

<זהבה גלאון:>
אנחנו מבקשים שזה יהיה בהסתייגויות, אנחנו מבקשים לנמק כל הסתייגות, אדוני. אני מבקשת להירשם ראשונה להנמקות ויש לנו פה כל חברי האופוזיציה שמבקשים להירשם להנמקות של ההסתייגויות.

<היו"ר משה גפני:>
אי אפשר להירשם להנמקות.

<זהבה גלאון:>
אין דבר כזה, כולנו מגישים הסתייגויות.

<היו"ר משה גפני:>
אי אפשר. 

<זהבה גלאון:>
ממתי זה?

<היו"ר משה גפני:>
אי אפשר מכיוון שההסתייגויות נומקו. 

<זהבה גלאון:>
לא, לא, לא. אדוני.
<היו"ר משה גפני:>
טוב. בבקשה להקריא את ההסתייגויות. 

<זהבה גלאון:>
תרשה לי רגע, רק עוד משפט, אדוני. יש לי כאן את ההסתייגויות שהגשתי בפעם הקודמת, נימקנו אותן בפעם הקודמת, כל אחד מחברי וחברותי עשה את זה.
משתנים כללי המשחק. ולפיכך, אנחנו מבקשים להתאים את ההסתייגויות שלנו לכללי המשחק החדשים.
<היו"ר משה גפני:>
טוב, נראה בסוף.

<זהבה גלאון:>
לא, לא בסוף. אנחנו רוצים על כל הערה שהיועצת המשפטית עכשיו תקרא, אנחנו מבקשים על כל הערה כזו להסתייג, יש לנו מה להגיד. אני יודעת, אדוני, שחברת הכנסת אורלי לוי, יש לה מה להגיד על הכלל הפיסקלי, מה גובר, הוראת שעה, חוק-יסוד או כלל פיסקלי. 
<אורלי לוי אבקסיס:>
בדיוק. ולכן אנחנו צריכים את הייעוץ המשפטי, גם את ההתייחסות של היועץ המשפטי של שר האוצר - - 
<זהבה גלאון:>
נכון. 

<אורלי לוי אבקסיס:>
- - וגם של הכנסת.

<זהבה גלאון:>
אז אני ראשונה להסתייגויות. 

<היו"ר משה גפני:>
בסדר. להקריא את ההסתייגויות. 

<שגית אפיק:>
"לפני סעיף 1" – קבוצת מרצ, קבוצת הרשימה המשותפת, קבוצת המחנה הציוני, קבוצת יש עתיד וקבוצת ישראל ביתנו. 
1. "לפני הסעיף יבוא:
	"מטרה
	1א.
	מטרתו של חוק זה היא לאפשר לראש הממשלה לבצר את המשך שלטונו על חשבון טובת הציבור ובניגוד לעקרונות הדמוקרטיה והחוק הקיים.""


<היו"ר משה גפני:>
מי בעד ההסתייגות, ירים את ידו. מי נגד?
<אורלי לוי אבקסיס:>
לא מנמקים את ההסתייגויות?

<זהבה גלאון:>
לא, נימקנו פעם קודמת.

הצבעה

בעד – מיעוט
נגד – רוב
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לפני סעיף 1 לא נתקבלה.
<היו"ר משה גפני:>
ההסתייגות לא התקבלה. 

<אורלי לוי אבקסיס:>
רגע, אדוני היושב-ראש, כמה חברים יש לקואליציה פה?

<היו"ר משה גפני:>
תשעה נגד שמונה. יש פער של קול.

<קריאה:>
רביזיה.

<שגית אפיק:>
רביזיה. 
קבוצת יש עתיד מציעה:
2. "לפני הסעיף יבוא:
	"מטרה
	1א.
	מטרת חוק זה היא לאשר את הצעת חוק התקציב בהתאם להצעת התקציב לשנת הכספים 2015 שהכין שר האוצר לשעבר יאיר לפיד." "


<היו"ר משה גפני:>
מי בעד ההסתייגות, ירים את ידו? מי נגד?

הצבעה

בעד – 6
נגד – 9
נמנעים – אין 

ההסתייגות של קבוצת יש עתיד לפני סעיף 1 לא נתקבלה.

<היו"ר משה גפני:>
ההסתייגות לא התקבלה.

<באסל גטאס:>
אתה לא סופר, אדוני היושב-ראש. ככה באופן קבוצתי?

<היו"ר משה גפני:>
אפשר לספור אבל היה תשעה נגד שישה.

<באסל גטאס:>
אני רוצה לדעת מה התוצאה. מה הייתה התוצאה של ההצבעה?

<היו"ר משה גפני:>
תשעה נגד שישה. 

<באסל גטאס:>
תשעה נגד שישה?

<היו"ר משה גפני:>
כן.

<אורלי לוי אבקסיס:>
למה? חסרים לנו חברי כנסת פה באופוזיציה?

<זהבה גלאון:>
רגע, אדוני, יש לנו בעיה.  

<אראל מרגלית:>
באסל, כמה חבר'ה יש לכם? 

<זהבה גלאון:>
איפה אחמד טיבי? בדרך כלל זה תשעה נגד שמונה. חסרים לנו פה שני חברי אופוזיציה.

<מכלוף מיקי זוהר:>
אתם רוצים שנעכב את ההצבעות עד - - -

<היו"ר משה גפני:>
זהבה, נעשה הצבעה ונספור אחד-אחד, נראה. הלאה.

<נורית קורן:>
אדוני היושב-ראש, אנחנו יכולים להמשיך בהצבעות ולסיים? 

<קריאה:>
בטח. 

<נורית קורן:>
נו, אז בבקשה.

<שגית אפיק:>
"לחלופין:
1. לפני הסעיף יבוא:
	"מטרה
	1א.
	מטרת חוק זה היא לאשר את הצעת חוק התקציב בהתאם לתקציב החברתי שאישרה הממשלה ה-33 טרם הבחירות לכנסת העשרים.""


<אראל מרגלית:>
הצבעה שמית. 
<היו"ר משה גפני:>
אראל, אני עושה הצבעה שמית עכשיו כדי שתדע איפה אנחנו עומדים. 
<ליאת קרפטי:>
(קוראת בשמות חברי הכנסת)

משה גפני 
- נגד


מיקי זוהר 
- נגד


אורן חזן
- נגד


דוד ביטן 
- נגד (במקום חה"כ נאוה בוקר)


נורית קורן 
- נגד


רחל עזריה 
- נגד


אלי כהן

- נגד


בצלאל סמוטריץ
- נגד


יצחק וקנין
- נגד

<היו"ר משה גפני:>
כמה זה? 

<קריאה:>
תשעה.

<ליאת קרפטי:>
(קוראת בשמות חברי הכנסת)

אראל מרגלית 

- בעד

מנואל טרכטנברג
- בעד

מיכל בירן

- בעד (במקום חה"כ מיקי רוזנטל)

אחמד טיבי

- אינו נוכח

באסל גטאס

- בעד

עפר שלח

- בעד (במקום חה"כ מיקי לוי)

אורלי לוי אבקסיס
- בעד

זהבה גלאון

- בעד

<היו"ר משה גפני:>
תשעה נגד שבעה. ההסתייגות לחלופין א' של קבוצת סיעת יש עתיד לפני סעיף 1 לא התקבלה. 

<שגית אפיק:>
"ב. לפני הסעיף יבוא:
	"מטרה
	1א.
	מטרת חוק זה היא לאשר את הצעת חוק התקציב לשנת הכספים 2015 כפי שהונחה על שולחן הכנסת התשע-עשרה לאחר שאושרה בממשלה ה-33 בתמיכת ראש הממשלה מר בנימין נתניהו." "


<היו"ר משה גפני:>
מי בעד ההסתייגות, ירים את ידו? מי נגד? 

הצבעה

בעד – מיעוט
נגד – רוב
נמנעים – אין
הסתייגות לחלופין ב' של קבוצת סיעת יש עתיד לפני סעיף 1 לא נתקבלה.

<היו"ר משה גפני:>
ההסתייגות לא התקבלה.
<באסל גטאס:>
איך ידעת?

<היו"ר משה גפני:>
גם אתה יכול לדעת. 

<מכלוף מיקי זוהר:>
איך ידעת לעלות על המשט, תגיד לי.

<היו"ר משה גפני:>
זה מה שחסר לי עכשיו. עכשיו נשאר לי רק המשט. 

<אורלי לוי אבקסיס:>
למה? מה, יש סתימת פיות בקואליציה?

<מיכל בירן:>
אני חושבת שחבר הכנסת מיקי זוהר מדבר מדם לבו, והייתי שמחה לשמוע - - -

<היו"ר משה גפני:>
בדיוק. 

<אורלי לוי אבקסיס:>
וגם אורן יכול להצטרף.

<מכלוף מיקי זוהר:>
תיכנסו אלי לפייסבוק ואתם תראו בדיוק מה שאני חושב.

<היו"ר משה גפני:>
עם כל הכבוד, אנחנו לא במשט עכשיו. 

<זהבה גלאון:>
אבל אני מרגישה במים סוערים. 

<קריאה:>
יש תחושה קלה של מחלת ים. 

<היו"ר משה גפני:>
בבקשה לא להפריע.

<באסל גטאס:>
הם לא מתאפקים. רוצים בכוח.

<אורלי לוי אבקסיס:>
אז הבחילה זה לא בגלל הגלים?

<היו"ר משה גפני:>
באסל, לא להפריע. בבקשה.

<שגית אפיק:>
האופוזיציה מבקשת: 
"לסעיף 1
קבוצת מרצ, קבוצת הרשימה המשותפת, קבוצת המחנה הציוני, קבוצת יש עתיד וקבוצת ישראל ביתנו מציעות:
3. במקום "2016" יבוא "2015".
<היו"ר משה גפני:>
מי בעד ההסתייגות? מי נגד?

<אורלי לוי אבקסיס:>
אולי עורך-איל דין זנדברג ייתן לנו חוות דעת מה גובר, חוק-יסוד או הכלל הפיסקלי?
הצבעה

בעד – מיעוט
נגד – רוב
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 1 לא נתקבלה.

<היו"ר משה גפני:>
ההסתייגות לא התקבלה.
<שגית אפיק:>
אלה כל ההסתייגויות שלכם לסעיף 1. 

<אורלי לוי אבקסיס:>
למה אתה נמנע? אתה משרד המשפטים, תפקידך לדאוג שיהיה פה הליך הוגן וחוקי. 
<קריאה:>
רביזיה.

<אורלי לוי אבקסיס:>
מה גובר, חוק-יסוד או הכלל הפיסקלי? לא, זו שאלה עניינית, היועץ איל זנדברג.
<קריאות:>
- - -

<קריאה:>
הם רוצים לצמצם את הפערים.

<היו"ר משה גפני:>
רביזיה, בבקשה לרשום. 

<באסל גטאס:>
יש רביזיה, נכון? 

<אראל מרגלית:>
רביזיה, כן. 

<באסל גטאס:>
על הכול. מתי? 

<אורלי לוי אבקסיס:>
יש פה יועץ משפטי ממשרד המשפטים, שייתן את חוות דעתו מה גובר, חוק-יסוד או הכלל הפיסקלי.  במדינה מתוקנת, מדינת חוק, מה גובר, חוק-יסוד: תקציב המדינה או הכלל הפיסקלי.
<זהבה גלאון:>
חוק-יסוד: הוראת שעה. 

<באסל גטאס:>
את מי את שואלת?

<אורלי לוי אבקסיס:>
אני שואלת את עורך-דין איל ממשרד המשפטים, שאחראי על הנושאים האלה מטעם משרד המשפטים. תן לנו תשובה, כן או לא, כי אני הולכת ליועץ המשפטי לכנסת, ואתה תצטרך לתת לו גם כן תשובה. ויכול להיות שכל הדיון פה יהיה מיותר אם נקבל תשובה אחרת. 

אדוני עורך-דין איל, מה גובר, חוק-יסוד: משק המדינה או הכלל הפיסקלי? אני באה מתחום המשפטים, אני יודעת שחוק-יסוד גובר, אלא אם כן תגיד לי שבמקרה הנ"ל אני טועה. 

השקט הזה, יש לי תחושה שהוא מסמן לי שאני צודקת. אלא אם כן תבוא, תאמר לפרוטוקול ולאמצעי התקשורת שאני טועה.

<היו"ר משה גפני:>
אני מביא להצבעה את שם החוק ואת סעיף 1 לחוק. מי בעד אישור הסעיף והשם, כפי שמופיע בחוק? מי בעד? 
<אראל מרגלית:>
כולם פה חברי ועדה? אני לא מבין. פתאום יש לכם פה 13. 

<ליאת קרפטי:>
הכול בשליטה.

<היו"ר משה גפני:>
מי נגד?

הצבעה

בעד – רוב
נגד – מיעוט
נמנעים – אין
שם החוק וסעיף 1 נתקבלו.

<היו"ר משה גפני:>
הסעיף התקבל.

<אורלי לוי אבקסיס:>
אדוני היושב-ראש, יש פה מי שאחראי לתת לנו תשובה, והוא נמנע מלתת תשובה. 
<זהבה גלאון:>
רביזיה.

<קריאה:>
רביזיה.

<אורלי לוי אבקסיס:>
מה גובר, חוק-יסוד או הכלל הפיסקלי? גם אדוני היושב-ראש מיתמם ולא רוצה לקבל תשובה.

<היו"ר משה גפני:>
אני לא רוצה, מה לעשות. 

<אורלי לוי אבקסיס:>
אז כל ההליך הזה יכול להתבטל, וחבל על הזמן של הכנסת וחבל על הכנסת. 

<היו"ר משה גפני:>
אז שיתבטל. אז שיתבטל. 

<אורלי לוי אבקסיס:>
מה גובר, חוק-יסוד או הכלל הפיסקלי?

<היו"ר משה גפני:>
בסדר, אבל שאלת את השאלה.

<אורלי לוי אבקסיס:>
אבל אני לא קיבלתי תשובה, אדוני היושב-ראש. 

<היו"ר משה גפני:>
את לא תקבלי תשובה בוועדה.

<קריאות:>
- - -

<אראל מרגלית:>
אבל חברת הכנסת אורלי לוי רוצה תשובה, ואנחנו כחברי הוועדה מהאופוזיציה רוצים תשובה. 

<אורלי לוי אבקסיס:>
בואו נעשה את עבודתנו כראוי. 

<היו"ר משה גפני:>
הסתייגות.

<אורלי לוי אבקסיס:>
יש פה את מי שאחראי לתת את התשובה, הוא נמנע כי הוא יודע שזה לא משרת את הקואליציה.

<היו"ר משה גפני:>
אורלי. אורלי. 

<אורלי לוי אבקסיס:>
אני טועה, אדוני?

<שגית אפיק:>
האופוזיציה מציעה: 
לסעיף 2
קבוצת מרצ, קבוצת הרשימה המשותפת, קבוצת המחנה הציוני, קבוצת יש עתיד וקבוצת ישראל ביתנו מציעות:
4. "בפסקה (2)(א), בסופה יבוא "ואחרי "(בחוק-יסוד זה – התקציב הדו-שנתי)" יבוא "ובלבד שהממשלה לא תניח עוד הצעת חוק לתקציב דו-שנתי"".
<היו"ר משה גפני:>
מי בעד קבלת ההסתייגות?

הצבעה

בעד – מיעוט
נגד – רוב
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 2 לא נתקבלה.

<אראל מרגלית:>
אורלי. אחמד. 
<אחמד טיבי:>
איך זה, למרות שהגעתי, המצב לא השתנה?

<אורלי לוי אבקסיס:>
צמצמנו את הפער. 

<היו"ר משה גפני:>
מי נגד? 
<עפר שלח:>
ב-50% צמצמת. 

<היו"ר משה גפני:>
ההסתייגות לא התקבלה. 

<אראל מרגלית:>
רביזיה. 

<שגית אפיק:>
בפסקה (2) - - -
<אראל מרגלית:>
רק שנייה, שגית, כי גם את אולי צריכה להידרש לזה. יש פה את חברת הכנסת אורלי לוי.

<היו"ר משה גפני:>
אבל אראל, עם כל הכבוד. אני שמעתי את זה.

<אראל מרגלית:>
אבל היא שואלת. 

<היו"ר משה גפני:>
בסדר. אז אני מודיע - - -
<אורלי לוי אבקסיס:>
אבל נוח לך להתעלם מזה. אתה בקואליציה, אם היית באופוזיציה לא היית מתעלם מזה.
<היו"ר משה גפני:>
אני מודיע שזה לא קשור לחוק.

<אורלי לוי אבקסיס:>
זה מאוד קשור.

<אראל מרגלית:>
בטח שזה קשור כי היא רוצה לדעת על מה היא מצביעה.

<היו"ר משה גפני:>
גמרנו, אבל החלטתי, מה לעשות. 

<אראל מרגלית:>
אבל ה-1 חלקי 12 הוא ממה? 

<היו"ר משה גפני:>
הלאה. ההסתייגות הבאה.

<אורלי לוי אבקסיס:>
שיירשם לפרוטוקול שגם היושב-ראש וגם היועצת המשפטית מסרבים לתת לנו תשובה.

<היו"ר משה גפני:>
היועצת המשפטית לא מסרבת. היועצת המשפטית - - -

<אורלי לוי אבקסיס:>
אז בבקשה, בוא נעצור. יש פה נציגות משרד המשפטים. 
<היו"ר משה גפני:>
אבל היושב-ראש קובע אם עוצרים או לא. קבעתי שלא עוצרים. הלאה.
<שגית אפיק:>
5. "בפסקה (2), פסקת משנה (ב) – תימחק."
<היו"ר משה גפני:>
מי בעד אישור ההסתייגות? מי נגד?
הצבעה

בעד – מיעוט
נגד – רוב
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 2 לא נתקבלה.

<היו"ר משה גפני:>
ההסתייגות לא התקבלה.

<באסל גטאס:>
אתה אומר את זה מבלי לספור קולות. 

<קריאה:>
רביזיה.

<היו"ר משה גפני:>
רביזיה. 

<באסל גטאס:>
אדוני היושב-ראש, אפשר הצעה לסדר? אדוני היושב-ראש. גפני, אני מבקש הצעה לסדר.
<שגית אפיק:>
"לחלופין:
בפסקה (2)(ב), בפסקה (4ב) המוצעת, בסופה יבוא "ובלבד שהממשלה תודיע לכנסת כי אין בכוונתה להניח עוד הצעת חוק לתקציב דו-שנתי". "
<היו"ר משה גפני:>
מי בעד אישור ההסתייגות?

<באסל גטאס:>
אפשר שמית? אפשר שמית?

<קריאה:>
לא, אי אפשר.

<היו"ר משה גפני:>
מי נגד?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 2 לא נתקבלה.

<קריאה:>
הם לא רוצים תקציב דו-שנתי. 

<היו"ר משה גפני:>
אפשר, אבל חבל. אם תבקש, אני אעשה הצבעה שמית.

<באסל גטאס:>
אבל לפחות תספור את הקולות. 

<היו"ר משה גפני:>
יש תשעה נגד שמונה, תאמין לי.

<אראל מרגלית:>
באסל, אתה רוצה שמית? 

<באסל גטאס:>
כן.

<אראל מרגלית:>
אז תבקש בצורה פורמלית. 

<היו"ר משה גפני:>
כן, בסדר.

<באסל גטאס:>
אני מבקש הצבעה שמית כל פעם. 

<היו"ר משה גפני:>
אין הצבעה שמית כל פעם. אנחנו נספור את הקולות. אם יש בעיה, נעשה שמית.

<באסל גטאס:>
אני אומר לך גם למה. אדוני, הרוב הוא כה דחוק, שמישהו יוצא מהאולם זה משנה.

<היו"ר משה גפני:>
חבר הכנסת גטאס, אני אתן לך הצבעה שמית. קודם נספור, נראה אם יש בעיה, ותחליט בבקשה. אני לא חייב לתת לך.

<באסל גטאס:>
אני לא סומך עליך באריתמטיקה. מתמטיקה אתה למדת?

<היו"ר משה גפני:>
רגע, אתה מפריע ליועצת המשפטית. 

<באסל גטאס:>
אבל אתה למדת מתמטיקה בליבה?

<שגית אפיק:>
6. "פסקה (3) – תימחק."
<היו"ר משה גפני:>
פסקה (3)  - תימחק. מי בעד ההסתייגות? אני מבקש לספור.

<אראל מרגלית:>
כמה יצא הפעם?

<באסל גטאס:>
מי סופר? 
הצבעה

בעד – 8
נגד –  9
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 2 לא נתקבלה.

<היו"ר משה גפני:>
אנחנו ספרנו שנינו. בעד – 8. מי נגד? 
<אראל מרגלית:>
8.

<באסל גטאס:>
תיקו. אתה רואה? 

<קריאות:>
- - -

<היו"ר משה גפני:>
מי נגד, ירים את ידו.
<קריאה:>
תשע.

<קריאה:>
שמונה. 

<אחמד טיבי:>
תשעה, שהם שמונה בעצם. 

<היו"ר משה גפני:>
תשעה. 

<באסל גטאס:>
רביזיה. 

<היו"ר משה גפני:>
שמונה בעד ההסתייגות, תשעה נגדה. ההסתייגות לא התקבלה.

<אראל מרגלית:>
תגידו, לא צריך הפרש של שניים? 

<היו"ר משה גפני:>
יש עכשיו הסתייגות של יש עתיד. יש עתיד לבד, שלא הצטרפו אליהם. יש כמה הסתייגויות של יש עתיד, שבדיון של ההסתייגויות לא הצטרפו הסיעות האחרות. אני מבקש שישימו לב לעניין הזה, זה הכול, אם מצביעים בעד או נגד. בבקשה.

<באסל גטאס:>
אדוני, אפשר לדחות את כל הישיבה או את כל ההצבעות?

<היו"ר משה גפני:>
האמת היא שאפשר. האמת היא שאפשר, אבל אני לא רוצה.

<באסל גטאס:>
יש ישיבת נשיאות. 

<היו"ר משה גפני:>
את הסיוט הזה אני רוצה לעבור היום, וזהו. הלאה.

<שגית אפיק:>
7. "בפסקה (2)(ב), בפסקה (4ב) המוצעת, במקום הקטע החל במילים "הדו-שנתי וכן את תכנית התקציב"  ועד המילים "מאותן שנים" יבוא "בהתאם להצעת התקציב לשנת הכספים 2015 שהכין שר האוצר לשעבר יאיר לפיד"."
<אראל מרגלית:>
אפשר בבקשה לקרוא את הפסקה?

<שגית אפיק:>
אני קוראת מהכחול: "(4ב) תכנית התקציב הרב-שנתית שתניח הממשלה על שולחן הכנסת לגבי השנים 2015 ו-2016 תכלול את הצעת חוק התקציב הדו-שנתי וכן את תכנית התקציב לשנים 2017 ו-2018; הצעת חוק התקציב לכל אחת מהשנים 2017 ו-2018, שתגיש הממשלה לכנסת, תתבסס על תכנית התקציב האמורה לכל אחת מאותן שנים";"
יש עתיד מבקשים: "במקום הקטע החל במלים "הדו-שנתי וכן את תכנית התקציב" ועד המילים "מאותן שנים" יבוא "בהתאם להצעת התקציב לשנת הכספים 2015 שהכין שר האוצר לשעבר יאיר לפיד"."

<היו"ר משה גפני:>
מי בעד ההסתייגות?
<אורלי לוי אבקסיס:>
אתם רוצים להקשות עליו?

<היו"ר משה גפני:>
לא, הם הגישו את זה לבד, לא הצטרפו אליהם. אבל אפשר להצביע כל אחד לפי מצפונו. מי בעד ההסתייגות? יצאה לי איזה בדיחה היום.

<אראל מרגלית:>
כבוד היושב-ראש, אבל אם אתה מציע את זה – כי עד עכשיו זה לא היה על-פי מצפון, זה היה לפי קואליציה-אופוזיציה – אני מציע שבואו נעשה את ההסדר הזה. שגם בקואליציה - - -

<היו"ר משה גפני:>
אראל, לא אמרתי כלום.

<אראל מרגלית:>
גם בקואליציה עכשיו זה לפי מצפונכם. 

<היו"ר משה גפני:>
אראל, אני חוזר בי. 

<עפר שלח:>
בואו נגיד ככה. שגם בקואליציה מי שהצביע בעד התקציב של 2015, שיצביע בעד גם עכשיו. בוא נראה. 

<היו"ר משה גפני:>
גבירותי ורבותי, מי בעד ההסתייגות של יש עתיד, ירים את ידו. מי נגדה?

הצבעה

בעד – מיעוט
נגד – רוב
נמנעים – אין
ההסתייגות של קבוצת סיעת יש עתיד לסעיף 2 לא נתקבלה.

<היו"ר משה גפני:>
ההסתייגות לא התקבלה. הלאה. 
<שגית אפיק:>
"לחלופין:
1. בפסקה (2)(ב), בפסקה (4ב) המוצעת, במקום הקטע החל במילים "הדו-שנתי וכן את תכנית התקציב" ועד המילים "מאותן שנים" יבוא "בהתאם לתקציב החברתי שאישרה הממשלה ה-33 טרם הבחירות לכנסת העשרים"."
<היו"ר משה גפני:>
מי בעד אישור ההסתייגות, ירים את ידו?

<אורלי לוי אבקסיס:>
אנחנו רוצים הפסקת התייעצות. 

<באסל גטאס:>
יש נטיות סולידריוּת באופוזיציה.

<היו"ר משה גפני:>
מי נגד?

הצבעה

בעד – 2
נגד – 9
נמנעים – אין
ההסתייגות לחלופין של קבוצת סיעת יש עתיד לסעיף 2 לא נתקבלה.

<אראל מרגלית:>
רביזיה.
<היו"ר משה גפני:>
2 בעד ההסתייגות, 9 נגד, ויש בקשה לרביזיה. 

<אראל מרגלית:>
כנראה אנחנו צריכים פה התייעצות באופוזיציה. 

<אורלי לוי אבקסיס:>
כן, אנחנו צריכים התייעצות לאופוזיציה איך מתנהלים.

<עפר שלח:>
יש משבר. יש משבר מאוד קשה, אנחנו צריכים להתייעץ. 

<אורלי לוי אבקסיס:>
אנחנו רוצים התייעצות. 

<שגית אפיק:>
הסתייגות של יש עתיד: 
2. "בפסקה (2)(ב), בפסקה (4ב) המוצעת, במקום הקטע החל במילים "הדו-שנתי וכן את תכנית התקציב" ועד המילים "מאותן שנים" יבוא "כפי שהונחה על שולחן הכנסת התשע-עשרה לאחר שאושרה בממשלה ה-33 בתמיכת ראש הממשלה מר בנימין נתניהו"."
<היו"ר משה גפני:>
מי בעד ההסתייגות, ירים את ידו. מי נגד?

הצבעה

בעד – מיעוט
נגד – רוב
נמנעים – אין
ההסתייגות לחלופין של קבוצת סיעת יש עתיד לסעיף 2 לא נתקבלה.
<היו"ר משה גפני:>

ההסתייגות לא התקבלה.

<שגית אפיק:>
הסתייגות של יש עתיד: 

8. "במקום פסקה (4) יבוא: 
"(4) 
בסעיף קטן (ג), אחרי "2014" יבוא "בלבד"."
<אראל מרגלית:>
איפה את נמצאת?

<שגית אפיק:>
הסתייגות של יש עתיד לפסקה (4). אנחנו בסעיף 2, פסקה (4). פסקה (4) קובעת בסעיף קטן (ג), במקום "2014" יבוא "2016", ויש עתיד מבקשים: אחרי "2014" יבוא "בלבד". 

<היו"ר משה גפני:>
מי בעד אישור ההסתייגות? מי נגדה?

הצבעה

בעד – 8
נגד – 9
נמנעים – אין
ההסתייגות של קבוצת סיעת יש עתיד לסעיף 2  לא נתקבלה.

<היו"ר משה גפני:>
בעד – 8, נגד – 9. ההסתייגות לא התקבלה.

<אראל מרגלית:>
איפה המצפון שלכם?

<אחמד טיבי:>
אני חוזר על מה שאמרתי: אלה תשעה שהם שמונה בעצם. 

<אורלי לוי אבקסיס:>
למה? 

<אחמד טיבי:>
משקל סגולי. 

<היו"ר משה גפני:>
מה שנכון נכון. אני, תאמין לי, במשקל הסגולי לא נחשב, לא לכאן ולא לכאן. 

<קריאה:>
לא, לפי המשקל צריך להיות עשרה. 

<דוד ביטן:>
עשרה. בגללי זה עשרה. 

<קריאה:>
אתה מקוזז עם סמוטריץ.

<אחמד טיבי:>
דוד, למרות שאתה בקואליציה, משקלך – גם הפיסי, אבל גם הסגולי – הוא מיוחד.

<דוד ביטן:>
תודה רבה.

<זהבה גלאון:>
אתה יודע שלא מעירים לאנשים על המשקל. 

<אחמד טיבי:>
העירו לו, אז הוספתי את ה"סגולי". 

<באסל גטאס:>
אחמד, אפשר להגיד את זה אחרת. שהשמונה הם עשרה. 

<שגית אפיק:>
הסתייגות של יש עתיד
"לחלופין:
1. במקום פסקה (4) יבוא: 
"(4)
בסעיף קטן (ג)", אותו סעיף שהקראתי קודם, "אחרי "2014" יבוא "ותו לא"."
<אראל מרגלית:>
מאיזה סעיף?
<שגית אפיק:>
פסקה (4), כתוב בסעיף קטן (ג): "במקום "2014" יבוא "2016"", והפעם יש עתיד מבקשים "אחרי "2014" יבוא "ותו לא". "

<היו"ר משה גפני:>
מי בעד ההסתייגות, ירים את ידו. מי נגד?

הצבעה

בעד – 8
נגד – 9
נמנעים – אין
ההסתייגות של קבוצת סיעת יש עתיד לסעיף 2 לא נתקבלה.

<היו"ר משה גפני:>
8 בעד, 9 נגד. ההסתייגות לא התקבלה.

<מנואל טרכטנברג:>
סליחה. חבר הכנסת מיקי זוהר לא הצביע.

<באסל גטאס:>
כן, לא הצביע. זה לא יכול להיות. 

<אורלי לוי אבקסיס:>
אז עברה ההסתייגות?

<היו"ר משה גפני:>
אז גם לא עברה. זה שמונה נגד שמונה, אבל לא משנה. 

<זהבה גלאון:>
זה תיקו. 

<מכלוף מיקי זוהר:>
אני הצבעתי. 

<היו"ר משה גפני:>
מי בעד ההסתייגות, ירים את ידו. מי נגד? 

<מכלוף מיקי זוהר:>
שמע, אני אגיד לך את האמת, לאור כל העשייה שלך בתחום - - - 

<היו"ר משה גפני:>
זה מה שחסר לי עכשיו, ויכוח. די. די, מיקי. 

הצבעה

בעד – 8
נגד – 9
נמנעים – אין
ההסתייגות של קבוצת סיעת יש עתיד לסעיף 2 לא נתקבלה.

<היו"ר משה גפני:>
ההסתייגות לא התקבלה, היה תשעה נגד שמונה. הלאה.
<שגית אפיק:>
יש עתיד:
2. "במקום פסקה (4) יבוא: 
"(4) 
בסעיף קטן (ג), בסופו יבוא "והחוק לא יחול על שנים נוספות"."
<היו"ר משה גפני:>
מי בעד ההסתייגות, ירים את ידו? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות של קבוצת סיעת יש עתיד לסעיף 2 לא נתקבלה.

<היו"ר משה גפני:>
ההסתייגות לא התקבלה.

<אראל מרגלית:>
אתה הרמת יד?

<היו"ר משה גפני:>
הרים, הרים. הסתכלתי עליו עכשיו.

<שגית אפיק:>
אם אתה לא מכניס תיקונים גם לסעיף 2, אתה יכול להצביע. 

<היו"ר משה גפני:>
מה זה סעיף 2? 

<שגית אפיק:>
למעשה, לסעיף 3 אין לכם הסתייגויות. 

<אראל מרגלית:>
אנחנו נסגור את אינטל בקרית גת אם - - -

<אחמד טיבי:>
זה מחזק את מה שאמר באסל גטאס, שצריך הצבעה שמית. כל הזמן מתבלבלים. הרים, לא הרים.

<אורלי לוי אבקסיס:>
אני גם בעד הצבעה שמית. מה שבטוח, גם יירשם לפרוטוקול מי היה בעד ומי היה נגד. 

<שגית אפיק:>
לסעיף 3 אין לכם הסתייגויות, למעשה היושב-ראש יכול להצביע על סעיפים 2 ו -3 בנוסח הכחול של הממשלה, בלי תוספות של הוועדה.

<היו"ר משה גפני:>
מי בעד סעיפים 2 ו-3, כנוסח הממשלה, ירים את ידו. שכולם ירימו את היד, אחרת... 
<באסל גטאס:>
אני סופר שמונה, לא סופר תשעה. 

<היו"ר משה גפני:>
9 בעד. מי נגד? 

הצבעה

בעד – 9
נגד – מיעוט
נמנעים – אין
סעיפים 2 ו-3, כנוסח הממשלה, נתקבלו.

<היו"ר משה גפני:>
הסעיפים התקבלו כנוסח הוועדה.

<אראל מרגלית:>
רביזיה. 

<היו"ר משה גפני:>
רביזיה. סעיף 4. 

<אראל מרגלית:>
רק שנייה. חבר'ה, יש הפסקה. טיים-אאוט. 

<היו"ר משה גפני:>
מה זה סעיף 4? 

<שגית אפיק:>
זה המועדים. אתה רוצה לשנות את המועדים?

<היו"ר משה גפני:>
למה זה 4? זה 5. 

<אראל מרגלית:>
באסל פצוע, טיים-אאוט.

<היו"ר משה גפני:>
למה זה בסעיף נפרד? 

<שגית אפיק:>
זה 4, שמוסיף את סעיף 5 לחוק-היסוד, הוראת שעה. 

<היו"ר משה גפני:>
אני מבקש, לגבי המועדים אני רוצה לחזור עוד פעם. אנחנו מדברים על - - -
<אראל מרגלית:>
מועדי הצום.

<היו"ר משה גפני:>
מועדי הצום, כולם יודעים.

אנחנו מדברים על זה שהממשלה תניח על שולחן הכנסת לא יאוחר מיום ט"ז אלול תשע"ה, 31 באוגוסט 2015, זה סיכום שאני הגעתי אליו עם יושב-ראש הכנסת ועם שר האוצר. ועל אף האמור, היום הקובע לגבי חוק התקציב – אני תכף אסביר את זה – לגבי חוק התקציב הדו-שנתי יהיה יום ז' כסלו תשע"ו, 19 בנובמבר 2015. 

<באסל גטאס:>
כתוב - - -

<היו"ר משה גפני:>
עוד פעם. אני חוזר ואומר כך: יניחו על שולחן הכנסת ביום ט"ז באלול תשע"ה, 31 באוגוסט 2015, והתאריך שיצטרכו לאשר את זה, לא יאוחר מיום ז' בכסלו תשע"ו, 19 בנובמבר 2015.

קודם כול, לגבי הסוף. הסוף היה הסיכום של 20 – אני תכף אסביר גם למה – אבל מכיוון שזה יוצא ביום שישי - - -
<אראל מרגלית:>
הסוף היה מה, סליחה?

<היו"ר משה גפני:>
הסוף היה סיכום, אני אסביר תכף למה היה סיכום כזה. אבל קודם כול אני משנה פה ביום אחד כי התברר שח' בכסלו, 20 בנובמבר, חל ביום שישי, אני מקדים את זה ביום, זה יהיה ביום חמישי, ביום 19 בנובמבר 2015. 

בדיונים שהתקיימו בעניין הזה, היות ורצו להביא מהתקציב, בעצם הטענה גם של ראש הממשלה הייתה שזה לא תקציב דו-שנתי. למה זה לא תקציב דו-שנתי? מכיוון שזה יאושר בכל מקרה, על דעת המחמירים ועל דעת המקלים, אם לא הולכים על 2015 לבד, נשאר חודש לתקציב 2015, ולכן הייתה לו הטענה כפי שהייתה. היא לא התקבלה, ואז אנחנו צריכים לאשר – לדעת המקלים והמחמירים – בנובמבר. 

אם אנחנו מאשרים את זה בנובמבר, אני לא הסכמתי שהדיונים בכנסת יהיו הרבה פחות ממה שיש ביחס בין כנסת לממשלה, וטענתי, היות ואנחנו מניחים את זה ב-31 באוגוסט, אני מניח שזה יאושר ב-2 בספטמבר, המצב יהיה שאנחנו נופלים למועדי חגים – יש לנו את ראש השנה ואת יום כיפור וסוכות ושמחת תורה, וכל מה שנלווה לעניין, ובין לבין – בעצם אנחנו נשארים במצב שבו זמני הדיונים בכנסת יהיו מאוד מאוד נמוכים, מאוד מאוד קטנים. 

לכן אני דרשתי שזה יהיה ב-20 בנובמבר, אני מדבר עכשיו על 19 בנובמבר. אנחנו, הכנסת, נעשה כל מאמץ – אני אמרתי את זה גם ליושב-ראש הכנסת, אמרתי את זה גם לשר האוצר – אנחנו נעשה כל מאמץ לגמור את זה קודם. 

אבל לא יכול להיות מצב שהממשלה מקבלת לעצמה כל כך הרבה זמן, והסיבה היא בגלל שרוצים להביא את הרפורמות ואת חוק ההסדרים וכולי – וגם אני לא יודע איזה תקציב הולך להגיע – אנחנו חייבים לקבל את מלוא הזמן שאנחנו נוכל לדון בזה. 

לא ראיתי הבדל גדול – אני גם יכול להסביר על החופשים שיש פה, גם במשרד האוצר וגם אצל עובדי הכנסת – לא רלוונטי העניין הזה. רלוונטי שאנחנו צריכים שיהיה לנו מספיק זמן, היות וזה הולך להיות תקציב קריטי. לפי מה שמסתמן, הולכות להיות הרבה רפורמות בתקציב הזה, הולך להיות חוק הסדרים – אני מקווה שהוא כולו טוב, אני מקווה, אני לא בטוח בעניין הזה, אני לא בטוח בתקציב עצמו משום שחסר כסף, הולכות להיות בו גם גזרות. 

כל מה שאני אומר – לא שאני יודע, אני רק מעריך לפי הדיונים שקיימתי על המועדים – שזה הולך להיות דיון ארוך בממשלה, ולכן צריך שהכנסת תהיה חלק מהעניין. 
המחוקק קבע, וכך המשטר שלנו בנוי. זה לא מה שהממשלה מחליטה. מה שיש סמכות לממשלה לקבל בהחלטות ממשלה, היא מקבלת בהחלטות ממשלה, אבל כאן הולכים להיות חוקים – חוקים ברפורמות, חוקים בחוק הסדרים, חוק התקציב עצמו, עם כל מה שנלווה לעניין. חברי הכנסת, צריך שיהיה להם את מספיק הזמן. 

לכן אני מבקש את המועדים האלה, שזה גם לא מי יודע מה, אבל לאור הנסיבות שהבחירות היו כשהן היו, לאור הנסיבות עד שהוקמה הממשלה וכל מה שנלווה, לאור הנסיבות שהגיע שר אוצר, ואני אומר את זה – רועי, אני אומר את זה דווקא לזכותכם, אני לא אומר את זה לחובתכם – מגיע שר אוצר שאומר, אני רוצה להעביר רפורמות לטובת הציבור, אני רוצה להביא חוקים שהם לטובת הציבור, הוא יביא את החוקים, אנחנו נראה אותם. אם הם יהיו טובים, נברך עליהם, ואם הם לא יהיו טובים, אז מה אני אעשה? לא חשוב. 

אלה הזמנים שעליהם מדובר, זה הסעיף, אם אפשר להקריא הסתייגויות. 
<שגית אפיק:>
אני מציעה לך, את הסיפה שקובעת: הניחה הממשלה את הצעת חוק התקציב הדו-שנתי האמור על שולחן הכנסת לפני היום שאמרת, שזה הפעם יהיה 31 באוגוסט ולא 23 באוגוסט, זה סעיף שגורם לימים של הכנסת להיות ימים קשיחים. זאת אומרת, גם אם הממשלה תניח את ההצעה קודם למועדים שהיא מחויבת להם, לכנסת יישארו רק המועדים שאתה קובע כאן.

אני ממליצה לך להשמיט את הסיפה הזאת, היא מיותרת בעיני ואין בה צורך. 

<באסל גטאס:>
איזה סיפה?

<שגית אפיק:>
5(ב), עמוד 593.

<היו"ר משה גפני:>
אפשר להוריד את זה.

<יואל בריס:>
אין התנגדות להוריד את זה. 

<היו"ר משה גפני:>
אפשר להוריד את זה, היא צודקת. הסתייגויות. 

היות ואנחנו כבר פה, לשכת המודיעין של כולם, אז אני כתבתי לעצמי – שתדעו שתמונת המצב היא כזאת, כדי שידעו – לא קשור לחוק, אבל יש לו השלכות לחוק. 

הכנסת יוצאת לפגרה בי"ז באב תשע"ה, 2 באוגוסט 2015. מניחים את הצעת החוק בט"ז באלול, 31 באוגוסט. מאז, ועדת הכספים עובדת רצוף, זאת אומרת לחברי ועדת הכספים מכאן אין פגרה. הוועדה אמורה לעבוד כדי להגיע למועד שהיא מניחה את זה ומאשרת את זה.

<באסל גטאס:>
הכנסת תתכנס לאשר אותו בקריאה ראשונה?

<היו"ר משה גפני:>
כן. הכנסת תתכנס ב-31 באוגוסט, זה בעצם יהיה ב-2 בספטמבר, עד שהתהליך הזה יסתיים. זה יהיה כנס פגרה מיוחד. מי שנלחם במפלגה שלו להיות חבר בוועדת הכספים, שידע, שיבטל את הנסיעות לחוץ-לארץ. הוועדה הולכת לעבוד.
<נורית קורן:>
אדוני היושב-ראש, הישיבות יהיו שלוש פעמים בשבוע? 

<היו"ר משה גפני:>
אני לא יודע, נראה מה מגיע. אני לא יודע מה מגיע, לפי מה שמגיע. בפעם הקודמת שהייתי יושב-ראש ועדה לא עבדנו בלילות, אבל אני לא יודע, אולי הם מביאים פה מבול של דברים. אני לא יודע להגיד לך. נראה מה הכנסת תאשר בקריאה ראשונה, מה הממשלה תאשר, ואז נעשה את החשבון. הסתייגויות.
<שגית אפיק:>
האופוזיציה כולה:
לסעיף 4
קבוצת מרצ, קבוצת הרשימה המשותפת, קבוצת המחנה הציוני, קבוצת יש עתיד וקבוצת ישראל ביתנו מציעות:
9. "בסעיף 5(א) המוצע, במקום "ח' באלול התשע"ה (23 באוגוסט 2015)" יבוא "כ"א בתמוז התשע"ה (8 ביולי 2015)"."
<היו"ר משה גפני:>
מי בעד ההסתייגות? מי נגדה?

הצבעה

בעד – 8
נגד – 9
נמנעים – אין
 ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 4 לא נתקבלה.
<היו"ר משה גפני:>
8 בעד.

<באסל גטאס:>
יש שמונה נגד.

<היו"ר משה גפני:>
עוד פעם, להצביע מי נגד. תספרי. 

<באסל גטאס:>
הוא לא יכול להצביע בעמידה, חייב לשבת על יד השולחן.

<היו"ר משה גפני:>
ההסתייגות לא התקבלה. תשעה נגד. הלאה.
<שגית אפיק:>
10. "בסעיף 5(א) המוצע, במקום "הדו-שנתי לשנים 2015 ו-2016" יבוא "לשנת 2015", ובסופו יבוא "הממשלה תניח על שולחן הכנסת את הצעת חוק התקציב לשנת 2016 במועד שקבעה ועדת הכספים של הכנסת אך לא יאוחר משישים ימים לפני תחילת שנת הכספים.""
<היו"ר משה גפני:>
מי בעד ההסתייגות? מי נגדה?
הצבעה

בעד – מיעוט
נגד – רוב
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 4 לא נתקבלה.

<היו"ר משה גפני:>
ההסתייגות לא התקבלה.
<באסל גטאס:>
אתה לא הספקת לספור, באמת.

<היו"ר משה גפני:>
ספרתי. ספרתי. 

<אחמד טיבי:>
היות ולא הצבעתי, אני מבקש רביזיה. 

<באסל גטאס:>
אז מותר להרים את היד. 

<היו"ר משה גפני:>
יש רביזיה. 

<אחמד טיבי:>
אני ביקשתי רביזיה.

<באסל גטאס:>
איפה מיקי? לא נכון. 

<היו"ר משה גפני:>
הוא הרים את היד, ראינו. הלאה.
<באסל גטאס:>
מיקי לא הרים את היד.

<היו"ר משה גפני:>
עם כל הכבוד, היה פה אירוע דרמטי עכשיו. אחמד טיבי מבקש רביזיה.

<אחמד טיבי:>
לראשונה.

<היו"ר משה גפני:>
לראשונה.

<אחמד טיבי:>
לראשונה בקדנציה הזאת. 

<קריאה:>
לראשונה בעשר דקות האחרונות. 
<עפר שלח:>
היית מבקש בערבית מדי פעם. 

<אחמד טיבי:>
נכון. זה יגיע. זה יגיע, זה יבוא. 

<באסל גטאס:>
כבוד היושב-ראש, מטעמי זהירות, בגלל שהרוב הוא רק אחד, אני מבקש שכל פעם תספור ותיקח את הזמן שלך, ולא תגיד ישר - - -

<היו"ר משה גפני:>
בסדר גמור. בסדר, קיבלתי.

<באסל גטאס:>
באמת, בשביל ההגינות שלך. 

<היו"ר משה גפני:>
שגית, בבקשה.

<שגית אפיק:>
11. "בסעיף 5 המוצע, בכל מקום, במקום "ח' באלול התשע"ה (23 באוגוסט 2015)" יבוא "ז' באב התשע"ה (23 ביולי 2015)", ובסעיף קטן (ב), במקום "כ"ג בחשוון התשע"ו (5 בנובמבר 2015)" יבוא "ח' בתשרי התשע"ו (21 בספטמבר 2015), , ובמקום "74 ימים" יבוא "60 ימים"."
<היו"ר משה גפני:>
מי בעד ההסתייגות, ירים את ידו. 

<אחמד טיבי:>
זאת ההצבעה האחרונה שלי לחצי שעה הקרובה. יש לי "דיון מהיר" בוועדת העבודה. אני מקוזז עם מיקי זוהר. 

<אורלי לוי אבקסיס:>
לא, איך אתה מקוזז עם מיקי זוהר?

<ליאת קרפטי:>
מיקי זוהר לא מקוזז.

<היו"ר משה גפני:>
מי נגד?

<אחמד טיבי:>
יגיע במקומי מישהו, חאג' יחיא. 

הצבעה

בעד – 8
נגד – 9
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 4 לא נתקבלה.

<היו"ר משה גפני:>
ההסתייגות לא התקבלה. ספרנו אחד-אחד, באסל. 

<שגית אפיק:>
"לחלופין:
בסעיף 5 המוצע, בסעיף קטן (א) במקום "ח' באלול התשע"ה (23 באוגוסט 2015)" יבוא "כ' באב התשע"ה (5 באוגוסט 2015)", ובסעיף קטן (ב) במקום "כ"ג בחשוון התשע"ו (5 בנובמבר 2015)" יבוא "י"ב בחשוון התשע"ו (25 באוקטובר 2015)" ובמקום הסיפה החל במילים "ח' באלול התשע"ה (23 באוגוסט 2015)" יבוא "כ' באב התשע"ה (5 באוגוסט 2015), יהיה היום הקובע 83 ימים מהיום שבו הניחה הממשלה את ההצעה.""
<היו"ר משה גפני:>
מי בעד ההסתייגות, ירים את ידו. 

<אחמד טיבי:>
חלום חיי היה להתקזז עם אורן חזן. זה לא דבר קל, הוא יוצא לעשר דקות.

<היו"ר משה גפני:>
רגע, בואו נגמור פה את ההצבעה.

הצבעה

בעד – 8
נגד – רוב
נמנעים – אין
ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 4 לא נתקבלה.

<היו"ר משה גפני:>
8 בעד. מי נגד? 

<קריאה:>
- - -

<אורן אסף חזן:>
אני נולדתי כדי להגשים חלומות, מה זאת אומרת.

<היו"ר משה גפני:>
ההסתייגות לא התקבלה. אתה מקוזז עם אחמד טיבי. 

<אראל מרגלית:>
רביזיה. 

<היו"ר משה גפני:>
אראל מרגלית, רביזיה. הלאה. רגע, אורן, אתה מקוזז עם אחמד טיבי. 

<קריאות:>
- - -

<היו"ר משה גפני:>
מה המשמעות של העניין? 

<אורן אסף חזן:>
הולך לעזור למרוקאים.

<היו"ר משה גפני:>
למרוקאים, בסדר.  

<שגית אפיק:>
12. "בסעיף 5 המוצע, בכל מקום, במקום "הדו-שנתי לשנים 2015 ו-2016" יבוא "לשנת 2015", ובמקום "ח' באלול התשע"ה (23 באוגוסט 2015)" יבוא "ז' באב התשע"ה (23 ביולי 2015)", ובסעיף קטן (ב), במקום "כ"ג בחשוון התשע"ו (5 בנובמבר 2015)" יבוא "ח' בתשרי התשע"ו (21 בספטמבר 2015)", ובמקום "74 ימים" יבוא "60 ימים"." הסתייגות של כל האופוזיציה.
<היו"ר משה גפני:>
מי בעד ההסתייגות? מי נגד? 

הצבעה

בעד – 7
נגד – רוב
נמנעים – אין 

ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 4 לא נתקבלה.

<קריאה:>
רביזיה.

<היו"ר משה גפני:>
ההסתייגות לא התקבלה. מי ביקש רביזיה?

<אראל מרגלית:>
אני.

<היו"ר משה גפני:>
אראל. בבקשה. 

<יצחק וקנין:>
רב' משה, אני מתקזז אתו, הוא ביקש. יש לו דיון. 

<היו"ר משה גפני:>
בסדר. הלאה.

<קריאה:>
מרוב קיזוזים, בסוף גפני יישאר פה לבד.

<שגית אפיק:>
יש פה הסתייגות של כל האופוזיציה, שמדברת על המועד להנחה ולאישור הצעת חוק התקציב לשנת 2015 והצעת חוק תקציב לשנת 2016, והתפזרות הכנסת בשל אי קבלת חוק תקציב בשנת 2015. מבקשים להחליף את סעיף 5. יש פה רק מועד שהוא כבר לא רלוונטי, אז תגידו לי לאיזה מועד אתם רוצים לתקן. הסעיף אומר לפי ההסתייגות: 
            "לחלופין:

במקום סעיף 5 המוצע יבוא:
	
	5.
	(א) הממשלה תניח על שולחן הכנסת את הצעת חוק התקציב לשנת 2015 לא יאוחר מיום"."


כרגע מופיע לכם "(14 ביוני 2015)". מה אתם מבקשים?
<באסל גטאס:>
יולי.

<זהבה גלאון:>
8 ביולי. 

<שגית אפיק:>
8 ביולי 2015. 

<באסל גטאס:>
זה הרי מחרתיים, יש להם זמן.

<זהבה גלאון:>
מחרתיים, זה מספיק זמן.

<היו"ר משה גפני:>
מי בעד ההסתייגות?

<שגית אפיק:>
לא הקראתי את הכול. 

	
	
	"(ב)
על אף האמור בסעיף 36א לחוק-יסוד: הכנסת, היום הקובע לגבי חוק התקציב לשנת 2015 יהיה יום ט"ו באב התשע"ה (31 ביולי 2015).

	
	
	(ג)
על אף האמור בסעיף 3(ב) לחוק-יסוד: משק המדינה, הממשלה תניח על שולחן הכנסת את הצעת חוק התקציב לשנת 2016 לא יאוחר מיום ז' בחשוון התשע"ו (20 באוקטובר 2015)." "


<היו"ר משה גפני:>
מי בעד ההסתייגות, ירים את ידו. מי נגד?

<קריאה:>
- - -

<היו"ר משה גפני:>
לא חשוב, יש התקזזויות עכשיו.

הצבעה

בעד – 6
נגד – 7
נמנעים – אין
ההסתייגות לחלופין של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו לסעיף 4 לא נתקבלה.

<היו"ר משה גפני:>
6 בעד, 7 נגד. ההסתייגות לא התקבלה.

<אראל מרגלית:>
רביזיה.

<אורלי לוי אבקסיס:>
מה שבעה? למה, כמה חברי כנסת מהאופוזיציה יש?

<היו"ר משה גפני:>
במקום תשעה יש שבעה בגלל ששניים התקזזו. 

<שגית אפיק:>
"קבוצת יש עתיד מציעה:
13. בסעיף 5(א) המוצע, במקום הסיפה החל במילים "הדו-שנתי לשנים 2015 ו-2016" יבוא "לשנת 2015 בהתאם להצעת התקציב לשנת הכספים 2015 שהכין שר האוצר לשעבר יאיר לפיד."."
<היו"ר משה גפני:>
מי בעד ההסתייגות, ירים את ידו.

<קריאה:>
- - -

<היו"ר משה גפני:>
אחמד טיבי מקוזז, הוא לא יכול להצביע. מי בעד ההסתייגות,  ירים את ידו. בבקשה. מי נגד?

הצבעה

בעד – מיעוט
נגד – רוב
נמנעים – אין
ההסתייגות של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה. הלאה.

<חיים ילין:>
רביזיה. יאיר לפיד יבוא לפה.

<היו"ר משה גפני:>
מה - - -

<חיים ילין:>
לעשות את הרביזיה. 

<היו"ר משה גפני:>
אוקיי. בסדר גמור.

<שגית אפיק:>
"לחלופין:
1. בסעיף 5(א) המוצע, במקום הסיפה החל במילים "הדו-שנתי לשנים 2015 ו-2016" יבוא "לשנת 2015 בהתאם לתקציב החברתי שאישרה הממשלה ה-33 טרם הבחירות לכנסת העשרים."."
<היו"ר משה גפני:>
שקט, רבותי, לא להפריע. 

<אורלי לוי אבקסיס:>
אראל, אנחנו צריכים לעשות ישיבת אופוזיציה ולהחליט איזה הסתייגויות יכולות לגבש את כל האופוזיציה ביחד. 

<זהבה גלאון:>
אנחנו מגובשים. 

<היו"ר משה גפני:>
כן, אבל הם הגישו את זה בדיון. 

<אורלי לוי אבקסיס:>
אני הייתי פה, הצהרתי גם אז.

<היו"ר משה גפני:>
אפילו שהחברים האחרים התנגדו לזה. הם אמרו שלא להגיש, אבל מיקי לוי אמר, אני מגיש את זה ככה. 

מי בעד ההסתייגות של יש עתיד, ירים את ידו. מי נגד?

הצבעה

בעד – מיעוט
נגד – רוב
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה. 

<חיים ילין:>
אני בעד. אני בעד.

<היו"ר משה גפני:>
את מי אתה מחליף?

<חיים ילין:>
אני מחליף את עפר.

<זהבה גלאון:>
לא. הוא מחליף את עפר שהחליף את מיקי. 

<חיים ילין:>
עפר שמחליף את מיקי. 

<היו"ר משה גפני:>
בסדר גמור.

<חיים ילין:>
ורביזיה. 

<היו"ר משה גפני:>
אבל הוא לא התקזז. 

<חיים ילין:>
לא, הוא לא התקזז, אני החלפתי אותו. 

<שגית אפיק:>
רביזיה?

<היו"ר משה גפני:>
מי מגיש רביזיה?

<חיים ילין:>
אני, אותו אחד. יאיר לפיד. 

<רועי פולקמן:>
מה, שינית את השם?

<היו"ר משה גפני:>
הלאה. 

<שגית אפיק:>
יש עתיד:
2. "בסעיף 5(א) המוצע, במקום הסיפה החל במילים "הדו-שנתי לשנים 2015 ו-2016" יבוא "לשנת 2015 כפי שהונחה על שולחן הכנסת התשע-עשרה לאחר שאושרה בממשלה ה-33 בתמיכת ראש הממשלה מר בנימין נתניהו."."
<היו"ר משה גפני:>
מי בעד ההסתייגות, ירים את ידו. מי נגד?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה. כל ההסתייגויות עכשיו הן של יש עתיד.

<חיים ילין:>
כמה יש כאלה?

<נורית קורן:>
תספור את כולן, נצביע פעם אחת.

<היו"ר משה גפני:>
אפשר להצביע על כולן יחד?

<חיים ילין:>
כמה יש?

<שגית אפיק:>
26. 

<חיים ילין:>
אסור להצביע על כולן ביחד. אסור לפי החוק.

<היו"ר משה גפני:>
רבותי, בואו נעשה את זה יותר מהר. בבקשה.

<שגית אפיק:>
14. "בסעיף 5(א) המוצע, במקום "מיום ח' באלול התשע"ה (23 באוגוסט 2015)" יבוא "מ-69 ימים מיום כינון הממשלה." "
<קריאה:>
- - -

<חיים ילין:>
תסתכלי קדימה, אתם כל הזמן הולכים אחורה, אי אפשר ככה.

<היו"ר משה גפני:>
מי בעד ההסתייגות, ירים את ידו. מי נגד?

הצבעה

בעד – מיעוט
נגד – רוב
נמנעים – אין 

ההסתייגות של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה.

<חיים ילין:>
אני בעד. 

<היו"ר משה גפני:>
אתה בעד, אבל אנחנו יותר נגד.

<חיים ילין:>
אני בעד אוטומטית בבקשה - -
<באסל גטאס:>
יש הסתייגויות ליש עתיד שאני מצביע בעד.

<חיים ילין:>
- - ורביזיה אוטומטית. 

<היו"ר משה גפני:>
הלאה. 

<אראל מרגלית:>
רגע, באסל רוצה להסביר לנו את השיטה האחרת של יש עתיד.

<היו"ר משה גפני:>
לא, לא, לא, לא. באסל, אנחנו צריכים לבלות פה עוד הרבה זמן. בבקשה. 

<באסל גטאס:>
אבל שנשמע את ההסתייגות. 

<קריאות:>
- - -

<חיים ילין:>
באסל, יש לי רק בעיה קטנה, יש לי מחלת ים. חוץ מזה הכול בסדר. 
<באסל גטאס:>
אני ארפא אותך. אני ארפא אותך מכל המחלות שלך. 

<חיים ילין:>
לא, אל תרפא ממחלת ים.

<היו"ר משה גפני:>
חבר הכנסת חיים ילין, אתה רוצה עכשיו דיון על מחלות ים? 

<חיים ילין:>
כן.

<היו"ר משה גפני:>
אחרי שנסיים את זה נעשה דיון על מחלות ים. זה מה שחסר לנו עכשיו. 

<אראל מרגלית:>
נשבור את הגלים. 

<באסל גטאס:>
אבל שנשמע.
<היו"ר משה גפני:>
הנה, היא מדברת למיקרופון. לא להפריע. די. חבר הכנסת גטאס רוצה לשמוע. 

<אראל מרגלית:>
אבל מיקי במשט באילת. 

<חיים ילין:>
הוא נסע לאילת. בחיי. לנסות לפתור את מחלת הים.

<שגית אפיק:>
"לחלופין:
בסעיף 5(א) המוצע, במקום "מיום ח' באלול התשע"ה (23 באוגוסט 2015)" יבוא "מ-70 ימים מיום כינון הממשלה." "
<היו"ר משה גפני:>
מי בעד ההסתייגות? מי נגד?

הצבעה

בעד – מיעוט
נגד – רוב
נמנעים – אין
<היו"ר משה גפני:>
ההסתייגות - - -

<אראל מרגלית:>
רק שנייה, אנחנו לא היינו בפוקוס. באסל, זה בסדר. 

<היו"ר משה גפני:>
מי בעד ההסתייגות? מי נגד?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה.

<חיים ילין:>
רביזיה.

<היו"ר משה גפני:>
הלאה. מי ביקש רביזיה?

<חיים ילין:>
יש עתיד. יאיר לפיד. 

<שגית אפיק:>
15. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "123 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. מי נגדה?

הצבעה

בעד – מיעוט
נגד – רוב
נמנעים – אין 
<באסל גטאס:>
שנייה. עבד אלחכים הצטרף. 

<עבד אל חכים חאג' יחיא:>
אני מצטרף במקום טיבי.

<נורית קורן:>
רגע, איך הוא הצטרף? הוא התקזז אתו. 

<באסל גטאס:>
עשר דקות הקיזוז - - -

<אראל מרגלית:>
אי אפשר לקזז. 

<אורלי לוי אבקסיס:>
נגמרו העשר דקות. היה עשר דקות קיזוז. 
<היו"ר משה גפני:>
חבר הכנסת חאג' יחיא, אחמד טיבי התקזז. 
<אורלי לוי אבקסיס:>
העשר דקות נגמרו.

<עבד אל חכים חאג' יחיא:>
הוא אמר לי שהוא מתקזז לעשר דקות, וכבר עברו. 

<אורלי לוי אבקסיס:>
הוא אמר גם פה לפרוטוקול, עשר דקות. 

<עבד אל חכים חאג' יחיא:>
וכבר עברו. 

<אורלי לוי אבקסיס:>
נכון. 

<היו"ר משה גפני:>
צריכים להגיד ליצחק וקנין שיחזור. מי בעד ההסתייגות? תספרי. 

הצבעה

בעד – 6
נגד – 7
נמנעים – אין
ההסתייגות של קבוצת סיעת יש עתיד לסעיף 4 לא נתקבלה.

<היו"ר משה גפני:>
6 בעד. מי נגד?

<קריאה:>
למה 6? למה לא 8? איפה אנחנו?

<ליאת קרפטי:>
זהבה יצאה. 

<היו"ר משה גפני:>
שבעה נגד, שישה בעד. אם זה המצב, אני אצטרך להגיד ליצחק וקנין שיחזור.

<קריאה:>
אז תגיד לו.

<היו"ר משה גפני:>
בסדר, אז צריך להגיד לחבר הכנסת וקנין לחזור. 

<קריאה:>
חזן.

<היו"ר משה גפני:>
אז צריך להגיד לאורן לחזור. הלאה, ההסתייגות הבאה.

<שגית אפיק:>
"לחלופין:
1. בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "122 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. מי נגד?

<קריאה:>
איפה זהבה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה. 

<באסל גטאס:>
לא ספרת. 

<היו"ר משה גפני:>
היה שבעה נגד שישה. 

<באסל גטאס:>
תעמיד מישהי שתספור.

<היו"ר משה גפני:>
שבעה נגד שישה. הלאה. 

<חיים ילין:>
רביזיה. 

<היו"ר משה גפני:>
רביזיה. כן. 

<שגית אפיק:>
2. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "121 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? 

הצבעה

בעד – 6
נגד – 7
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
6 בעד. מי נגדה? 

<חיים ילין:>
בצלאל, בוא תהיה פעם אחת אתנו. 

<אורלי לוי אבקסיס:>
אי אפשר הצבעות כפולות.  

<חיים ילין:>
תתנחל בלבנו פעם אחת. 

<היו"ר משה גפני:>
שבעה. ההסתייגות לא התקבלה.

<אורלי לוי אבקסיס:>
מה דינה של הצבעה כפולה בתוך הוועדה?

<היו"ר משה גפני:>
זה דבר חמור.

<חיים ילין:>
רביזיה. 

<אורלי לוי אבקסיס:>
אז הצביעו פה פעמיים.

<קריאה:>
- - - ניסיונית. 

<חיים ילין:>
רביזיה. מי שמציג את הרביזיה זה בצלאל. 

<היו"ר משה גפני:>
יש רביזיה של חבר הכנסת חיים ילין. 

<חיים ילין:>
ובצלאל. 

<היו"ר משה גפני:>
מה בצלאל? 

<שגית אפיק:>
3. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "120 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. מי נגד?

הצבעה

בעד – מיעוט
נגד – רוב
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה. 

<חיים ילין:>
רביזיה. 

<שגית אפיק:>
4. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "119 ימים מיום כינון הממשלה", והסיפה החל במילים "הניחה הממשלה" – תימחק."
<אראל מרגלית:>
חבר'ה, אני מרגיש שהאופוזיציה, יש אצלנו אנטי-קליימקס. חבר'ה, באמת נו. תתעורר. 

<היו"ר משה גפני:>
מי בעד ההסתייגות, ירים את ידו. מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה.

<חיים ילין:>
רביזיה. 
<קריאה:>
אראל, כשתגיע לעשר האחרונות - - -

<חיים ילין:>
רביזיה. אולי זהבה תבוא עד אז. 

<שגית אפיק:>
5. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "118 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. מי נגדה?

<נורית קורן:>
ביטן, תרים את היד. 

<אראל מרגלית:>
לא, לא. עוד פעם. הוא התבלבל. 

<אורלי לוי אבקסיס:>
תקזזו אותם. 

הצבעה

בעד – מיעוט 
נגד – רוב
נמנעים – אין 

<היו"ר משה גפני:>
ההסתייגות לא התקבלה.

<אראל מרגלית:>
רגע, עוד פעם. הוא רוצה להתבטא, הוא בא הנה. אני רוצה לראות שיש לנו. מי בעד ההסתייגות, ירים את ידו.

<היו"ר משה גפני:>
לא, עם כל הכבוד. זה לא נחשב. מי בעד ההסתייגות? מי נגד? 

הצבעה

בעד – 6
נגד – 7
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.

<אורלי לוי אבקסיס:>
איך ירדנו לשישה, תגיד לי, איך אנחנו מאבדים חיילים בדרך. 

<היו"ר משה גפני:>
שבעה נגד. ההסתייגות לא התקבלה. אמרתי לך.

<חיים ילין:>
רביזיה. 

<אורלי לוי אבקסיס:>
גפני, שניים מהם הולכים, אנחנו מפספסים. 

<שגית אפיק:>
6. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "117 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגד?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה. 

<חיים ילין:>
רביזיה. 

<אראל מרגלית:>
רביזיה. אנחנו צריכים איזושהי התייעצות. 

<אורלי לוי אבקסיס:>
כן.

<היו"ר משה גפני:>
בסדר. אני אתן לכם, אבל אראל, תן לי קודם לגמור - -  

<אראל מרגלית:>
לא, רק שנייה - - -

<היו"ר משה גפני:>
- - את מגילת אסתר הזאת. 

<רחל עזריה:>
אראל, לא נוזפים במי שפה, תמיד עושים את זה. תקרא למי שלא. 

<אורלי לוי אבקסיס:>
רגע, רגע. חברתי מהקואליציה, אנחנו אופוזיציה. אנחנו לא באים לשרת אתכם. 

<היו"ר משה גפני:>
נכון. 

<רחל עזריה:>
לא אותי. להפך. אני אומרת לכם. 

<אורלי לוי אבקסיס:>
תפקידנו שונה משלכם ואנחנו לא צריכים לדאוג לזמן שלכם.

<רחל עזריה:>
להפך. אני אומרת לכם - -
<היו"ר משה גפני:>
את צודקת מאה אחוז.

<רחל עזריה:>
- - אתה רוצה רוח באופוזיציה,  תקרא למי שלא פה. 

<אורלי לוי אבקסיס:>
הפסקה. אנחנו גם אנושיים, יש לנו - - -
<אראל מרגלית:>
אנחנו רוצים התייעצות. 

<היו"ר משה גפני:>
אתם רוצים התייעצות.
<אראל מרגלית:>
אני רוצה להגיד לך, קיבלנו פה חדר. 

<היו"ר משה גפני:>
לא, בסדר. אני בעד. 

<אראל מרגלית:>
ואם אנחנו לא שם פעמיים ביום, אנחנו מאבדים את הזכויות. 
<בצלאל סמוטריץ:>
רק תשתדל שנסיים הכול, אתה יודע, תתחשב פה בחברים הלא יהודים. 

<אראל מרגלית:>
בטח, בטח. 

<אורלי לוי אבקסיס:>
למה? נביא לפה כיבוד, על חשבון ועדת הכספים. 

<היו"ר משה גפני:>
בוא נלך לפי הסדר. מדובר עכשיו על שורה ארוכה של הסתייגויות, שההסתייגויות האלה הן ממין העניין. אנחנו קבענו בעבר שהתייעצות סיעתית יכולה להיות על אחת מהן. לכן אני מציע, עד הסוף יש פה את ההסתייגויות האלה ואחרי זה יש את ההסתייגות האחרונה.

<אראל מרגלית:>
זהבה. יש את הפוטו פיניש, מאה מטר - - -

<אורלי לוי אבקסיס:>
הייתה לנו הזדמנות. 

<היו"ר משה גפני:>
בסדר, אני נותן לכם התייעצות סיעתית. 

<קריאות:>
לא, לא, לא - - -

<היו"ר משה גפני:>
לא רוצים?

<קריאה:>
ביטלנו את פסק הזמן.

<אורלי לוי אבקסיס:>
אדוני היושב-ראש שכנע אותנו שאין טעם עכשיו בהתייעצות, אז קיבלנו. 

<היו"ר משה גפני:>
תמשיכו הלאה - -
<חיים ילין:>
בכדורסל זה נקרא לבטל את פסק הזמן.

<היו"ר משה גפני:>
- - או שתביאו חברים נוספים, ריבונו של עולם. לא לצאת. בבקשה. צריך להביא את החברים חזרה. 

<אראל מרגלית:>
אוקיי, תמשיך. יאללה, גפני, בסדר. 

<קריאות:>
- - -

<שגית אפיק:>
7. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "116 ימים מיום כינון הממשלה", והסיפה החל במילים "הניחה הממשלה" – תימחק."
<אראל מרגלית:>
באסל, תתרכז.

<באסל גטאס:>
לא רוצים הפסקה?

<אראל מרגלית:>
לא, לא, יש לנו פה איזה רגע של ריכוז.

<קריאות:>
- - -

<זהבה גלאון:>
למה אתה מחכה? 

<אורלי לוי אבקסיס:>
עבר? עבר? בסוף, יש רביזיה, הצליחו להעביר את ההסתייגויות שלהם. ואז נחזור לתקציב הקודם, אתה מבין? 

<היו"ר משה גפני:>
מי בעד ההסתייגות, ירים את ידו. כמה בעד? 
הצבעה

בעד – 7
נגד – 7
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.

<ליאת קרפטי:>
שבעה.

<היו"ר משה גפני:>
מי נגד? כמה? 

<ליאת קרפטי:>
שבעה.
<היו"ר משה גפני:>
ההסתייגות לא התקבלה.

<אראל מרגלית:>
אם זה תיקו, זה לא התקבל?

<אורלי לוי אבקסיס:>
אז אנחנו כאן עושים התייעצות?

<אראל מרגלית:>
התייעצות. 

<היו"ר משה גפני:>
לאאאא.

<אראל מרגלית:>
התייעצות.

<היו"ר משה גפני:>
לא. 

<אראל מרגלית:>
תשמע, עשינו את המאמץ, הגענו לתיקו. צריכים התייעצות. 

<אורלי לוי אבקסיס:>
אולי עוד נשנה את המגמה. 
<אראל מרגלית:>
זה נקרא משהו כמו הארכה. 

<היו"ר משה גפני:>
שלוש דקות יספיק, אראל? בינתיים נעשה הערכה.

<אראל מרגלית:>
היא נתנה לנו חדר כל כך רחוק, שרק להגיע לשם לוקח שלוש דקות.

<היו"ר משה גפני:>
לא חשוב, מה זה משנה. ארבע דקות התייעצות. 

<(הישיבה נפסקה בשעה 12:45 ונתחדשה בשעה 12:50.)>
<היו"ר משה גפני:>
אני מחדש את הישיבה. עברו כבר יותר מארבע דקות. היה משהו מעניין בהתייעצות הסיעתית, תגיד לי אחר כך?

<אראל מרגלית:>
כן. היה ויכוח - - -
<היו"ר משה גפני:>
תגיד לי אחר כך, בסדר. אני בעד התייעצות סיעתית. בבקשה, אם אפשר להמשיך את ההסתייגויות. 

<שגית אפיק:>
8. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "115 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. מי נגדה?
הצבעה

בעד – מיעוט 
נגד - רוב

<אראל מרגלית:>
רגע, החבר'ה שלנו לא היו מרוכזים. הנה אורלי, רק שנייה. 

<אורן אסף חזן:>
אני, נתנו לי לרוץ בכל המשכן, לא חיכיתם לי ככה.

<אראל מרגלית:>
אתה יודע, אורלי לוי, בכל זאת.

<אורן אסף חזן:>
השארתי סימנים על הרצפה מרוב שרצתי. 

<היו"ר משה גפני:>
כל הכבוד לך. מי בעד ההסתייגות, ירים את ידו. מי נגד?

הצבעה

בעד – 5
נגד –  רוב
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה. 

<אראל מרגלית:>
רביזיה.

<שגית אפיק:>
9. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "114 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. 

<אורלי לוי אבקסיס:>
אתה גם מרים?

<היו"ר משה גפני:>
מי נגדה? אורן. 
<אורן אסף חזן:>
שנייה, שנייה. אוויר, מה קרה? המשאף שלי בחדר.

הצבעה

בעד – מיעוט
נגד – רוב
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה.

<אורן אסף חזן:>
אני למדתי מהקיזוז הזה דבר אחד. אי אפשר לסמוך על הערבים. זה מדהים. הוא סיכם אתי רבע שעה. 

<היו"ר משה גפני:>
הלאה. 

<אורן אסף חזן:>
רבע שעה הוא סיכם אתי. 

<שגית אפיק:>
10. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "113 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. מי נגד?
הצבעה

בעד – מיעוט
נגד – רוב
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה.

<חיים ילין:>
רביזיה.

<שגית אפיק:>
11. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "112 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

<אראל מרגלית:>
הנה, באסל הגיע. רגע, רגע, אני עכשיו רוצה ספירה. 

<היו"ר משה גפני:>
מי בעד ההסתייגות? תספרי. 

הצבעה

בעד – 7
נגד – 8
נמנעים – אין

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
7 בעד. מי נגד? 8. ההסתייגות לא התקבלה. 

<שגית אפיק:>
12. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "111 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין
ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה.

<אורן אסף חזן:>
רגע, עכשיו אין פה מצלמות?

<היו"ר משה גפני:>
יש. 

<אורן אסף חזן:>
היא תחתום כבר על הכול, זהו.

<אורלי לוי אבקסיס:>
אורן, אתה מחפש את המכשולים, איפה אפשר לדרוך עליהם?

<אורן אסף חזן:>
אתם, אין לכם יותר מה לעשות - - -

<היו"ר משה גפני:>
די, אורן, אורן. 

<שגית אפיק:>
13. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "110 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות, ירים את ידו. 
<אורלי לוי אבקסיס:>
זה כמעט קרה לך, אגב.

<היו"ר משה גפני:>
כמעט קרה לי. מי נגדה?
הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה. 
<שגית אפיק:>
14. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "109 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה. אורן, אתה לא מצביע. 

<אורן אסף חזן:>
הצבעתי. 

<היו"ר משה גפני:>
הצבעת, כל הכבוד. 

<אורן אסף חזן:>
זהבה עושה ככה. אני עושה קטן. 

<היו"ר משה גפני:>
בסדר גמור. 

<שגית אפיק:>
15. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "108 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה.

<שגית אפיק:>
16. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "107 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות?

<אראל מרגלית:>
אני כותב ספר "תוגת האופוזיציה". 

<היו"ר משה גפני:>
מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה. 

<שגית אפיק:>
17. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "106 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה.

<שגית אפיק:>
18. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "105 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה. 

<שגית אפיק:>
19. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "104 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.

<היו"ר משה גפני:>
ההסתייגות לא התקבלה.
<באסל גטאס:>
אלה הסתייגויות אופוזיציה? כל האופוזיציה?

<היו"ר משה גפני:>
כן. 

<אראל מרגלית:>
רביזיה.  הפעם רביזיה. אני חשבתי על זה הרבה. 

<היו"ר משה גפני:>
כן, כן. 

<שגית אפיק:>
20. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "103 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגד?
הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה. 

<שגית אפיק:>
21. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "102 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה. 

<שגית אפיק:>
22. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "101 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה.

<שגית אפיק:>
23. "בסעיף 5(ב) המוצע, במקום "יום כ"ג בחשוון התשע"ו (5 בנובמבר 2015)" יבוא "100 ימים מיום כינון הממשלה", והסיפה החל במילים "הניחה הממשלה" – תימחק."
<היו"ר משה גפני:>
מי בעד ההסתייגות? מי נגדה?

הצבעה

בעד – מיעוט
נגד – רוב
נמנעים – אין 

ההסתייגות לחלופין של קבוצת סיעת יש עתיד לסעיף 4 לא נתקבלה.
<היו"ר משה גפני:>
ההסתייגות לא התקבלה.

<שגית אפיק:>
אחרי סעיף 4, הסתייגות, כל האופוזיציה.

<אראל מרגלית:>
<רק שנייה. >
<אורלי לוי אבקסיס:>
רביזיה. 

<אראל מרגלית:>
כמה היה עכשיו לאופוזיציה, כמה לקואליציה, אתה ראית? 

<היו"ר משה גפני:>
היה 7:8. הלאה. 

<שגית אפיק:>
אחרי סעיף 4 - כל האופוזיציה.
16. "אחרי סעיף 4 יבוא:
	"אישור הוצאות הממשלה
	5.
	עד אישור תקציב המדינה לשנת 2015 יגיש החשב הכללי במשרד האוצר (להלן – החשב הכללי), אחת לשבועיים, לאישור ועדת הכספים של הכנסת (להלן –  ועדת הכספים) את הוצאות הממשלה לפי סעיף 3ב לחוק-יסוד: משק המדינה (להלן – הוצאות הממשלה).

	דיווח לוועדה
	6.
	החשב הכללי ידווח לוועדת הכספים על הוצאות הממשלה שהוצאו עד ליום פרסומו של חוק-יסוד זה." "


<אורלי לוי אבקסיס:>
אתה בטוח, גפני, שאתה לא בעד? על דיווח לוועדה? 

<היו"ר משה גפני:>
אני בעד. אני רק אצביע נגד. מי בעד ההסתייגות, ירים את ידו. מי נגד?

הצבעה

בעד – מיעוט
נגד – רוב
נמנעים – אין 

ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני, קבוצת סיעת יש עתיד וקבוצת סיעת ישראל ביתנו אחרי סעיף 4 לא נתקבלה.

<אורלי לוי אבקסיס:>
אתה מחליש את הוועדה. אדוני היושב-ראש מצביע נגד הוועדה? מחליש את כוחה של הוועדה?

<היו"ר משה גפני:>
מי נגד ההסתייגות, ירים את ידו. ההסתייגות לא התקבלה. 

<שגית אפיק:>
אתה יכול להצביע על סעיף 4, עם התיקונים שהכנסת. אני אקריא. 

<אורלי לוי אבקסיס:>
רגע, אני רוצה להגיש רביזיה על מה שהיה, על דיווח לוועדה. 

<היו"ר משה גפני:>
רביזיה של אורלי לוי. 

<שגית אפיק:>
אני מקריאה את סעיף 5, עם התיקונים שלך: הממשלה תניח על שולחן הכנסת את הצעת חוק התקציב הדו-שנתי לשנים 2015 ו-2016 במועד שקבעה ועדת הכספים של הכנסת, אך לא יאוחר מיום ט"ז באלול התשע"ה, 31 באוגוסט 2015. על אף האמור בסעיף 36א לחוק-יסוד: הכנסת, היום הקובע לגבי חוק התקציב הדו-שנתי לשנים 2015 ו-2016 יהיה יום ז' כסלו התשע"ו, 19 בנובמבר 2015.
לפני שאתה מצביע על זה, אתה רוצה להגיד את הסעיף שיהיה בתזכיר?
<היו"ר משה גפני:>
כן. אני מבקש את מה שסוכם לגבי התזכיר שאתם צריכים להכניס - בחוק ההתייעלות הכלכלית. זה לא יופיע בחוק אבל זה בתזכיר של הממשלה: בחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט–2009, בסעיף 179ב, אחרי סעיף קטן (א2) יבוא: "(א3) בתוך 45 ימים מתחילת שנת הכספים 2016 ידווח החשב הכללי במשרד האוצר לוועדת הכספים של הכנסת על המלצותיו ומסקנותיו לגבי ניהול הוצאות הממשלה כאשר לא התקבל חוק תקציב לפני תחילתה של שנת הכספים, בשים לב לניסיון והידע בניהול ההוצאות כאמור במהלך שנות הכספים 2013 ו-2015."
זה לא מופיע בחוק אבל זה יופיע בתזכיר החוק של משרד האוצר. 

<שגית אפיק:>
שיתפרסם הלילה.

<אסי מסינג:>
תזכיר, עם התאמות של הנוסח. 

<היו"ר משה גפני:>
כן, כן. 

<אסי מסינג:>
עם התאמה של הנוסח, אמרנו, בלי ההמלצות והמסקנות. 

<באסל גטאס:>
לא מצביעים על זה, זה לא חלק מהחוק. 

<היו"ר משה גפני:>
אין התאמה. זה הנוסח. 

<אסי מסינג:>
לא. אמרנו, בלי ההמלצות והמסקנות, נתאים את הנוסח לדיווח.

<היו"ר משה גפני:>
הנוסח הזה. דיווח. 

<אראל מרגלית:>
רגע, עוד פעם, תסביר לי. 

<אסי מסינג:>
בלי המלים "המלצות ומסקנות". 

<היו"ר משה גפני:>
לא, למה בלי?

<אסי מסינג:>
היא תדווח. לא המלצות ומסקנות.
<היו"ר משה גפני:>
כן, אבל עם המלצות ומסקנות. 

<אראל מרגלית:>
שגית, תסבירי לנו מה משרד האוצר מבקש. 

<היו"ר משה גפני:>
על המלצותיו ומסקנותיו לגבי ניהול הוצאות הממשלה. 

<אסי מסינג:>
אנחנו ביקשנו שזה יהיה דיווח.

<היו"ר משה גפני:>
אז אנחנו מבקשים שזה יהיה גם עם מסקנות. מי בעד סעיף - - -

<אראל מרגלית:>
רגע. באמת לא הבנו. תסבירי לנו מה משרד האוצר עכשיו מנסה להכניס.

<היו"ר משה גפני:>
הוא לא מנסה להכניס. שנייה, אני עונה. 

<אראל מרגלית:>
באסל, זה תיקונים בחוק-היסוד.

<היו"ר משה גפני:>
לא, לא. 

<שגית אפיק:>
לא, זה לא תיקונים. מה שהוא הקריא עכשיו זה החלק השני בעמוד שחילקו לכם, זה תיקונים בחוק ההתייעלות. זה נכנס לתזכיר שהם מפרסמים הלילה לגבי חוק ההתאמות. 

<אראל מרגלית:>
מה זה אומר?

<שגית אפיק:>
היושב-ראש מבקש את הנוסח שהוא הקריא. 

<אראל מרגלית:>
עוד פעם. 

<אורלי לוי אבקסיס:>
ל-45 יום, אבל הם רצו סוף יוני. 

<היו"ר משה גפני:>
לא, זה משהו אחר.

<שגית אפיק:>
לא, זה לגבי התיקונים בחוק-יסוד, שאתם לא הצבעתם עליהם. 

<היו"ר משה גפני:>
לא הצבענו על זה.

<שגית אפיק:>
הצבעתם על הנוסח הכחול.

<אראל מרגלית:>
חבר'ה, זה לא בגוף החוק ואנחנו דיברנו על זה, ובהצעה לסדר אני רוצה לומר שהדבר הזה של הארכה – אני חוזר – ואנחנו התנגדנו לעניין הזה גם קודם. 
אנחנו מבינים שיש בינינו ויכוח ושאתם רוצים להכניס את התקציב הזה כדו-שנתי ואנחנו רוצים להפריד, ובזה יש לכם רוב של קול אחד עלינו. מבינים. 

יש דבר אחד שלא ברור לנו פה, וזה לא נראה לנו מן העניין. מה שלא ברור לנו פה זה איך – ואני חוזר על זה – איך עוד פעם אנחנו מכניסים את העניין הזה של התקציב הדו-שנתי מהדלת האחורית. 

<שגית אפיק:>
אז הוא לא הכניס. אני רוצה להסביר לכם מה מופיע בדף שלפניכם. בדף שחולק לכם מופיעים שלושה תיקונים שביקש היושב-ראש להכניס.
<באסל גטאס:>
את יכולה לדבר למיקרופון?

<שגית אפיק:>
אני משתדלת. בעמוד שחולק לכם מופיעים שלושה תיקונים שיושב-ראש הוועדה ביקש להכניס להצעת החוק.

<באסל גטאס:>
בדף הזה? דף נפרד?

<שגית אפיק:>
בדף הזה, דף בודד שחולק לכם, כתוב עליו 6 ביולי 2015, תיקונים בחוק-היסוד.

<אראל מרגלית:>
באסל, אתה רואה? אני רוצה שאנשים יראו. 

<באסל גטאס:>
כן, אבל תן לה להמשיך.

<שגית אפיק:>
אז אני מסבירה. התיקון הראשון היה דיווח של שר האוצר לוועדת הכספים בתוך 30 ימים, על המלצתו של שר האוצר לגבי שאלת קביעתו של תקציב המדינה כתקציב לשנה אחת או כתקציב דו-שנתי.

ביקשו משרד האוצר לשנות את הסעיף הזה כך שבמקום בתוך 30 ימים זה יהיה בתוך שבעה חודשים; ביקשו שבמקום שזה יהיה דיווח של שר האוצר יהיה דיווח של שר האוצר - - -

<אורלי לוי אבקסיס:>
או מי מטעמו.

<שגית אפיק:>
הממשלה, משהו כזה. למעשה, בינתיים הצבעתם כבר על סעיף אחד.
<אראל מרגלית:>
תגידי, זה לא נושא חדש?

<שגית אפיק:>
רגע, אבל אני רוצה להמשיך. 

<זהבה גלאון:>
דברי הסבר.

<שגית אפיק:>
זה לא דברי הסבר, זה תיקון שהיושב-ראש ביקש. אלא שבינתיים, לאור התיקונים שביקשו משרד האוצר, חזר בו היושב-ראש מהבקשה הזו. הוא ירד מהבקשה לדווח לוועדה, הוא הצביע על סעיף אחד בנוסח של הכחול, ולכן - -

<זהבה גלאון:>
הוא מתייתר.

<שגית אפיק:>
- - זה ירד. הדבר השני שביקש היושב-ראש מופיע בסעיפים 2 ו-3.
<אורלי לוי אבקסיס:>
רגע, שאני אבין. היושב-ראש שינה את דעתו בנוגע לדיווח שר האוצר בוועדה? 

<שגית אפיק:>
ככל הנראה כן, את יכולה לשאול אותו. 

<זהבה גלאון:>
אני מבקשת שזו תהיה הסתייגות, גברתי. 

<שגית אפיק:>
בסדר.

<זהבה גלאון:>
הסתייגות מטעם האופוזיציה. 

<אורלי לוי אבקסיס:>
שהיושב-ראש יסביר לנו. אדוני היושב-ראש, חזרת מדרישתך ששר האוצר ידווח לוועדה? 

<היו"ר משה גפני:>
כן. 

<אורלי לוי אבקסיס:>
למה?

<היו"ר משה גפני:>
חזרתי. 

<זהבה גלאון:>
אנחנו מבקשים שזו תהיה הסתייגות. 

<שגית אפיק:>
בסדר, אפשר להצביע עליה תכף. שני הדברים הנוספים שמופיעים לכם בדף הם בקשתו של היושב-ראש לקצר תיקון קבוע את 100 הימים ל-45 ימים. 

<מיכל בירן:>
שגית, יש המון רעש רקע, אפשר ריכוז קצת?

<באסל גטאס:>
שגית, אם אנחנו כבר הצבענו על 1 ו-2 ו-3 ו-4, על-פי נוסח החוק, מה הטעם של זה?
<שגית אפיק:>
אין בזה טעם. למעט הסעיף האחרון, שהוא תיקון שהקריא עכשיו היושב-ראש לתזכיר חוק ההתאמות, שהיושב-ראש מבקש, הוועדה מבקשת - - -

<באסל גטאס:>
אבל חוק ההתאמות הוא לא לדיון בכלל.

<שגית אפיק:>
הוא לא לדיון אבל הוא הקריא נוסח שהוא מבקש. מפרסמים הלילה את התזכיר, הוא ביקש שהנוסח שהוא הקריא ייכנס לתזכיר שהם יפרסמו הלילה. זה רלוונטי. יתר התיקונים, ירד בהם היושב-ראש, הצביע כנוסח הכחול, ולכן זה מה שעומד בפניכם. 

<היו"ר משה גפני:>
מה הבעיה? 

<קריאות:>
- - -

<איל זנדברג:>
פספסתי. העניין של ה-45 ימים, נכנס או לא נכנס? פשוט לא שמעתי טוב עד קצה האולם, אני מתנצל.

<שגית אפיק:>
במקום 100 ימים, תיקון קבוע ל-45 ימים בחוק-יסוד: הכנסת, אותו תיקון שמעולם לא נכנס לתוקף למעשה כי אתם מתקנים אותו עכשיו, היושב-ראש ירד ממנו, וגם הוא לא עומד בפני הוועדה.
<אורלי לוי אבקסיס:>
רגע, אבל אולי אנחנו רוצים להצביע על ההצעה?

<היו"ר משה גפני:>
בבקשה, אתם יכולים להגיש הסתייגות. 

<באסל גטאס:>
יש לנו הסתייגות על זה.

<מיקי רוזנטל:>
אנחנו מגישים, בטח. 
<באסל גטאס:>
מגישים הסתייגות על זה. רשמת הסתייגות, גברתי? 

<שגית אפיק:>
אתם רוצים את שלושת הדברים האלה כהסתייגות? 

<באסל גטאס:>
כן. 

<שגית אפיק:>
אוקיי. 

<אורלי לוי אבקסיס:>
בואו נצביע. 

<שגית אפיק:>
אני אקריא אחד-אחד ותצביע:

"בחוק-יסוד: תקציב המדינה לשנים 2009 עד 2014, בתוך 30 ימים מתחילת שנת הכספים 2016, ידווח שר האוצר לוועדת הכספים של הכנסת על המלצתו לגבי שאלת קביעתו של תקציב המדינה כתקציב לשנה אחת או כתקציב דו-שנתי, הן לגבי שנת כספים שבה היום הקובע להגשת התקציב הוא היום הקובע כאמור בסעיף 36א(ב) לחוק-יסוד: הכנסת והן לגבי שנת כספים שבה הניחה הממשלה את הצעת חוק התקציב לפי הוראות סעיף 3(ב)(1) לחוק-יסוד: משק המדינה."

<אורלי לוי אבקסיס:>
מצביעים? 

<מיקי רוזנטל:>
יאללה, מצביעים.

<זהבה גלאון:>
מצביעים. 

<אורן אסף חזן:>
רגע, רגע, מה הלחץ? 

<מיקי רוזנטל:>
מה רגע?

<אורן אסף חזן:>
מה כמה? רגע, סבלנות, לאן אתם ממהרים? החיפזון, אתם יודעים מאיפה. 

<זהבה גלאון:>
מאיפה באת לנו עכשיו.

<אורלי לוי אבקסיס:>
אדוני היושב-ראש, מה, אנחנו מושכים את הזמן כדי שיבואו חברי הקואליציה? 

<מיקי רוזנטל:>
הרי אתה לא יכול להצביע נגד ההסתייגות שאתה בעצמך העלית, אדוני היושב-ראש. 

<אורלי לוי אבקסיס:>
אדוני היושב-ראש, בבקשה לבצע הצבעה. לא ייתכן שאתם מצביעים כשאנחנו בחסר, אבל לא מצביעים - - -

<היו"ר משה גפני:>
לא, לא. אל"ף, זה לא ככה. אני מכבד את זה, אבל מה שהיה, אני שמעתי פה שמנואל טרכטנברג יצא, ואז הוא אמר: אני מתקזז עם וקנין, ווקנין יצא, אמר תודה רבה.  אומר אראל מרגלית - - -

<אורלי לוי אבקסיס:>
במקום מי אתה מצביע?

<קריאה:>
אבל הם אמרו לרבע שעה, משהו כזה. 

<מיקי רוזנטל:>
אנחנו, יש לנו היום גם גז על הראש וכל מיני עניינים אחרים, מה לעשות. 

<היו"ר משה גפני:>
לא, לא. אם הם לא מקוזזים, אז צריך שוקנין יחזור. 
<אורלי לוי אבקסיס:>
יואב קיש במקום מי? 

<קריאה:>
במקום מיקי זוהר. 

<אורלי לוי אבקסיס:>
אבל מיקי זוהר מכולנו. 

<קריאה:>
מיקי מכלוף זוהר.

<קריאות:>
- - -

<היו"ר משה גפני:>
הם הגישו את שלושת הדברים האלה כהסתייגות?

<שגית אפיק:>
כן. הקראנו את הראשון, אתה יכול להצביע. 

<היו"ר משה גפני:>
ההסתייגות של 45 יום?

<שגית אפיק:>
לא. הם רצו את הדיווח. 

<היו"ר משה גפני:>
אורלי, אתם ביקשתם הסתייגות על הדיווח. נכון?

<אורלי לוי אבקסיס:>
כן.

<היו"ר משה גפני:>
מי בעד ההסתייגות, ירים את ידו. כמה בעד?
הצבעה

בעד – 8 

נגד – 8 

נמנעים – אין
ההסתייגות בדבר דיווח לוועדת הכספים לא נתקבלה.
<היו"ר משה גפני:>
8 בעד. מי נגד? 

<באסל גטאס:>
אתה נגד עצמך? 

<מיקי רוזנטל:>
אתה לא יכול להצביע נגד משהו שאתה הצעת, אדוני היושב-ראש. 

<היו"ר משה גפני:>
התברר שבבניין הזה אפשר הרבה דברים לעשות. לא רק זה. כמה יש נגד? 

<מיקי רוזנטל:>
שמונה.

<היו"ר משה גפני:>
ההסתייגות לא התקבלה. אתם מבקשים גם את ה-45 יום בהסתייגות? 

<קריאה:>
בטח. 

<היו"ר משה גפני:>
בסדר.

<אורלי לוי אבקסיס:>
רגע, רביזיה. 

<שגית אפיק:>
זה בשני חוקים שונים ולכן זה יהיה שתי הסתייגויות. "בחוק-יסוד: הכנסת, בסעיף 36א(ב), במקום "100 ימים" יבוא "45 ימים", והסיפה החל במילים "הניחה הממשלה את הצעת חוק" – תימחק."
<היו"ר משה גפני:>
מי בעד ההסתייגות, ירים את ידו. מי נגדה?

הצבעה

בעד – מיעוט
נגד – רוב
נמנעים – אין 

ההסתייגות "במקום "100 ימים" יבוא "45 ימים"" לא נתקבלה.

<היו"ר משה גפני:>
ההסתייגות לא התקבלה. 

<קריאה:>
אני מבקש לעשות את ההסתייגויות יותר מאוחר. 

<אראל מרגלית:>
רביזיה.

<מיקי רוזנטל:>
לא ספרתם. סליחה, אני מצטער. מה זה לא התקבלה? אני רוצה ספירה. 
<היו"ר משה גפני:>
בסדר.

<מיקי רוזנטל:>
אני לא ראיתי, רוצה לספור. 

<היו"ר משה גפני:>
עוד פעם. מי נגד, ירים את ידו. נגד, מי נגד. אני מבקש לספור.

<אורלי לוי אבקסיס:>
לא. כמה מהליכוד מצביעים?

<מיקי רוזנטל:>
יש פה עשרה, זה פסול. ההצבעה פסולה. גם הקודמת פסולה - - -
<קריאות:>
- - -

<מיקי רוזנטל:>
עשרה אנשים הרימו יד. 

<קריאה:>
מיקי, בקודמת לא כולם הצביעו. 

<מיקי רוזנטל:>
יש פה מישהו שהצביע, ואין לו סמכות. אני עכשיו ספרתי עשרה. 

<אורן אסף חזן:>
אתה הטעית אותם אבל כי בקודמת לא כולם הצביעו.

<מיקי רוזנטל:>
אתה, אל תדבר אתי על הטעיות. 

<היו"ר משה גפני:>
אורן. מיקי. 

<קריאות:>
- - -

<היו"ר משה גפני:>
חבר הכנסת רוזנטל, קיבלתי את עמדתך, אני עושה הצבעה שמית. 

<מיקי רוזנטל:>
תודה.

<היו"ר משה גפני:>
בבקשה, תקריאו את השמות. מי בעד ההסתייגות? שמות. 

<טמיר כהן:>
(קורא בשמות חברי הכנסת)

יואב קיש 
- נגד (במקום חה"כ מיקי מכלוף זוהר)

אורן חזן
- נגד

דוד ביטן
- נגד (במקום חה"כ נאוה בוקר)

נורית קורן
- נגד

רחל עזריה 
- נגד

אלי כהן

- נגד

בצלאל סמוטריץ
- נגד

יצחק וקנין
- נגד

<אורלי לוי אבקסיס:>
מה, לליכוד יש חמישה חברים פה?

<היו"ר משה גפני:>
לא, לא. 

<קריאה:>
ארבעה חברים.

<טמיר כהן:>
(קורא בשמות חברי הכנסת)

אראל מרגלית

- בעד

מיכל בירן

- בעד (במקום חה"כ מנואל טרכטנברג)

מיקי רוזנטל

- בעד 

עבד אלחכים חאג' יחיא
- בעד (במקום חה"כ אחמד טיבי)  

באסל גטאס

- בעד

מאיר כהן 

- בעד (במקום חה"כ מיקי לוי)

אורלי לוי אבקסיס
- בעד

זהבה גלאון

- בעד

משה גפני

- נגד

<אורלי לוי אבקסיס:>
להגיד לפרוטוקול שזו הייתה הסתייגות של גפני. 

<אורן אסף חזן:>
לא, אל תפריעי. עכשיו הכול היה חלק.

<היו"ר משה גפני:>
זו הייתה הסתייגות שלי, וחזרתי בי. 

<טמיר כהן:>
התוצאות: תשע, שמונה.

<היו"ר משה גפני:>
ההסתייגות לא התקבלה. אני עובר עכשיו לסעיף. 
<שגית אפיק:>
רגע, יש עוד הסתייגות: "בחוק-יסוד: משק המדינה, בסעיף 3(ב)(1), הסיפה החל במילים "ואולם, בתקופה כאמור" – תימחק."

<אראל מרגלית:>
את הרביזיות אפשר לעשות יותר מאוחר?

<היו"ר משה גפני:>
כן. מי בעד ההסתייגות, ירים את ידו. לספור. 

<קריאה:>
מיקי, תספור.

<אראל מרגלית:>
דרך אגב, האופוזיציה משתפרת. אני לא יודע אם אתם שמים לב, אבל היא משתפרת. 

הצבעה

בעד – 8
נגד – 9
נמנעים – אין
ההסתייגות "בחוק-יסוד: משק המדינה, בסעיף 3(ב)(1), הסיפה החל במילים "ואולם, בתקופה כאמור" – תימחק", לא נתקבלה.

<היו"ר משה גפני:>
8 בעד. מי נגדה? 

<אראל מרגלית:>
דרך אגב, זה כמו בטניס שיש רק הפרש של אחד. 

<היו"ר משה גפני:>
תשעה נגד. ההסתייגות לא התקבלה. עכשיו הסעיף. 
<מיקי רוזנטל:>
אנחנו ביקשנו רביזיה.

<היו"ר משה גפני:>
כן, רביזיה. 

<מיקי רוזנטל:>
רק וידאתי. 

<היו"ר משה גפני:>
סעיפים 4–5, כפי שהקראתי קודם את המועדים. מי בעד סעיפים 4–5, כנוסח הוועדה, ירים את ידו.

<באסל גטאס:>
נוסח הממשלה. לא הוועדה. 

הצבעה

בעד – 9
נגד – 8
נמנעים – אין
סעיפים 4–5 נתקבלו. 

<היו"ר משה גפני:>
לא משנה, עכשיו זה נוסח הוועדה. 9 בעד, 8 נגד. 

<יצחק וקנין:>
הרביזיות, מתי? 

<היו"ר משה גפני:>
שנייה. 

<קריאה:>
היושב-ראש, אפשר כבר להצביע על הרביזיה כי עברה חצי שעה.

<היו"ר משה גפני:>
קודם כול, אנחנו אישרנו את כל הסעיפים של החוק, עכשיו צריך להצביע על הרביזיות. עוד חצי שעה מעכשיו.
<טמיר כהן:>
רבע לשתיים.

<זהבה גלאון:>
לא, יש לנו ישיבות סיעה. 

<היו"ר משה גפני:>
חצי שעה מעכשיו. 

<זהבה גלאון:>
אי אפשר בישיבות סיעה. 

<בצלאל סמוטריץ:>
אדוני היושב-ראש, אפשר להצביע עכשיו, הרי מהרביזיה הראשונה עברה כבר חצי שעה. 

<ליאת קרפטי:>
אבל לא מהאחרונה. 

<בצלאל סמוטריץ:>
גפני, אפשר להצביע עכשיו. הרי כבר עברה חצי שעה מהרביזיה האחרונה.

<קריאה:>
לא עברה.

<בצלאל סמוטריץ:>
עד שנגיע תעבור חצי שעה. 

<אראל מרגלית:>
בצלאל. בצלאל. 

<באסל גטאס:>
אחרי ישיבות הסיעה. 

<קריאה:>
גפני, יוצאים לאכול ואחר כך תודיעו לנו מתי. 

<קריאות:>
- - -

<באסל גטאס:>
בשלוש וחצי.

<אורלי לוי אבקסיס:>
רק תודיעו לנו מראש כמה זמן. 

<היו"ר משה גפני:>
עשרה לשתיים. 

<קריאה:>
שלוש וחצי. 

<מיקי רוזנטל:>
יש לנו ישיבת סיעה, אי אפשר. אי אפשר על ישיבות סיעה. 

<אורן אסף חזן:>
גם לנו יש ישיבת סיעה בשלוש וחצי. 

<מיקי רוזנטל:>
אז בארבע. 

<זהבה גלאון:>
שלוש וחצי, אחרי ישיבת סיעה. 

<קריאה:>
בשעה רבע לארבע.

<היו"ר משה גפני:>
לא, לא, עשרה לשתיים. 

<זהבה גלאון:>
אי אפשר, יש לנו ישיבות סיעה. 

<אורלי לוי אבקסיס:>
האם אדוני חושב שאנחנו אוכלים מאוד מהר?

<קריאה:>
תעשה את זה בשתיים וחצי, גפני. 

<אורלי לוי אבקסיס:>
אדוני היושב-ראש, מבחינה בריאותית אתם צריכים לתת לנו מספיק זמן לעכל את האוכל. 

<אורן אסף חזן:>
תעשה את זה בשתיים וחצי, בין הישיבות שלהם לשלנו. 

<קריאות:>
- - -

<אורלי לוי אבקסיס:>
מה דעתכם על שעה שלוש?

<קריאות:>
- - -

<היו"ר משה גפני:>
אני תכף אודיע. הישיבה נעולה.
<הישיבה ננעלה בשעה 13:25.>

